
Relativ la noua ediţie a acestei lucrări 



înainte de apariţia ediţiei a noua a acestei scrieri, în anul 1918, am 
supus-o unei revizuiri minuţioase. De atunci a sporit foarte mult nu- 
mărul scrierilor care combat concepţia antroposofîcă despre lume 
expusă în cartea de faţă. Revizuirea din 1918a dus la un mare număr 
de dezvoltări şi completări. Revizuirea acestei noi ediţii nu a mai pri- 
lejuit acelaşi lucru. Cel care vrea să observe cum, în locurile cele mai 
diferite ale scrierilor mele, mi-am adus eu însumi obiecţiile posibile, 
pentru a le cântări şi înlătura, acela poate şti, în esenţă, ce am de răs- 
puns celor care mă combat. Dar de data aceasta nu au existat, ca în 
1918, motive interioare pentru a completa conţinutul acestei cărţi, cu 
toate că tocmai în ultimii patru ani, în sufletul meu concepţia 
antroposofîcă despre lume s-a extins în diferite direcţii şi mi s-a în- 
găduit chiar să o aprofundez. Dar această extindere şi aprofundare nu 
m-au dus la o modificare a celor scrise în această lucrare, ci la păre- 
rea că cele aflate de atunci încoace mă îndreptăţesc să nu schimb ni- 
mic esenţial din conţinutul acestei expuneri fundamentale. 

Stuttgart, 24 noiembrie 1922 Rudolf Steiner 

Prefaţă la ediţia a noua 



Ca şi înainte de apariţia ediţiilor anterioare ale acestei cărţi, am 
revizuit şi de data aceasta expunerile ei. Această revizuire a dus, pen- 
tru ediţia de faţă, la un însemnat număr de dezvoltări şi completări 
ale conţinutului. Mai ales capitolul «Reîntruparea spiritului şi desti- 
nul» va fi găsit aproape în întregime prelucrat. Nu am găsit nimic de 
modificat în tot ce am publicat în ediţiile anterioare drept rezultate 
ale ştiinţei spirituale. De aceea nu am eliminat nimic esenţial din cu- 
prinsul ediţiilor anterioare, în schimb am adăugat multe lucruri. - în 
domeniul ştiinţei spirituale se simte mereu nevoia de a aduce la o 
claritate cât mai mare o expunere făcută, proiectând asupra ei lumini 
din direcţii diferite. Am spus deja în prefaţa ediţiei a şasea cât este de 
necesar de a valorifica, pentru reliefarea cuvintelor, pentru modelarea 
expresiilor, ceea ce ne oferă experienţa sufletească în continuă 
schimbare. Am ascultat de această cerinţă mai ales în ceea ce priveş- 
te această nouă ediţie. De aceea, tocmai ea poate fi considerată ca 
fiind „mult extinsă şi completată”. 

B erlin, iulie 1918 Rudolf Steiner 

Prefaţă la ediţia a şasea 



Aproape de fiecare dată când a devenit necesară o nouă ediţie a 
acestei cărţi, am revizuit cu atenţie conţinutul ei. Mi-am impus şi 
acum această îndatorire. Despre noua revizuire aş avea de spus lu- 
cruri asemănătoare celor spuse în legătură cu cea întreprinsă pentru a 
treia ediţie. De aceea, conţinutului acestei cărţi las să-i premeargă 
«prefaţa ediţiei a treia». - Totuşi, de data aceasta am avut o grijă 
deosebită de a duce multe din amănuntele expunerii la o claritate şi 
mai mare decât mi-a fost posibil în ediţiile anterioare. Ştiu că în 
această direcţie ar trebui să se mai realizeze mult, foarte mult. Numai 
că, în cazul descrierilor lumii spirituale, găsirea cuvântului potrivit, a 
expresiei corespunzătoare, care să poată reda un fapt, o trăire, depin- 
de de căile pe care le urmează sufletul. Când „a sosit ceasul”, pe 
aceste căi vine de la sine expresia pe care o căutăm zadarnic când 
vrem s-o găsim cu tot dinadinsul. Cred că în multe pasaje ale acestei 
noi ediţii am putut face completări însemnate, tocmai cu privire la 
amănunte importante din domeniul cunoaşterii lumii spirituale. Une- 
le lucruri îmi par abia acum exprimate aşa cum trebuie. Pot spune că 
această carte, de la prima ei ediţie, acum zece ani, a parcurs şi ea lup- 
ta sufletului meu în străduinţele sale pentru dobândirea a noi cunoş- 
tinţe spirituale. Chiar dacă nu numai structura, ci şi redactarea acestei 
ediţii concordă, în punctele esenţiale, întru totul cu cea dintâi, totuşi, 
în multe părţi ale cărţii se va putea vedea că această scriere a fost 
pentru mine ceva viu, în care am înscris ceea ce cred că am cucerit în 
zece ani de cercetări spirituale. Dar pentru ca această carte să fie o 
ediţie nouă a celei vechi şi nu o carte cu totul nouă, transformările au 
trebuit, bineînţeles, să se menţină în nişte limite restrânse. M-am 
străduit, de asemenea, ca, prin câteva «dezvoltări şi completări», o 
întrebare sau alta pe care cititorul şi-o poate pune în legătură cu unele 
pasaje să-şi găsească răspuns chiar în cuprinsul acestei cărţi. 

Scriu aceste rânduri, care vor servi de prefaţă la ediţia a şasea, în 
timpuri agitate şi cu sufletul mişcat. Tipărirea ei era terminată până la 

pagina 1 89*, când asupra Europei s-a abătut evenimentul purtător de 
destin pe care îl trăieşte omenirea acum. Mi se pare cu neputinţă să 
scriu această prefaţă fără să amintesc de cele ce se năpustesc asupra 
sufletului în asemenea timpuri. 

Berlin, 7 septembrie 1914 Rudolf Steiner 



Pagina 130 a prezentei ediţii. 

Prefaţă la ediţia a treia 



Ceea ce am spus cu prilejul publicării ediţiei a doua a acestei cărţi 
poate fi spus şi la publicarea acestei a treia ediţii. Şi de data aceasta 
am introdus, în diferite locuri, „dezvoltări şi completări”, care mi se 
par importante pentru o formulare mai exactă a celor expuse; nu mi 
s-a părut însă necesar să fac modificări esenţiale a celor cuprinse în 
prima ediţie şi în a doua. - De asemenea, nu găsesc că este nevoie să 
modific acum nici cele spuse în prefaţa primei ediţii şi nici cele adă- 
ugate în prefaţa ediţiei a doua cu privire la misiunea acestei lucrări. 
De aceea, în cele ce urmează va fi redată mai întâi prefaţa primei edi- 
ţii şi apoi şi cele adăugate în prefaţa ediţiei a doua: 

în această carte va fi dată o descriere a unor părţi ale lumii supra- 
sensibile. Cel care nu vrea să admită decât lumea sensibilă va consi- 
dera această descriere drept un produs ireal al fanteziei. Dar cel care 
vrea să caute căile ce duc dincolo de lumea simţurilor, acela va ajun- 
ge în curând să înţeleagă că viaţa omului nu dobândeşte valoare şi 
însemnătate decât prin privirea într-o altă lume. O astfel de privire 
nu-1 înstrăinează pe om - cum se tem mulţi - de viaţa „reală”. Dim- 
potrivă, abia prin ea învaţă el să se situeze sigur şi neclintit în această 
viaţă. El învaţă să ajungă la cunoaşterea cauzelor vieţii, pe când, fără 
această cunoaştere, dibuie ca un orb printre efecte. „Realitatea” sen- 
sibilă dobândeşte însemnătate abia prin cunoaşterea suprasensibilu- 
lui. De aceea, prin aceste cunoştinţe devenim mai destoinici pentru 
viaţă, şi nu mai puţin destoinici. Numai cel care înţelege viaţa poate 
deveni om cu adevărat „practic”. 

Autorul acestei cărţi nu descrie nimic din ceea ce nu ar putea cer- 
tifica prin experienţă, printr-o experienţă aşa cum poate fi făcută în 
aceste domenii. El va înfăţişa numai fapte trăite de el însuşi în acest 
sens. 

Această carte nu poate fi citită aşa cum se obişnuieşte să se ci- 
tească în epoca noastră. Cititorul va trebui, într-o anumită privinţă, să 
prelucreze fiecare pagină, ba chiar fiecare frază. Am urmărit în mod 

conştient acest lucru. Fiindcă numai în felul acesta cartea de faţă poa- 
te să devină pentru cititor ceea ce trebuie să fie. Cel ce se mulţumeşte 
doar să o parcurgă, nu înseamnă că a citit-o. Adevărurile acestei lu- 
crări trebuie să fie trăite. Ştiinţa spirituală are valoare numai în acest 
sens. 

Această carte nu poate fi judecată din punctul de vedere al ştiinţei 
curente, dacă criteriul unei asemenea judecăţi nu este dobândit din 
însuşi cuprinsul cărţii. Când criticul va admite acest criteriu, el va 
vedea, desigur, că în această expunere adevărata ştiinţă nu este cu 
nimic contrazisă. Autorul ştie că el nu a vrut să ajungă prin nici un 
cuvânt în contradicţie cu propria sa conştiinciozitate ştiinţifică. 

Cel ce va voi să caute şi pe altă cale adevărurile expuse aici, va 
găsi o astfel de cale în cartea mea «Filosofia libertăţii». Aceste două 
cărţi tind către acelaşi ţel în moduri diferite. Nu este deloc necesară 
citirea uneia dintre ele pentru a o înţelege pe cealaltă, deşi pentru 
mulţi cunoaşterea amândurora ar fi, desigur, folositoare. 

Cel care caută în această carte adevărurile „ultime” o va lăsa poa- 
te nemulţumit din mână. Din întreg domeniul ştiinţei spirituale trebu- 
iau date, înainte de toate, adevărurile fundamentale. 

Desigur, este în firea omului să întrebe numaidecât despre începu- 
tul şi sfârşitul lumii, despre scopul existenţei şi despre fiinţa lui 
Dumnezeu. Dar cel ce nu are în vedere simple cuvinte şi concepte 
pentru raţiune, ci cunoştinţe reale pentru viaţă, acela ştie că unei lu- 
crări menită să înfăţişeze adevărurile elementare ale cunoaşterii spiri- 
tuale nu-i este îngăduit să expună lucruri care aparţin treptelor 
superioare ale înţelepciunii. Abia prin înţelegerea adevărurilor ele- 
mentare devine limpede cum trebuie puse întrebările mai înalte, 
într-o altă carte a aceluiaşi autor, anume «Ştiinţa ocultă», care este o 
continuare a acestei lucrări, se găsesc şi alte cunoştinţe cu privire la 
domeniul tratat aici. 

în prefaţa ediţiei a doua am mai adăugat, ca o completare: Cel ca- 
re, în ziua de azi, dă o descriere a realităţilor suprasensibile, acela 
trebuie să ştie limpede două lucruri. în primul rând, trebuie să ştie că 
epoca noastră are nevoie de cultivarea cunoştinţelor suprasensibile, 
iar în al doilea rând trebuie să ştie că în viaţa spirituală de azi există o 
abundenţă de idei şi sentimente care fac ca o astfel de descriere să 
pară multora de-a dreptul pură fantasmagorie şi reverie. Prezentul are 

nevoie de cunoştinţe suprasensibile, pentru că tot ceea ce află omul 
pe calea obişnuită despre lume şi viaţă trezeşte o mulţime de între- 
bări, care nu pot primi răspuns decât prin adevărurile suprasensibile. 
Să nu ne înşelăm asupra următorului fapt: cele ce ni se pot comunica 
despre temeiurile existenţei în cadrul curentului spiritual actual nu 
sunt, pentru sufletele care simt mai profund, răspunsuri, ci întrebări 
privitoare la marile enigme ale lumii şi ale vieţii. Unii pot fi un timp 
de părerea că dezlegarea enigmelor existenţei s-ar afla „în rezultatele 
cercetărilor strict ştiinţifice” şi în concluziile vreunui gânditor con- 
temporan. Dar dacă sufletul coboară până în acele adâncuri în care 
trebuie să coboare, dacă se înţelege cu adevărat pe sine însuşi, atunci 
va descoperi că ceea ce la început i s-a părut o dezlegare a enigmei 
nu este decât un imbold spre adevărata problemă. Dar un răspuns la 
această problemă nu e chemat să satisfacă doar o curiozitate ome- 
nească, ci de acest răspuns depinde liniştea lăuntrică şi echilibrul vie- 
ţii sufleteşti. Dobândirea unui asemenea răspuns nu mulţumeşte 
numai dorinţa de a şti, ci îl face pe om destoinic pentru muncă şi apt 
pentru îndeplinirea îndatoririlor vieţii, pe când lipsa unui răspuns la 
întrebările corespunzătoare îl paralizează sufleteşte, iar în final chiar 
şi fizic. Cunoaşterea suprasensibilului nu reprezintă ceva numai pen- 
tru nevoile teoretice, ci şi pentru o adevărată practică a vieţii. Tocmai 
din cauza felului de viaţă spirituală a prezentului cunoaşterea spiritu- 
ală este un domeniu de care epoca noastră nu se poate lipsi. 

Pe de altă parte, este o realitate faptul că mulţi oameni resping azi 
în modul cel mai categoric ceea ce le este cel mai necesar. Puterea de 
constrângere a multor păreri, constituite pe bazele „experienţelor şti- 
inţifice sigure”, este atât de mare pentru unii oameni, încât nici nu 
pot face altfel decât să considere expunerea dintr-o carte ca aceasta 
drept o absurditate fără margini. Cel care expune cunoştinţe supra- 
sensibile poate sta fără nici o iluzie în faţa acestor lucruri. - Oamenii, 
fireşte, pot fi uşor ispitiţi să ceară dovezi „de necombătut” de la acela 
care le împărtăşeşte asemenea cunoştinţe suprasensibile. Nu se gân- 
desc însă că procedând astfel se înşeală pe ei înşişi, căci - desigur, 
fără să fie conştienţi de acest lucru - ei nu cer dovezi ce rezidă în 
însuşi obiectul despre care este vorba, ci dovezi pe care ei înşişi vor 
să le recunoască sau sunt în măsură să le recunoască. Autorul acestei 
lucrări ştie că în ea nu se găseşte nimic ce nu ar putea fi recunoscut 



13 




de orice om care se situează pe temeiul ştiinţelor naturale ale prezen- 
tului. El ştie că pot fi satisfăcute toate cerinţele ştiinţelor naturale şi 
tocmai de aceea felul de expunere a lumii suprasensibile prezentat 
aici poate fi găsit întemeiat în sine. De fapt, tocmai veritabilul mod 
de reprezentare naturalist-ştiinţific ar trebui să se simtă familiarizat 
cu o astfel de expunere. Celui care gândeşte astfel i se va oferi prile- 
jul, în legătură cu multe discuţii, să simtă adevărul profund caracteri- 
zat de Goethe prin cuvintele: „O concepţie falsă nu se lasă 
combătută, deoarece ea se întemeiază pe convingerea că ceea ce este 
fals ar fi adevărat”. Este sterilă orice discuţie cu cel care nu vrea să 
admită decât dovezi ce se află în modul său de gândire. Cel care cu- 
noaşte esenţa „dovezii”, acela ştie că sufletul găseşte ceea ce este 
adevărat pe alte căi decât prin discuţii. Din aceste convingeri dăm 
publicării şi o a doua ediţie a acestei cărţi. 



Rudolf Steiner 

Introducere 



Când, în toamna anului 1813, Johann Gottlieb Fichte şi-a expus 
„învăţătura” sa - ca rod matur al unei vieţi cu totul închinate slujirii 
adevărului -, a spus chiar de la început următoarele: , Această învăţă- 
tură presupune existenţa unui instrument de percepere lăuntric cu 
totul nou, prin care se revelează o lume nouă, inexistentă pentru 
omul obişnuit”. El a arătat apoi, printr-o comparaţie, cât de neînţe- 
leasă trebuie să fie această învăţătura a sa pentru cel care ar vrea să o 
judece cu ajutorul reprezentărilor făcute pe baza simţurilor obişnuite: 
„Să ne imaginăm o lume de orbi din naştere, cărora, din această cau- 
ză, nu le sunt cunoscute decât acele obiecte şi raporturi dintre ele ca- 
re există prin simţul tactil. Mergeţi printre aceşti oameni şi vorbiţi-le 
despre culori şi despre celelalte raporturi care nu există decât prin 
lumină şi numai pentru văz. Este ca şi cum nu le-aţi vorbi despre ni- 
mic şi e mai fericită situaţia când ei mărturisesc acest lucru, căci 
atunci veţi observa numaidecât greşeala şi, dacă nu le puteţi deschide 
ochii, veţi curma zadarnica vorbire”. Cel ce le vorbeşte oamenilor 
despre lucrurile la care se referă Fichte în acest caz se află prea ade- 
sea într-o situaţie asemănătoare aceleia a văzătorului printre orbii din 
naştere. Totuşi, aceste lucruri se referă la adevărata fiinţă a omului şi 
la ţelul său cel mai înalt. Iar cel ce crede că ar fi necesar să se curme 
şi în acest caz „zadarnica vorbire”, acela ar trebui să-şi piardă orice 
nădejde în omenire. Dimpotrivă, nici o clipă nu trebuie să ne îndoim 
că în privinţa acestor lucruri există posibilitatea de a „deschide ochii” 
oricărui om care aduce buna voinţă necesară în acest sens. - Ţinând 
seama de acest fapt au vorbit şi au scris toţi aceia care simţeau că s-a 
dezvoltat în ei „instrumentul lăuntric de percepţie” cu ajutorul căruia 
au putut să recunoască adevărata fiinţă umană, ascunsă simţurilor 
exterioare. De aceea, din cele mai vechi timpuri se vorbeşte despre o 
„înţelepciune ascunsă”. - Cine a cuprins ceva din ea are o tot atât de 
mare certitudine asupra ei, pe cât au cei cu ochii bine formaţi certitu- 
dinea percepţiilor vizuale ale culorilor. De aceea această „înţelepciu- 

ne ascunsă” nu are nevoie, pentru el, de nici o „dovadă”. Şi mai ştie 
şi că nu are nevoie de vreo dovadă nici acela căruia i s-a deschis, în 
mod asemănător lui, „simţul superior”. El poate vorbi unui asemenea 
om aşa cum un călător poate povesti despre America celor care nu au 
văzut-o ei înşişi, dar care îşi pot face o reprezentare despre ea, pentru 
că şi ei, dacă li s-ar oferi prilejul, ar vedea acelaşi lucru. 

Dar observatorul suprasensibilului nu trebuie să vorbească numai 
cercetătorilor lumii spirituale. Cuvintele lui trebuie să se adreseze 
tuturor oamenilor fiindcă are de comunicat lucruri care îi privesc pe 
toţi oamenii, căci el ştie că nimeni nu poate fi „om” în adevăratul 
înţeles al cuvântului fără să cunoască aceste lucruri. El se adresează 
tuturor oamenilor deoarece ştie că există diferite grade de înţelegere 
pentru ceea ce are de spus. El ştie că îl pot înţelege şi cei ce simt încă 
departe de momentul în care le va fi accesibilă propria cercetare spi- 
rituală, căci sentimentul şi înţelegerea pentru adevăr există în fiecare 
om. Şi el se adresează în primul rând acestei înţelegeri, care poate 
lumina în orice suflet sănătos. El ştie, de asemenea, că în această în- 
ţelegere există o putere care trebuie să ducă, treptat, la gradele super- 
ioare ale cunoaşterii. Chiar acest sentiment, care la început poate că 
nu vede absolut nimic din ceea ce i se spune, este vrăjitorul care des- 
chide „ochiul spiritului”. El lucrează în întuneric. Sufletul nu vede', 
dar el este cuprins, prin acest sentiment, de puterea adevărului', şi 
atunci, încetul cu încetul, adevărul se va apropia de suflet şi îi va 
deschide „simţul superior”. Aceasta va dura la unii mai mult timp, la 
alţii mai puţin; cel ce are răbdare şi perseverenţă va atinge acest ţel. - 
Căci, chiar dacă nu orice orb din naştere poate fi operat, fiecare ochi 
spiritual poate fi deschis, şi deschiderea lui nu este decât o chestiune 
de timp. 

Erudiţia şi formarea ştiinţifică nu sunt deloc condiţii preliminare 
pentru deschiderea acestui „simţ superior”. El se poate deschide atât 
omului simplu cât şi omului de înaltă cultură ştiinţifică. Ceea ce în 
zilele noastre este numit adesea „singura” ştiinţă poate, de multe ori, 
mai curând să împiedice decât să favorizeze atingerea acestui ţel. 
Fiindcă această ştiinţă nu admite, fireşte, ca „real” decât ceea ce este 
accesibil simţurilor obişnuite. Oricât de mari ar fi meritele ei pentru 
cunoaşterea acestei realităţi, atunci când această ştiinţă declară de- 
terminant pentru întreaga cunoaştere umană ceea ce este necesar şi 

rodnic doar pentru sine, ea creează o mulţime de prejudecăţi care în- 
chid accesul la adevărurile superioare. 

împotriva celor spuse aici se obiectează adesea: în faţa cunoaşte- 
rii omeneşti sunt aşezate „limite de netrecut”. Cum aceste limite nu 
ar putea fi depăşite, trebuie să fie respinse toate cunoştinţele care nu 
le iau în considerare. Şi este privit ca fiind total lipsit de modestie cel 
ce vrea să afirme ceva despre lucruri pe care mulţi le cred dincolo de 
limitele facultăţii de cunoaştere a omului. în cazul unei asemenea 
obiecţii nu se ia câtuşi de puţin în considerare faptul că o cunoaştere 
superioară trebuie precedată de o dezvoltare a puterilor de cunoaşte- 
re. Ceea ce înainte de o asemenea dezvoltare se afla dincolo de limi- 
tele cunoaşterii, după trezirea facultăţilor latente existente în fiecare 
om se va afla cu totul în interiorul domeniului de cunoaştere. - Un 
lucru însă nu trebuie în nici un caz pierdut din vedere. S-ar putea 
spune: La ce foloseşte să se vorbească oamenilor despre lucruri pen- 
tru care puterile lor de cunoaştere nu sunt trezite, lucruri care le ră- 
mân aşadar inaccesibile? însă în felul acesta lucrurile sunt greşit 
judecate. Pentru a descoperi lucrurile despre care este vorba aici sunt 
necesare anumite facultăţi; însă dacă lucrurile, o dată descoperite, 
sunt împărtăşite oamenilor, atunci ele pot fi înţelese de orice om care 
foloseşte o logică nepărtinitoare şi un sentiment sănătos al adevăru- 
lui. în această carte nu sunt împărtăşite decât asemenea lucruri care - 
aceluia care lasă să acţioneze în sine o gândire multilaterală, netulbu- 
rată de nici o prejudecată, şi având un sentiment nepărtinitor şi liber 
al adevărului - îi vor putea face impresia că prin ele se poate ajunge 
la o apropiere mulţumitoare de enigmele vieţii omeneşti şi ale feno- 
menelor lumii. Să adoptăm o dată punctul de vedere reflectat în în- 
trebarea: Dacă cele afirmate aici sunt adevărate, constituie ele oare o 
explicaţie satisfăcătoare a vieţii? Vom afla că viaţa fiecărui om con- 
firmă acest lucru. 

Pentru a fi „învăţător” în aceste domenii superioare ale existenţei 
nu e de ajuns, desigur, să i se fi deschis omului, pur şi simplu, simţul 
pentru ele. Pentru aceasta este nevoie de „ştiinţă”, întocmai cum pen- 
tru a fi învăţător în domeniul realităţii obişnuite este nevoie de ştiin- 
ţă. „Vederea superioară”, ea singură, nu ne face „ştiutori” în cele 
spirituale, după cum simţurile sănătoase singure nu ne fac „savanţi” 
în realitatea sensibilă. Şi deoarece, intr-adevăr, întreaga realitate, atât 



17 




cea inferioară cât şi cea superioară spirituală nu sunt decât două la- 
turi ale uneia şi aceleiaşi entităţi fundamentale, omul neştiutor în ce- 
ea ce priveşte cunoştinţele inferioare va rămâne, de cele mai multe 
ori, neştiutor şi în ceea ce priveşte cele superioare. Acest fapt dă naş- 
tere unui sentiment de responsabilitate nemărginită în sufletul aceluia 
care - printr-o chemare spirituală - se simte îndemnat să vorbească 
despre domeniile spirituale ale existenţei, căci el îi impune modestie 
şi rezervă. Acest lucru însă nu trebuie să oprească pe nimeni să se 
ocupe de adevărurile superioare. Nu trebuie să-l oprească nici pe cel 
căruia viaţa nu îi dă prilejul să se ocupe de ştiinţele obişnuite. Căci 
poţi să-ţi îndeplineşti datoria de om şi fără să cunoşti botanica, zoo- 
logia, matematicile şi alte ştiinţe; dar nu poţi fi „om” în înţelesul de- 
plin al cuvântului fără să te fi apropiat intr-un fel oarecare de fiinţa şi 
menirea omului, dezvăluite de ştiinţa despre suprasensibil. 

Omul numeşte „divinitate” suprema realitate spre care îşi poate 
ridica privirea. Şi el trebuie să realizeze prin gândire faptul că meni- 
rea sa cea mai înaltă se află, intr-un fel oarecare, în legătură cu 
această divinitate. De aceea înţelepciunea care depăşeşte domeniul 
sensibil, care îi dezvăluie omului fiinţa sa şi, o dată cu aceasta, şi 
menirea sa, poate fi numită „înţelepciune divină” sau teosofîe. Cerce- 
tarea proceselor spirituale din viaţa umană şi din univers poate fi de- 
numită ştiinţă a spiritului. Dacă din această ştiinţă a spiritului 
desprindem, aşa cum am făcut în această carte, mai ales acele rezul- 
tate care se referă la sâmburele spiritual al omului, atunci pentru 
acest domeniu putem folosi termenul „teosofîe”, deoarece veacuri 
de-a rândul el a fost folosit în acest sens. 

Din această perspectivă vom contura în această lucrare o schiţă a 
concepţiei teosofice despre lume. Cel care a scris-o nu vrea să expu- 
nă ceva care nu este pentru el realitate, aşa cum un eveniment din 
lumea exterioară este realitate pentru ochi, pentru urechi şi pentru 
înţelegerea obişnuită. - Căci avem de-a face cu trăiri accesibile ori- 
cărui om hotărât să păşească pe „calea cunoaşterii” descrisă intr-un 
capitol special al acestei lucrări. Ne situăm în mod just faţă de lumea 
suprasensibilă dacă presupunem că o gândire şi o simţire sănătoasă 
pot înţelege toate cunoştinţele adevărate care pot proveni din lumile 
superioare şi că, plecând de la această înţelegere şi punând prin ea o 
temelie solidă, am făcut un pas însemnat spre propria vedere spiritua- 

lă; chiar dacă, pentru a dobândi această vedere spirituală, trebuie să 
mai adăugăm ceva. Dacă însă dispreţuim această cale şi vrem să pă- 
trundem în lumile superioare numai în alt mod, atunci ne zăvorâm 
noi înşine porţile spre adevărata cunoaştere superioară. Principiul: 
vom recunoaşte lumile superioare abia după ce le-am văzut, constitu- 
ie o piedică pentru această vedere însăşi. Voinţa de a înţelege mai 
întâi cu ajutorul gândirii sănătoase ceea ce urmează să vedem mai 
târziu ajută această vedere. Ea trezeşte în suflet, ca prin farmec, pu- 
teri însemnate, care duc la această „privire a văzătorului”. 

Fiinţa omului 



Următoarele cuvinte ale lui Goethe caracterizează frumos punctul 
de plecare al uneia dintre căile pe care se poate ajunge la cunoaşterea 
fiinţei omului: „De îndată ce omul devine conştient de obiectele din 
jurul său, le consideră în raport cu el însuşi; şi pe bună dreptate, căci 
întreaga sa soartă depinde de faptul că acestea îi plac sau îi displac, îl 
atrag sau îl resping, îi sunt folositoare sau dăunătoare. Acest mod cu 
totul firesc de a privi şi de a judeca lucrurile pare a fi tot atât de uşor 
pe cât este de necesar, şi totuşi îl expune pe om la mii de greşeli, care 
adesea îl ruşinează şi îi amărăsc viaţa. - O sarcină cu mult mai grea 
îşi asumă cei care, dintr-o pornire vie spre cunoaştere, se străduiesc 
să observe obiectele naturii din ele însele şi în relaţiile lor reciproce; 
căci foarte curând ei simt lipsa criteriului care le venea în ajutor când 
considerau lucrurile în raport cu ei înşişi. Ei simt lipsa criteriului plă- 
cerii şi al neplăcerii, al atracţiei şi al repulsiei, al utilului şi al preju- 
diciului. Ei trebuie să renunţe cu totul la acest criteriu şi - ca fiinţe 
nepărtinitoare şi oarecum divine - ei trebuie să caute şi să examineze 
ceea ce este, iar nu ceea ce le convine. Astfel, adevăratul botanist nu 
trebuie să fie mişcat nici de frumuseţea şi nici de utilitatea plantelor, 
ci trebuie să examineze structura acestora şi legăturile lor cu restul 
regnului vegetal; şi, după cum toate sunt scoase la suprafaţă şi lumi- 
nate de soare, tot aşa şi el trebuie să le privească şi să le observe pe 
toate cu aceeaşi privire calmă, iar criteriul cunoaşterii, datele aprecie- 
rilor sale, nu trebuie să le ia din sine, ci din cercul lucrurilor pe care 
le observă”. 

Această cugetare a lui Goethe îndreaptă atenţia omului în trei di- 
recţii. în primul rând spre obiectele de la care, prin porţile simţurilor 
sale, primeşte necontenit informaţii de la obiectele pe care le pipăie, 
le miroase, le gustă, le aude, le vede. în al doilea rând sunt impresiile 
pe care aceste obiecte le fac asupra sa şi care se caracterizează ca 
plăcere sau neplăcere, dorinţă sau aversiune, prin faptul că pe unul îl 
găseşte simpatic, pe celălalt antipatic, pe unul folositor, pe celălalt 

dăunător. în al treilea rând sunt cunoştinţele pe care le dobândeşte ca 
„fiinţă oarecum divină” despre obiecte; sunt tainele activităţii şi exis- 
tenţei acestor lucruri care i se descoperă. 

Aceste trei domenii se deosebesc net în viaţa omului. Prin aceas- 
ta, omul devine conştient că este legat de lume în trei moduri diferite. 
Primul mod se referă la lucrurile pe care omul le întâlneşte şi le ac- 
ceptă ca realitate dată. Prin al doilea mod, el transformă această lume 
intr-o problemă personală a sa, în ceva care are o în s e mn ătate pentru 
el. Iar pe al treilea mod el îl consideră ca pe un ţel spre care trebuie 
să tindă neîncetat. 

De ce îi apare omului lumea în acest mod întreit? Un exemplu 
simplu ne poate lămuri: Trec printr-o pajişte plină de flori. Florile 
îmi dezvălui culorile lor prin intermediul ochilor. Acesta este faptul 
pe care îl primesc ca pe ceva dat. - Mă bucur de splendoarea culori- 
lor. Prin aceasta, eu fac din faptul dat o chestiune personală a mea. 
Prin sentimentele mele, unesc florile cu propria mea existenţă. După 
un an, trec din nou prin aceeaşi pajişte. Acolo se găsesc alte flori. Ele 
îmi stârnesc o bucurie nouă. Bucuria mea din anul trecut va reapărea 
ca amintire. Ea se află în mine; obiectul care a pricinuit-o a pierit, 
însă florile pe care le văd acum aparţin aceloraşi specii ca cele de 
anul trecut; ele au crescut după aceleaşi legi ca celelalte. Dacă m-am 
lămurit cu privire la această specie şi aceste legi, atunci le regăsesc în 
florile din acest an, aşa cum le-am cunoscut în cele de anul trecut. Şi 
poate voi gândi astfel: florile de anul trecut au dispărut; bucuria pe 
care mi-au prilejuit-o a rămas doar în amintirea mea. Ea este legată 
numai de existenţa mea. însă ceea ce am cunoscut anul trecut cu pri- 
vire la aceste flori şi recunosc din nou în acest an, aceasta va rămâne 
atâta timp cât vor creşte asemenea flori. Este ceva care mi s-a revelat, 
dar care nu depinde de existenţa mea în acelaşi mod ca bucuria mea. 
Sentimentele mele de bucurie rămân în mine', legile, fiinţa florilor, 
rămân în lume, în afara mea. 

Astfel omul se uneşte necontenit în acest mod întreit cu lucrurile 
lumii. Pentru moment, să nu adăugăm nimic la acest fapt, ci să-l înţe- 
legem aşa cum se înfăţişează. Din el rezultă că omul are trei părţi în 
fiinţa sa. Acest lucru şi nimic altceva va fi deocamdată indicat aici 
prin cele trei cuvinte: trup, suflet şi spirit. Cel care leagă o părere 
preconcepută sau chiar vreo ipoteză de aceste trei cuvinte, în mod 

necesar va înţelege greşit expunerile ce urmează. Prin trup se înţele- 
ge aici acea parte prin care i se revelează omului lucrurile din lumea 
înconjurătoare, ca în exemplul de mai sus florile de pe pajişte. Cu- 
vântul suflet se referă la acea parte prin care omul leagă lucrurile de 
propria sa existenţă, prin care simte plăcere şi neplăcere, dorinţă şi 
aversiune, bucurie şi durere faţă de ele. Iar prin spirit se înţelege acea 
parte din om care se manifestă în el atunci când, după expresia lui 
Goethe, priveşte obiectele ca „fiinţă oarecum divină”. - în acest sens 
se compune omul din trup, suflet şi spirit. 

Prin trupul său, omul se poate pune în legătură, pentru moment, 
cu lucrurile. Prin sufletul său, el păstrează în sine impresiile pe care 
acestea le fac asupra sa, iar prin spiritul său i se revelează ceea ce 
lucrurile ascund în ele înseşi. Numai considerând omul sub aceste 
trei aspecte putem spera să dobândim o înţelegere a entităţii sale. 
Fiindcă aceste trei aspecte îl arată înrudit în mod întreit cu restul lu- 
mii. 

Prin trupul său, omul este înrudit cu lucrurile care se oferă din ex- 
terior simţurilor sale. Substanţele lumii exterioare alcătuiesc acest 
trup al său; forţele lumii exterioare acţionează şi în el. Şi aşa cum el 
priveşte lucrurile lumii exterioare cu simţurile sale, tot astfel îşi poate 
observa şi propria sa existenţă trupească. însă îi este cu neputinţă să 
observe în acelaşi fel şi existenţa sa sufletească. Toate procesele tru- 
peşti din mine pot fi percepute şi cu simţurile trupeşti. Plăcerea şi 
neplăcerea mea, bucuria şi durerea mea nu pot fi percepute cu simţu- 
rile trupeşti nici de mine, nici de un altul. Viaţa sufletească este un 
domeniu inaccesibil privirii corporale. Existenţa trupească a omului 
este vădită ochilor; pe cea sufletească el o poartă în sine ca pe o lume 
a sa. Dar prin spirit lumea exterioară i se revelează intr-un mod su- 
perior. Ce-i drept, în lăuntrul său se dezvăluie tainele lumii exterioa- 
re; dar în spirit el se depăşeşte pe sine şi lasă lucrurile să vorbească 
despre ele însele, despre ceea ce are însemnătate nu pentru el, ci pen- 
tru ele. Omul îşi ridică privirea spre cerul înstelat: încântarea pe care 
o trăieşte sufletul său îi aparţine lui; legile eterne ale stelelor, pe care 
le înţelege în gândire, în spirit, nu-i aparţin lui, ci stelelor înseşi. 

Astfel omul este cetăţean a trei lumi. Prin trupul său, aparţine lu- 
mii pe care o percepe cu acest trup; prin sufletul său, îşi clădeşte pro- 

pria sa lume; prin spiritul său i se revelează o lume care este super- 
ioară celorlalte două. 

Pare evident că din cauza deosebirilor esenţiale dintre aceste trei 
lumi nu se va putea dobândi claritate asupra lor şi asupra participării 
omului la existenţa lor decât tot prin trei moduri diferite de observa- 
ţie. 



I. Entitatea trupească a omului 

învăţăm să cunoaştem trupul uman prin simţurile trupeşti. Iar fe- 
lul de observaţie nu poate fi altul decât acela prin care ajungem să 
cunoaştem alte lucruri perceptibile prin simţuri. Aşa cum observăm 
mineralele, plantele şi animalele, putem observa şi omul. El este în- 
rudit cu aceste trei forme de existenţă. El îşi alcătuieşte trupul din 
substanţele naturii, la fel ca mineralele; creşte şi se reproduce, ca şi 
plantele; şi la fel ca animalele, percepe lucrurile din jurul său şi îşi 
formează trăiri interioare pe baza impresiilor pe care acestea le fac 
asupra lui. De aceea, omului i se poate atribui o existenţă minerală, o 
existenţă vegetală şi una animală. 

Deosebirea de structură dintre minerale, plante şi animale cores- 
punde celor trei forme ale existenţei lor. Şi această alcătuire - formă 
- este ceea ce percepem cu simţurile, şi numai pe ea o putem numi 
trup. însă trupul uman este diferit de acela al animalelor. Această 
deosebire trebuie să o recunoască oricine, indiferent ce ar gândi el 
despre înrudirea omului cu animalele. Chiar şi cel mai radical mate- 
rialist, care neagă tot ce este sufletesc, nu va avea încotro şi va sub- 
scrie la următoarea frază a lui Carus din lucrarea sa «Organon al 
cunoaşterii naturii şi a spiritului»: „Ce-i drept, structura cea mai fină, 
interioară a sistemului nervos, anume cea a creierului, rămâne încă 
pentru fîziolog şi anatomist o enigmă de nedezlegat; dar un fapt pe 
deplin stabilit îl constituie acela al creşterii progresive, în seria ani- 
malelor, al acestei configuraţii, care ajunge în om la un grad pe care 
nu-1 găsim la nici o altă fiinţă; acest fapt este de cea mai mare impor- 
tanţă pentru dezvoltarea spirituală a omului, ba chiar putem spune că 
el ne dă, propriu-zis, explicaţia satisfăcătoare. Acolo unde creierul nu 

s-a dezvoltat îndeajuns, unde prezintă micime şi insuficienţă, ca la 
microcefal şi la idiot, se înţelege de la sine că nu poate fi vorba de 
idei proprii şi de cunoaştere, după cum nu poate fi vorba de propaga- 
rea speciei la oameni cu organe de reproducere cu totul atrofiate. E 
drept, o structură puternică şi frumos dezvoltată a întregului om, şi 
îndeosebi a creierului, nu presupune de la sine geniul, dar reprezintă, 
în orice caz, prima condiţie indispensabilă pentru cunoaşterea super- 
ioară”. 

Aşa cum atribuim trupului uman cele trei forme de existenţă, cea 
minerală, cea vegetală şi cea animală, tot aşa trebuie să-i atribuim şi 
o a patra formă, cea specific umană. Prin forma minerală a existenţei 
sale, omul este înrudit cu tot ce este vizibil; prin cea vegetală, cu toa- 
te fiinţele care cresc şi se reproduc; prin cea animală, cu toate fiinţele 
care percep lumea înconjurătoare şi au vieţuiri interioare pe baza im- 
presiilor exterioare; prin forma umană a existenţei sale, omul consti- 
tuie, chiar şi din punct de vedere trupesc, un regn în sine. 



II. Entitatea sufletească a omului 

Ca lume lăuntrică proprie, entitatea sufletească a omului este di- 
ferită de corporalitatea sa. Ceea ce îi este propriu ne apare de îndată 
ce ne îndreptăm atenţia spre cea mai simplă senzaţie. Pentru început, 
nici un om nu poate şti dacă un altul vieţuieşte exact în acelaşi fel ca 
el o senzaţie. Este cunoscut faptul că există oameni care suferă de 
daltonism. Aceştia văd obiectele numai în diferite nuanţe de gri. Alţii 
suferă numai în parte de daltonism. Din această cauză, ei nu pot per- 
cepe anumite nuanţe de culori. Imaginea pe care le-o oferă ochii lor 
despre lume este alta decât cea a aşa-zişilor oameni normali. Şi pu- 
tem spune acelaşi lucru, mai mult sau mai puţin, şi despre celelalte 
simţuri. Din cele de mai sus rezultă, în mod evident, că şi cea mai 
simplă senzaţie aparţine lumii lăuntrice. Pot percepe cu simţurile me- 
le trupeşti masa de culoare roşie pe care o percepe şi altul, dar nu pot 
percepe senzaţia de roşu a celuilalt. - De aceea, senzaţia trebuie con- 
siderată ca aparţinând domeniului sufletesc. Dacă înţelegem bine 
acest fapt, vom înceta curând să considerăm trăirile lăuntrice drept 

simple procese cerebrale sau ceva asemănător. - Senzaţiei i se asoci- 
ază mai întâi sentimentul. O senzaţie îi face omului plăcere, o alta, 
neplăcere. Acestea sunt mişcări ale vieţii sale interioare, ale vieţii 
sale sufleteşti. Prin sentimentele sale, omul îşi creează o a doua lume, 
faţă de cea care acţionează asupra lui din afară. La acestea se mai 
adaugă un al treilea element: voinţa. Prin ea, omul reacţionează, la 
rândul său, asupra lumii exterioare. Şi, prin aceasta, omul imprimă 
lumii exterioare natura sa lăuntrică. Sufletul omului se revarsă oare- 
cum în afară prin actele sale de voinţă. Faptele omului se deosebesc 
de fenomenele naturii exterioare prin aceea că poartă pecetea vieţii 
sale lăuntrice. în acest fel se raportează sufletul la lumea exterioară, 
ca fiind ceva propriu omului. Omul primeşte din lumea exterioară 
impulsuri; dar el îşi clădeşte în conformitate cu aceste impulsuri o 
lume proprie. Corporalitatea devine substratul vieţii sufleteşti. 



III. Entitatea spirituală a omului 

Sufletescul omului nu este determinat numai de trup. Omul nu 
trece fără sens şi fără scop de la o impresie la alta; şi nici nu acţio- 
nează sub impresia oricărei excitaţii care se exercită asupra lui din 
afară sau prin procesele trupului său. El gândeşte asupra percepţiilor 
şi asupra acţiunilor sale. Reflectând asupra percepţiilor sale, el do- 
bândeşte cunoştinţe despre lucruri; reflectând asupra acţiunilor sale, 
el aduce o înlănţuire raţională în viaţa sa. Şi el ştie că îşi îndeplineşte 
misiunea sa de om în mod demn numai atunci când se lasă condus de 
gânduri juste atât în cunoaştere cât şi în acţiune. Sufletul se află, aşa- 
dar, în faţa unei duble necesităţi. De legile trupului, el este determi- 
nat printr-o necesitate naturală; de legile care duc la gândirea justă, el 
se lasă determinat pentru că recunoaşte în mod liber necesitatea lor. 
Legilor metabolismului omul le este supus prin natură; legilor gândi- 
rii li se supune el însuşi. - Prin aceasta, omul ajunge să aparţină unei 
ordini superioare celei căreia îi aparţine prin trupul său. Această or- 
dine este cea spirituală. Pe cât de deosebit este trupescul de sufle- 
tesc, tot pe atât se deosebeşte acesta de spiritual. Cât timp vorbim 
numai de particulele de carbon, hidrogen, azot, oxigen, care se depla- 
sează în trup, nu avem în vedere sufletul. Viaţa sufletească începe 

abia acolo unde, în interiorul unei asemenea mişcări, apare senzaţia: 
simt gustul dulce, sau simt plăcere. Tot atât de puţin avem în vedere 
spiritul dacă luăm în considerare numai vieţuirile sufleteşti pe care le 
are omul când se lasă cu totul în seama lumii exterioare şi a vieţii 
trupului său. Această viaţă sufletească este mai curând doar temelia 
pentru spiritual, aşa cum viaţa trupului este temelia pentru sufletesc. 
- Cercetătorul naturii se ocupă de trup, cercetătorul sufletului (psiho- 
logul) de suflet, iar cercetătorul spiritului se ocupă de spirit. Cel care 
vrea să se lămurească prin gândire asupra fiinţei omeneşti trebuie 
să-şi clarifice, reflectând asupra sa, deosebirea dintre trup, suflet şi 
spirit. 



IV. Trup, suflet şi spirit 

Omul se poate lămuri în mod corect asupra lui însuşi numai dacă 
îşi clarifică importanţa gândirii în cadrul entităţii sale. Creierul este 
instrumentul trupesc al gândirii. După cum omul poate vedea culorile 
numai cu un ochi bine format, tot astfel creierul, format corespunză- 
tor, îi serveşte pentru a gândi. întregul trup uman este astfel alcătuit 
încât îşi găseşte încoronarea în organul spiritului, în creier. Putem 
înţelege structura creierului uman numai dacă îl considerăm în legă- 
tură cu rolul său. Acesta constă în a fi baza trupească a spiritului 
gânditor. Un studiu comparat al regnului animal ne arată acest lucru. 
La amfibieni, creierul este încă mic faţă de măduva spinării; la ma- 
mifere, el este relativ mai mare. La om, este cel mai mare raportat la 
restul trupului. 

Multe prejudecăţi se ridică împotriva acestor consideraţii asupra 
gândirii, aşa cum sunt expuse aici. Unii oameni înclină să subapreci- 
eze gândirea şi să pună mai presus „viaţa intimă a sentimentului”, 
„simţirea”. Ei spun: Noi nu ne putem ridica la cunoştinţe superioare 
prin „gândirea lucidă”, ci prin căldura sentimentului, prin puterea 
nemijlocită a simţirii. Oamenii care vorbesc în acest fel se tem să 
nu-şi tocească sentimentele prin gândirea limpede. Când e vorba de 
gândirea curentă, care nu se referă decât la lucrurile de utilitate prac- 
tică, lucrurile stau, desigur, în acest fel. Dar când e vorba de gânduri- 
le care duc în regiunile superioare ale existenţei, atunci se petrece 

contrariul. Nu există sentiment, nu există entuziasm care să se poată 
compara cu sentimentele de căldură, de frumuseţe şi înălţare ce se 
aprind în noi de gândurile pure, cu o limpezime de cristal, ce se refe- 
ră la lumile superioare. Cele mai înalte sentimente nu sunt cele care 
apar „de la sine”, ci acelea care sunt cucerite printr-o energică muncă 
de gândire. 

Trupul omului are o structură corespunzătoare gândirii. Aceleaşi 
substanţe şi forţe care sunt prezente în regnul mineral sunt îmbinate 
în trupul uman în aşa fel încât prin această aranjare a lor să se poată 
manifesta gândirea. Această structură minerală, alcătuită în vederea 
misiunii sale, o vom numi în consideraţiile următoare corpul fizic al 
omului. 

Structura minerală ordonată, ce are ca punct central al său creie- 
rul, ia naştere prin reproducere şi îşi primeşte forma matură prin 
creştere. Reproducerea şi creşterea sunt comune omului, plantelor şi 
animalelor. Prin reproducere şi creştere se deosebesc vieţuitoarele de 
mineralul lipsit de viaţă. Viul se naşte din viu prin germene. Urmaşul 
se leagă de înaintaşi în şirul viului. Forţele prin care ia naştere un 
mineral sunt orientate asupra substanţelor înseşi care îl compun. Un 
cristal de cuarţ se formează prin forţele inerente siliciului şi oxigenu- 
lui, care sunt unite în el. Puterile care configurează un stejar, trebuie 
căutate indirect, prin germene, în planta maternă şi paternă. Iar forma 
stejarului se transmite prin reproducere de la înaintaşi la urmaşi. 
Există condiţii interioare, înnăscute fiinţelor vii. - Concepţia că din 
nămol pot lua naştere animale inferioare, chiar şi peşti, era una grosi- 
er-naturalistă. Forma vieţuitoarelor se transmite prin ereditate. Mo- 
dul cum se dezvoltă o fiinţă vie depinde de fiinţa paternă sau maternă 
din care a luat naştere sau, cu alte cuvinte, de specia căreia îi aparţi- 
ne. Substanţele care compun vieţuitoarele se schimbă în permanenţă; 
specia se menţine în cursul vieţii şi se transmite urmaşilor. Aşadar, 
specia este aceea care determină îmbinarea substanţelor. Această for- 
ţă plăsmuitoare de specie o vom numi forţă de viaţă. După cum for- 
ţele minerale se exprimă în cristale, tot aşa forţa plăsmuitoare de 
viaţă se exprimă în speciile sau în formele vieţii vegetale şi animale. 

Omul percepe forţele minerale prin simţurile sale trupeşti. Şi el 
poate avea numai percepţii pentru care are simţuri corespunzătoare. 
Fără ochi nu există percepţia luminii, fără ureche nu există percepţia 

sunetului. Dintre toate simţurile pe care le are omul, organismele in- 
ferioare nu au decât un fel de simţ tactil. De aceea pentru ele există, 
în felul percepţiei umane, numai acele forţe minerale care se fac cu- 
noscute prin simţul tactil. în măsura în care, la animalele superioare, 
sunt dezvoltate şi celelalte simţuri, lumea înconjurătoare - pe care o 
percepe şi omul - este mai bogată şi mai variată. Depinde aşadar de 
organele unei fiinţe dacă ceea ce există în lumea exterioară există şi 
pentru acea fiinţă ca percepţie, ca senzaţie. Ceea ce se află în aer sub 
forma unei anumite mişcări devine în om senzaţie auditivă. - Prin 
simţurile sale obişnuite, omul nu percepe manifestările forţei de via- 
ţă. El vede culorile plantei, miroase parfumul acesteia; însă forţa de 
viaţă rămâne ascunsă acestei observaţii. Dar pe cât de puţin este în- 
dreptăţit orbul din naştere să nege culorile, tot pe atât de puţin sunt 
îndreptăţite simţurile obişnuite să nege forţa de viaţă. Culorile există 
pentru orbul din naştere de îndată ce a fost operat; tot astfel, dacă i se 
deschide omului organul corespunzător, vor exista pentru el, ca per- 
cepţie, nu numai exemplarele individuale, ci şi feluritele specii de 
plante şi de animale create de forţa de viaţă. - Prin deschiderea aces- 
tui organ, omului i se înfăţişează o lume cu totul nouă. El nu percepe 
acum numai culorile, mirosurile, ş.a.m.d., ale fiinţelor vii, ci şi viaţa 
însăşi a acestor fiinţe. în fiecare plantă, în fiecare animal, pe lângă 
forma fizică, el percepe şi forma spirituală plină de viaţă. Ca să 
avem o expresie pentru această formă spirituală, o vom numi trupul 
eteric sau trupul vieţii* - Iată cum se înfăţişează acest lucru cercetă- 



Multă vreme după editarea acestei cărţi, ceea ce este desemnat aici drept trup eteric 
sau trup al vieţii a fost numit de autor şi „trup al puterilor plăsmuitoare” (comp. pu- 
blicaţia «Das Reich», voi. IV din primul an al apariţiei [ianuarie 1917]). El se simţea 
îndemnat să dea această denumire deoarece credea că niciodată nu se poate stărui 
îndeajuns pentru a se evita confuzia între ceea ce înţelegem aici prin trup eteric şi 
„forţa vitală” a ştiinţelor naturii mai vechi. Acolo unde este vorba de respingerea 
acestei concepţii mai vechi despre o forţă vitală în sensul ştiinţelor naturii modeme, 
autorul se situează, intr-o anumită privinţă, pe poziţia adversarilor unei asemenea 
forţe. Căci prin aceasta se voia să se explice modul deosebit de a acţiona al forţelor 
anorganice în organism. Dar ceea ce acţionează anorganic în organism nu acţionează 
aici altfel decât în domeniul lumii anorganice. Legile naturii anorganice sunt ace- 
leaşi în organism ca şi în cristal, ş.a.m.d. Dar în organism există ceva ce nu este 
anorganic: viaţa plăsmuitoare. La baza acesteia stă trupul eteric sau trupul forţelor 
plăsmuitoare. Admiţând existenţa sa, nu este stânjenită sarcina justificată a cercetării 

torului vieţii spirituale. Pentru el, trupul eteric nu este un simplu re- 
zultat al substanţelor şi al forţelor trupului fizic, ci o entitate de si- 
ne-stătătoare, reală, care cheamă la viaţă substanţele şi forţele fizice 
despre care am vorbit. Vorbim în sensul ştiinţei spirituale când spu- 
nem: un corp pur fizic îşi are forma sa - de pildă un cristal - datorită 
forţelor plăsmuitoare fizice care sunt inerente obiectelor lipsite de 
viaţă; dar un corp viu nu îşi primeşte forma de la aceste forţe, căci, 
din clipa în care viaţa l-a părăsit şi este lăsat numai în seama forţelor 
fizice, el se descompune. Trupul vieţii este entitatea care fereşte tru- 
pul fizic de descompunere în fiecare clipă a vieţii sale. - Pentru a 
vedea acest trup al vieţii, pentru a-1 percepe la o altă fiinţă, este nevo- 
ie de ochiul spiritual trezit. Fără acest ochi se poate admite existenţa 
trupului eteric pe temeiuri logice; dar el poate fi văzut cu ochiul spiri- 
tual, aşa cum culoarea poate fi văzută cu ochiul fizic. - N-ar trebui să 
ne împiedicăm de expresia „trup eteric”. Cuvântul „eter” desemnează 
aici altceva decât eterul ipotetic din fizică. Să nu se ia această denu- 
mire decât pentru desemnarea a ceea ce a fost descris aici. Şi, după 
cum trupul fizic al omului este în alcătuirea sa o imagine a menirii 
sale, tot aşa stau lucrurile şi în privinţa trupului eteric. El poate fi în- 
ţeles numai dacă este privit în legătură cu spiritul gânditor. Prin alcă- 
tuirea sa în vederea spiritului gânditor, trupul eteric al omului se 
deosebeşte de acela al plantelor şi al animalelor. - După cum prin 
trupul său fizic omul aparţine lumii minerale, tot astfel, prin trupul 
său eteric, el aparţine lumii vieţii. După moarte, trupul fizic se des- 
compune în lumea minerală, iar trupul eteric în lumea vieţii. Prin 



naturii: aceea de a urmări şi în lumea organismelor ceea ce se observă în privinţa 
acţiunii forţelor în natura anorganică. Şi a crede că această acţiune în interiorul or- 
ganismului este modificată de o forţă vitală deosebită, acest lucru refuză să-l admită 
şi adevărata ştiinţă a spiritului. Cercetătorul spiritului vorbeşte despre trupul eteric 
numai în măsura în care în organism se mai manifestă şi altceva decât ceea ce se 
manifestă în cele lipsite de viaţă. - Cu toate acestea, autorul acestei cărţi nu simte 
nevoia de a înlocui aici denumirea de „trup eteric” cu aceea de „trup al forţelor 
plăsmuitoare” deoarece în întreaga înlănţuire de idei redată aici este exclusă înţele- 
gerea greşită pentru cel care vrea să vadă. O asemenea înţelegere greşită se poate ivi 
numai dacă această denumire este folosită într-o expunere în care lipseşte această 
înlănţuire de idei. (A se compara această notă cu cele cuprinse la sfârşitul acestei 
cărţi sub titlul «Unele observaţii şi completări».) 

„trup” vom desemna ceea ce conferă unei fiinţe, într-un anumit fel, 
„formă”, „configuraţie”. Nu ar trebui să se confunde expresia „trup” 
cu forma corporală sensibilă. în sensul pe care-1 dăm acestui cuvânt 
în această scriere, termenul „trup” poate fi aplicat atât formelor sufle- 
teşti cât şi celor spirituale. 

Trupul eteric mai este ceva încă exterior omului. O dată cu prima 
manifestare a simţirii, fiinţa lăuntrică răspunde excitaţiilor lumii ex- 
terioare. Oricât de departe am urmări ceea ce suntem îndreptăţiţi să 
numim lume exterioară, nicăieri nu vom găsi senzaţia. - Razele de 
lumină pătrund în ochi; ele se transmit mai departe retinei. Aici pro- 
voacă procese chimice (în aşa-numitul purpur retinian); efectul aces- 
tor excitaţii se transmite prin nervul optic creierului; acolo au loc alte 
procese fizice. Dacă le-am putea observa, atunci am vedea nişte pro- 
cese fizice, ca oriunde în lumea exterioară. Dacă pot observa trupul 
vieţii, atunci pot percepe cum procesul fizic al creierului este totoda- 
tă şi un proces al vieţii. Dar senzaţia culorii albastre, pe care o are cel 
ce primeşte razele de lumină, nu o voi putea găsi nicăieri pe această 
cale. Ea ia naştere abia în sufletul celui ce recepţionează lumina. 
Aşadar, dacă fiinţa celui ce recepţionează lumina n-ar avea decât 
corp fizic şi trup eteric, atunci senzaţia n-ar putea exista. Activitatea 
prin care senzaţia devine un fapt real se deosebeşte în mod esenţial 
de acţiunea forţelor plăsmuitoare de viaţă. Prin acea activitate ia naş- 
tere, pe baza acestei acţiuni, o trăire lăuntrică. Fără această activitate 
nu ar exista decât un simplu proces de viaţă, cum poate fi observat şi 
la plante. Să ne reprezentăm omul, cum primeşte impresii din toate 
părţile. Trebuie să ni-1 reprezentăm, în acelaşi timp, drept izvor al 
activităţii despre care am vorbit şi pe care o îndreaptă în direcţiile din 
care primeşte impresii. Senzaţiile răspund impresiilor, în toate direc- 
ţiile. Acest izvor de activitate îl numim suflet al senzaţiei. Acest su- 
flet al senzaţiei este tot atât de real ca şi corpul fizic. Dacă am în faţa 
mea un om şi fac abstracţie de sufletul senzaţiei, reprezentându-mi-1 
doar ca trup fizic, ar fi ca şi cum dintr-un tablou nu mi-aş reprezenta 
decât pânza. 

Ceva asemănător celor spuse mai înainte cu privire la perceperea 
trupului eteric trebuie să spunem şi cu privire la perceperea sufletului 
senzaţiei. Organele trupeşti sunt „oarbe” faţă de el. Şi orb este, în 
această privinţă, şi organul prin care putem percepe viaţa ca viaţă. 

Dar aşa cum prin acest organ poate fi văzut trupul eteric, tot astfel 
există un alt organ, superior, care poate face din lumea lăuntrică a 
senzaţiilor obiectul unui mod deosebit de percepţii suprasensibile. 
Omul nu resimte atunci doar impresiile lumii fizice şi ale lumii vieţii, 
ci el vede şi senzaţiile. Pentru un om care are dezvoltat un asemenea 
organ, lumea senzaţiilor unei alte fiinţe se desfăşoară ca o realitate 
exterioară în faţa sa. Dar trebuie să facem distincţie între trăirea pro- 
priei noastre lumi de senzaţii şi contemplarea lumii senzaţiilor unei 
alte fiinţe. Bineînţeles, orice om poate privi în propria sa lume de 
senzaţii; însă numai văzătorul al cărui „ochi spiritual” s-a deschis, 
poate vedea lumea senzaţiilor unei alte fiinţe. Dacă nu este văzător, 
omul nu cunoaşte lumea senzaţiilor decât ca trăire „ lăuntrică ”, nu- 
mai ca trăire proprie ascunsă a sufletului său; când „ochiul spiritual” 
s-a deschis, în faţa privirii spirituale începe să lumineze exterior ceea 
ce, de altfel, nu trăieşte decât „în lăuntrul” unei alte fiinţe. 



Pentru a preîntâmpina orice înţelegere greşită, ţin să spun explicit 
că văzătorul nu trăieşte în sine însuşi ceea ce trăieşte în cealaltă fiinţă 
drept conţinut al lumii sale de senzaţii. Aceasta îşi trăieşte senzaţiile 
din punctul de vedere al interiorului său; văzătorul percepe o mani- 
festare, o exteriorizare a lumii senzaţiilor. 

Sufletul senzaţiei depinde de trupul eteric în ceea ce priveşte acţi- 
unea sa. Căci din trupul eteric îşi extrage ceea ce va face să apară ca 
senzaţie. Şi deoarece trupul eteric este viaţa din trupul fizic, sufletul 
senzaţiei depinde indirect şi de corpul fizic. Senzaţiile de culoare 
sunt posibile numai pentru un ochi bine constituit, funcţionând nor- 
mal. în acest fel, trupul acţionează asupra sufletului senzaţiei. Activi- 
tatea acestuia este aşadar determinată şi limitată de trup. El trăieşte în 
cadrul limitelor trasate de trup. - Trupul este aşadar clădit din sub- 
stanţe minerale, este vivifiat de trupul eteric, şi limitează sufletul 
senzaţiei. Astfel, cel care are dezvoltat organul amintit de „vedere” a 
sufletului senzaţiei, recunoaşte că acesta este limitat de către trup. - 
Dar limitele sufletului senzaţiei nu coincid cu acelea ale corpului fi- 
zic. Acest suflet al senzaţiei depăşeşte limitele trupului fizic. Se vede 
de aici că sufletul senzaţiei se dovedeşte a fi mai puternic decât tru- 
pul fizic. Totuşi, forţa care îi fixează limitele porneşte de la trupul 

fizic. Prin aceasta, între trupul fizic şi trupul eteric pe de o parte, şi 
sufletul senzaţiei pe de altă parte, se interpune încă un element al fi- 
inţei umane. Acesta este trupul sufletesc sau trupul senzitiv. Se mai 
poate spune că o parte a trupului eteric este mai subtilă decât restul, 
că această parte mai subtilă formează o unitate cu sufletul senzaţiei, 
pe când partea mai grosieră formează un fel de unitate cu trupul fizic. 
Totuşi, după cum am mai spus, sufletul senzaţiei depăşeşte trupul 
sufletesc. 

Ceea ce numim aici senzaţie este numai o parte din fiinţa sufle- 
tească. (Am ales expresia suflet al senzaţiei, pentru simplificare.) De 
senzaţii se leagă sentimentele de plăcere şi de neplăcere, pornirile, 
instinctele, pasiunile. Toate acestea au acelaşi caracter personal ca şi 
senzaţiile şi depind, ca şi ele, de corporalitate. 



Aşa cum sufletul senzaţiei se află în relaţie reciprocă cu trupul, tot 
aşa se află în relaţie reciprocă şi cu gândirea, cu spiritul. în primul 
rând se serveşte de gândire. Omul îşi formează gânduri privitoare la 
senzaţiile sale. El se lămureşte astfel în privinţa lumii exterioare. Co- 
pilul care s-a ars reflectează şi ajunge la gândul: „focul arde”. De 
asemenea, omul nu ascultă orbeşte de pornirile, de instinctele şi de 
pasiunile sale; prin gândire, el creează prilejul de a şi le satisface. 
Ceea ce se numeşte cultură materială se dezvoltă exclusiv în această 
direcţie. Ea constă în serviciile pe care gândirea le face sufletului 
senzaţiei. Nenumărate forţe de gândire simt îndreptate spre acest 
scop. Prin puterea gândirii s-au construit vapoare, căi ferate, telegra- 
fe, telefoane; şi toate acestea servesc, în cea mai mare parte, satisfa- 
cerii nevoilor sufletului senzaţie. Aşa cum forţa plăsmuitoare de viaţă 
pătrunde corpul fizic, tot astfel, forţa de gândire pătrunde sufletul 
senzaţiei. Forţa plăsmuitoare de viaţă leagă corpul fizic de predece- 
sori şi de urmaşi şi îl încadrează astfel intr-o legitate care nu are ni- 
mic de-a face cu ceea ce este pur mineral. Tot astfel, forţa de gândire 
încadrează sufletul într-o legitate căreia el, ca simplu suflet al senza- 
ţiei, nu-i aparţine. - Prin sufletul senzaţiei, omul este înrudit cu ani- 
malul. Şi la animal observăm existenţa senzaţiilor, pornirilor, 
instinctelor şi pasiunilor. Dar animalul li se dăruieşte în mod nemij- 
locit. La el, senzaţiile nu sunt întreţesute de gânduri independente, 

care depăşesc trăirea imediată. Acelaşi lucru se petrece, până la un 
anumit grad, şi cu omul neevoluat. De aceea, sufletul senzaţiei ca 
atare se distinge de componenta sufletească superioară care pune 
gândirea în serviciul său. Acest suflet, în serviciul căruia stă gândi- 
rea, îl vom numi suflet al înţelegerii. S-ar putea numi şi suflet al sen- 
timentului sau fire. 

Sufletul înţelegerii pătrunde sufletul senzaţiei. Cel care posedă 
organul pentru a „vedea” sufletul constată că sufletul înţelegerii este 
o entitate deosebită de sufletul senzaţiei. 



Prin gândire, omul depăşeşte limitele vieţii sale personale. El do- 
bândeşte ceva ce trece dincolo de sufletul său. Pentru el devine o 
convingere de la sine înţeleasă faptul că legile gândirii sunt în con- 
cordanţă cu ordinea lumii. El se consideră ca aparţinând acestei lumi 
tocmai pentru că există această concordanţă. Această concordanţă 
constituie unul din faptele importante prin care omul ajunge să-şi 
cunoască propria entitate. El caută în sufletul său adevărul; dar prin 
acest adevăr nu se exprimă numai sufletul, ci şi lucrurile lumii. Ceea 
ce este recunoscut în gândire ca adevăr are o însemnătate de sine stă- 
tătoare, care se referă la lucrurile lumii, nu numai la propriul nostru 
suflet. Eu trăiesc în mine cu încântarea pe care mi-o prilejuieşte cerul 
înstelat; dar gândurile pe care mi le formez despre căile corpurilor 
cereşti au aceeaşi însemnătate pentru gândirea oricărui alt om ca şi 
pentru a mea. Ar fi un nonsens să se vorbească despre încântarea 
mea dacă eu nu aş exista; dar nu este un nonsens să se vorbească de- 
spre gândurile mele chiar fără referire la mine. Căci adevărul pe care 
îl gândesc astăzi a fost adevărat şi ieri şi adevărat va rămâne şi mâi- 
ne, cu toate că el mă preocupă numai astăzi. Când cunoaşterea unui 
lucru mă bucură, această bucurie are importanţă atât timp cât ea tră- 
ieşte în mine; adevărul cunoaşterii are însemnătatea sa, absolut inde- 
pendent de această bucurie. în sesizarea adevărului, sufletul se leagă 
de ceva care are o valoare în sine. Şi această valoare nu dispare o 
dată cu senzaţia sufletească, aşa cum nici nu s-a născut o dată cu ea. 
Adevărul real nu se naşte şi nici nu piere; el are o însemnătate ce nu 
poate fi nimicită. - Acest lucru nu este contrazis de faptul că unele 
„adevăruri” omeneşti au doar o valoare trecătoare, după un anumit 

timp ele fiind recunoscute drept erori parţiale sau totale. Căci omul 
trebuie să-şi spună că adevărul există în sine, chiar dacă gândurile 
sale nu sunt decât forme trecătoare de manifestare ale adevărurilor 
eterne. Chiar şi acela care spune - ca Lessing - că se mulţumeşte cu 
veşnica strădanie înspre adevăr, deoarece adevărul deplin, adevărul 
pur, nu ar putea exista decât pentru Dumnezeu, nu neagă valoarea de 
veşnicie a adevărului, ci tocmai că o confirmă printr-o asemenea ex- 
presie. Căci numai ceea ce are o însemnătate veşnică în sine poate 
provoca o veşnică strădanie spre sine. Dacă adevărul nu ar fi auto- 
nom în sine, dacă şi-ar primi valoarea şi însemnătatea prin senzaţiile 
sufleteşti ale omului, atunci nu ar putea fi un ţel unic pentru toţi oa- 
menii. Prin strădania către adevăr i se recunoaşte acestuia entitatea 
sa autonomă. 

Şi aşa cum este cu adevărul, aşa stau lucrurile şi cu binele cel 
adevărat. Binele moral este independent de înclinaţii şi pasiuni, în 
măsura în care el nu se lasă dominat de acestea, ci le domină. Plăce- 
rea şi neplăcerea, dorinţa şi aversiunea, aparţin sufletului propriu al 
omului; datoria stă însă deasupra plăcerii şi a neplăcerii. Datoria poa- 
te însemna atât de mult pentru om, încât el poate să-şi jertfească chi- 
ar şi viaţa pentru ea. Şi omul este cu atât mai elevat cu cât şi-a 
înnobilat mai mult înclinaţiile, plăcerile şi neplăcerile, în aşa fel încât 
acestea să asculte de la sine de datoria recunoscută, fără constrângere 
şi fără subjugare. Ca şi adevărul, binele moral îşi are valoarea sa veş- 
nică în sine şi nu o primeşte de la sufletul senzaţiei. 

Lăsând adevărul şi binele autonom să trăiască în lăuntrul său, 
omul se ridică deasupra sufletului senzaţiei. Spiritul veşnic luminea- 
ză în acest suflet. în el răsare o lumină nepieritoare. în măsura în care 
sufletul trăieşte în această lumină, el participă la ceva veşnic. îşi lea- 
gă propria sa existenţă de acesta. Ceea ce poartă sufletul în sine ca 
adevăr şi bine este nemuritor în el. - Ceea ce luminează în suflet ca 
principiu etern va fi denumit aici suflet al conştientei. - Se poate 
vorbi de conştienţă şi în cazul manifestărilor sufleteşti inferioare. 
Senzaţia cea mai obişnuită este obiect al conştienţei. în acest sens, şi 
animalul are conştienţă. Dar aici noi înţelegem prin suflet al 
conştienţei miezul conştienţei umane, aşadar sufletul în suflet. - Su- 
fletul conştienţei, ca parte deosebită a sufletului, se deosebeşte de 
sufletul înţelegerii. Sufletul înţelegerii este încă împletit în senzaţii, 

în porniri, în afecte şi aşa mai departe. Fiecare om ştie că pentru el 
este adevărat în primul rând ceea ce preferă în senzaţiile sale. însă 
abia acel adevăr, care s-a detaşat de orice nuanţă de simpatie şi anti- 
patie legată de senzaţii, este durabil. Adevărul este adevărat chiar şi 
atunci când toate sentimentele personale se ridică împotriva lui. Vom 
numi suflet al conştienţei acea parte a sufletului în care trăieşte acest 
adevăr. 

Aşa cum în trup am deosebit trei părţi, tot astfel deosebim şi în 
suflet trei părţi: sufletul senzaţiei, sufletul înţelegerii şi sufletul 
conştienţei. Şi aşa cum corporalitatea acţionează de jos în sus asupra 
sufletului, limitându-l, tot astfel spiritualitatea acţionează de sus în 
jos asupra lui, extinzându-l. Căci cu cât se umple sufletul mai mult de 
Adevăr şi Bine, cu atât mai larg şi mai cuprinzător devine Veşnicul 
în el. - Pentru acela care poate să „vadă” sufletul, strălucirea care 
porneşte de la omul ce şi-a extins Veşnicul din el este un adevăr tot 
atât de real pe cât este pentru ochiul sensibil lumina care radiază de 
la o flacără. Pentru „văzător”, omul trupesc este numai o parte din 
omul întreg. Trupul este formaţiunea cea mai grosieră, în mijlocul 
altor formaţiuni care îl pătrund şi se întrepătrund reciproc. Trupul 
eteric umple corpul fizic cu forma sa vitală, trupul sufletesc (forma 
astrală) se vede depăşind trupul eteric în toate părţile. Şi, la rândul 
său, depăşind şi trupul sufletesc, se vede sufletul senzaţiei, apoi su- 
fletul înţelegerii, care devine cu atât mai mare cu cât preia în sine 
mai mult Adevăr şi Bine. Căci acest Adevăr şi Bine realizează extin- 
derea sufletului înţelegerii. Un om care ar trăi exclusiv după înclina- 
ţiile sale, după plăcerea şi neplăcerea sa, ar avea un suflet al 
înţelegerii ale cărui limite ar coincide cu limitele sufletului senzaţiei. 
Această formaţiune în mijlocul cărora corpul fizic apare ca intr-un 
nor, poate fi numită aura umană. Această aură este ceea ce îmbogă- 
ţeşte „fiinţa omului” când o privim în felul în care încercăm s-o fa- 
cem în această scriere. 



în decursul copilăriei vine, în viaţa omului, clipa în care el se sim- 
te pentru întâia oară o fiinţă autonomă faţă de tot restul lumii. Pentru 
oamenii sensibili, este o trăire însemnată. Poetul Jean Paul relatează 
următoarele în autobiografia sa: „Nu voi uita niciodată ceea ce nu am 

povestit încă nimănui; naşterea conştienţei mele de sine, eveniment 
despre care pot indica locul şi timpul în care s-a petrecut. Pe când 
eram copil mic, stăteam intr-o dimineaţă în pragul uşii şi priveam la 
stânga spre magazia de lemne; deodată, viziunea lăuntrică „sunt un 
Eu” m-a străbătut ca un fulger din cer, şi de atunci a rămas luminând: 
în acel moment, Eul meu s-a văzut pe sine pentru prima oară şi pen- 
tru totdeauna. Cu greu s-ar putea admite că aici este vorba de o eroa- 
re a memoriei, deoarece nici o povestire străină nu s-ar fi putut 
adăuga unei întâmplări desfăşurate în cel mai tainic sanctuar al omu- 
lui, şi numai caracterul nou şi neprevăzut al acestei întâmplări face 
să-mi amintesc împrejurările banale care o însoţeau”. - Copii mici, 
după cum se ştie, spun despre ei înşişi: „Ionel este cuminte!”, „Maria 
vrea asta”. Găsim firesc să vorbească despre ei înşişi ca despre alţii, 
deoarece încă nu sunt conştienţi de entitatea lor autonomă, deoarece 
conştienţa de sine încă nu s-a născut în ei. Prin conştienţa de sine, 
omul se desemnează drept o fiinţă autonomă, distinctă de toate cele- 
lalte, un „Eu”. în „Eu”, omul concentrează tot ceea ce vieţuieşte el ca 
entitate trupească şi sufletească. Trupul şi sufletul sunt purtătorii 
„Eului”; Eul acţionează în ele. Aşa cum corpul fizic îşi are centrul în 
creier, tot astfel sufletul îşi are centrul în „Eu”. Senzaţiile omului 
sunt stimulate din exterior; sentimentele iau naştere sub influenţa 
lumii exterioare; voinţa se raportează la lumea exterioară, căci ea se 
realizează în acţiuni exterioare. „Eul”, drept entitate propriu-zisă a 
omului, rămâne cu totul invizibil. De aceea Jean Paul numeşte reve- 
larea „Eului”, pe bună dreptate, „o întâmplare care s-a desfăşurat în 
cel mai tainic sanctuar al omului”. Căci cu „Eul” său omul este întru 
totul singur. - Şi acest „Eu” este omul însuşi. Aceasta îl îndreptăţeşte 
pe om să vadă în „Eu” adevărata sa entitate. De aceea, omul poate 
numi trupul şi sufletul său „învelişuri” în lăuntrul cărora trăieşte şi le 
poate considera drept condiţii trupeşti prin intermediul cărora el acţi- 
onează. în decursul evoluţiei sale, omul învaţă să pună aceste instru- 
mente tot mai mult în slujba „Eului” său. Cuvântul „Eu”, aşa cum 
este folosit, de pildă, în limba germană, este un nume care se deose- 
beşte de toate celelalte. Celui care reflectează just asupra naturii 
acestui nume i se deschide, totodată, accesul spre o cunoaştere a fiin- 
ţei umane intr-un sens mai profund. Toţi oamenii pot întrebuinţa ori- 
ce alt nume în acelaşi fel, aplicându-1 obiectului corespunzător. Orice 

om poate numi masa „masă” şi scaunul „scaun”. în cazul numelui 
„Eu”, nu este cu putinţă acest lucru. Nimeni nu-1 poate întrebuinţa 
pentru a desemna pe un altul; fiecare om se poate numi „Eu” numai 
pe sine. Niciodată numele „Eu” nu poate ajunge, din afară, la urechea 
mea, când acest nume mă desemnează pe mine. Sufletul se poate de- 
semna drept „Eu” numai din lăuntru, numai prin el însuşi. Aşadar 
când omul îşi spune sieşi „Eu”, în el începe să grăiască ceva care nu 
are nimic de-a face cu nici una din lumile din care simt luate „înveli- 
şurile” menţionate până acum. „Eul” devine tot mai mult stăpân asu- 
pra trupului şi sufletului. - Acest lucru se exprimă şi în aură. Cu cât 
Eul este mai stăpân pe trup şi pe suflet, cu atât mai organizată, mai 
variată şi mai bogată în culori este aura. „Văzătorul” poate contem- 
pla influenţa pe care Eul o are asupra aurei. „Eul” însuşi este invizi- 
bil şi pentru văzător. Căci el sălăşluieşte, intr-adevăr, în „cel mai 
tainic sanctuar al omului”. - Dar Eul preia în sine razele luminii care 
se aprinde în om ca lumină veşnică. Aşa cum omul concentrează în 
„Eu” trăirile trupului şi ale sufletului, tot astfel el lasă să pătrundă în 
„Eu” gândurile adevărului şi ale binelui. Fenomenele sensibile i se 
revelează „Eului” dintr-o parte, iar spiritul i se revelează din cealaltă 
parte. Trupul şi sufletul se dăruiesc „Eului” pentru a-i sluji; „Eul” se 
dăruieşte însă spiritului pentru ca acesta să-l umple. „Eul” trăieşte în 
trup şi în suflet; spiritul însă trăieşte în „Eu”. Şi ceea ce se află din 
spirit în Eu, este veşnic. Căci Eul dobândeşte însemnătate şi fiinţă de 
la realitatea cu care se uneşte. în măsura în care Eul trăieşte în corpul 
fizic, el este supus legilor minerale. Prin trupul eteric, el este supus 
legilor reproducerii şi ale creşterii, iar prin sufletul senzaţiei şi prin 
sufletul înţelegerii este supus legilor lumii sufleteşti; în măsura în 
care Eul preia în sine spiritualul, el este supus legilor spiritului. Ceea 
ce se formează prin legile minerale şi prin legile vieţii, se naşte şi 
piere; spiritul însă nu are nimic de-a face cu naşterea şi cu pieirea. 



Eul trăieşte în suflet. Chiar dacă expresia cea mai înaltă a „Eului” 
aparţine sufletului conştienţei, trebuie totuşi să spunem că acest 
„Eu”, radiind de acolo, umple întregul suflet, şi prin el îşi exercită 
influenţa asupra trupului. Şi spiritul trăieşte în Eu. Spiritul radiază în 
Eu şi trăieşte în el ca intr-un „înveliş” al său, aşa cum Eul trăieşte în 

trup şi în suflet ca în „învelişurile” sale. Spiritul formează Eul din 
lăuntru în afară, iar lumea minerală din afară înlăuntru. Spiritul care 
formează un „Eu” şi care trăieşte ca „Eu” îl numim „Sine spirituală”, 
pentru că apare drept „Eul” sau „Sinea” omului. Putem înţelege în 
felul următor deosebirea dintre „Sinea spirituală” şi „sufletul 
conştienţei”: sufletul conştienţei atinge adevărul pur, care este inde- 
pendent de orice antipatie şi simpatie, adevărul care există prin el 
însuşi; Sinea spirituală poartă în sine acelaşi adevăr, preluat însă şi 
cuprins de către „Eu”, individualizat de acesta şi integrat entităţii au- 
tonome a omului. Prin faptul că adevărul veşnic este astfel individua- 
lizat şi unit cu „Eul” într-o entitate, „Eul” însuşi dobândeşte veşnicia. 

Sinea spirituală este o revelare a lumii spirituale în lăuntrul Eului, 
după cum din cealaltă parte senzaţia este o revelare a lumii fizice în 
lăuntrul Eului. în ceea ce este roşu, verde, luminos, întunecos, tare, 
moale, cald, rece, recunoaştem revelaţiile lumii corporale; în ceea ce 
este adevărat şi bun recunoaştem revelaţiile lumii spirituale. în ace- 
laşi sens în care numim senzaţie revelarea celor corporale, vom numi 
intuiţie revelarea spiritualului. Cel mai simplu gând conţine deja in- 
tuiţie, căci nu poate fi pipăit cu mâinile şi nici văzut cu ochii; revela- 
rea sa trebuie primită din spirit prin Eu. - Când un om neevoluat şi 
un om evoluat privesc o plantă, în Eul unuia trăieşte cu totul altceva 
decât în Eul celuilalt. Şi totuşi, senzaţiile amândurora simt provocate 
de acelaşi obiect. Deosebirea constă în faptul că unul îşi poate forma 
gânduri cu mult mai desăvârşite decât celălalt despre acel obiect. Da- 
că obiectele s-ar revela numai prin senzaţie, atunci n-ar exista pro- 
gres în evoluţia spirituală. Şi sălbaticul simte natura; dar legile 
naturii nu se revelează decât gândului fecundat de intuiţie al omului 
superior evoluat. Copilul primeşte şi el stimulii lumii exterioare ca 
imbold al voinţei, dar el nu înţelege poruncile binelui moral decât în 
cursul dezvoltării sale, pe măsură ce învaţă să trăiască în spirit şi să 
înţeleagă revelaţiile acestuia. 

Aşa cum senzaţiile culorilor nu ar exista fără ochi, tot astfel nu ar 
exista intuiţii fără gândirea superioară a Şinei spirituale. Şi, pe cât de 
puţin este creată de către senzaţii planta la care apar culorile, tot atât 
de puţin este creat spiritul de către intuiţie; aceasta mai curând îl pre- 
vesteşte. 

Prin intuiţii, Eul omului, care trăieşte în suflet, îşi aduce soliile de 
sus, din lumea spirituală, tot aşa cum prin senzaţii îşi aduce soliile 
din lumea fizică. Şi prin aceasta, Eul face din lumea spirituală viaţă 
proprie a sufletului său, la fel cum procedează cu lumea fizică prin 
intermediul simţurilor. Sufletul, sau Eul care luminează în suflet, îşi 
deschide porţile în două părţi: una spre lumea corporală şi alta spre 
lumea spirituală. 

Aşa cum lumea fizică nu i se poate revela Eului decât clădind din 
substanţele şi din forţele sale un corp, în care sufletul conştient poate 
trăi şi în care acesta posedă organe pentru perceperea celor fizice din 
jurul său, tot aşa şi lumea spirituală clădeşte, cu substanţele sale spi- 
rituale şi cu forţele sale spirituale, un corp spiritual, în care Eul poate 
trăi şi percepe spiritualul prin intuiţii. (Este evident că expresiile: 
substanţă spirituală, corp spiritual, conţin o contradicţie în ceea ce 
priveşte sensul cuvintelor. Ele trebuie folosite numai pentru a îndru- 
ma gândul spre ceea ce corespunde corpului fizic pe plan spiritual.) 

Şi exact aşa cum în cadrul lumii fizice fiecare corp omenesc este 
clădit ca entitate separată, tot astfel este clădit şi corpul spiritual în 
lumea spirituală. în lumea spirituală, întocmai ca în lumea fizică, 
există pentru om un „lăuntru” şi un „exterior”. Aşa cum omul preia 
din lumea fizică substanţele şi le prelucrează în trupul său fizic, tot 
astfel el preia spiritualul din lumea spirituală înconjurătoare şi face 
din el ceva care îi este propriu. Spiritualul constituie hrana eternă a 
omului. Şi la fel cum omul este născut din lumea fizică, tot astfel se 
naşte el din spirit prin legile eterne ale adevărului şi ale binelui. El 
este separat de lumea spirituală care se află în afara lui, tot aşa cum 
este separat de întreaga lume fizică, drept fiinţă autonomă. Această 
entitate spirituală de sine-stătătoare o numim „Om-spirit”. 

Dacă examinăm corpul fizic al omului, găsim în el aceleaşi sub- 
stanţe şi forţe care există în afara lui, în restul lumii fizice. La fel stau 
lucrurile şi cu Omul-spirit. în el pulsează elementele lumii spirituale 
exterioare, în el sunt active puterile din restul lumii spirituale. Aşa 
cum o fiinţă vie şi înzestrată cu sensibilitate este izolată în pielea sa 
fizică, tot astfel stau lucrurile şi în lumea spirituală. Pielea spirituală, 
care îl izolează pe Omul-spirit de tot restul lumii spirituale, îl face, în 
interiorul acestei lumi spirituale, o fiinţă spirituală autonomă, care 
trăieşte în sine şi percepe intuitiv conţinutul spiritual al lumii; această 

„piele spirituală” o vom numi înveliş spiritual (înveliş aurie). Dar 
trebuie să reţinem că această „piele spirituală” se extinde continuu, 
pe măsură ce omul evoluează, astfel încât individualitatea spirituală a 
omului (învelişul său aurie) se poate mări nelimitat. 

Omul-spirit trăieşte în interiorul acestui înveliş spiritual. El este 
clădit de către puterea spirituală de viaţă în acelaşi sens în care trupul 
fizic este clădit de forţa fizică de viaţă. De aceea, aşa cum vorbim 
despre un trup eteric, noi trebuie să vorbim în legătură cu Omul-spirit 
despre un spirit eteric. Vom numi Spirit al vieţii acest spirit eteric. - 
Entitatea spirituală a omului se împarte aşadar în trei părţi: 
Omul-spirit, Spiritul vieţii şi Sinea spirituală. 

Pentru cel care „vede” în domeniile spirituale, această entitate spi- 
rituală a omului este, drept parte superioară - propriu-zis spirituală - 
a aurei, o realitate perceptibilă. Văzătorul îl „contemplă” în interiorul 
învelişului spiritual pe Omul-spirit ca Spirit al vieţii; şi el „vede” 
cum acest „Spirit al vieţii” se măreşte în permanenţă prin preluarea 
hranei spirituale din lumea spirituală înconjurătoare. Şi mai vede 
cum, prin această preluare, învelişul spiritual se extinde necontenit, şi 
cum Omul-spirit devine tot mai mare. în măsura în care această „mă- 
rire” este „contemplată” spaţial, ea este, desigur, numai o imagine a 
realităţii. Făcând abstracţie de acest fapt, în reprezentarea acestei 
imagini sufletul omenesc este îndreptat spre realitatea spirituală co- 
respunzătoare. Deosebirea dintre entitatea spirituală a omului şi enti- 
tatea sa fizică constă în aceea că aceasta din urmă are o mărime 
limitată, pe când cea dintâi poate creşte nelimitat. Ceea ce preluăm 
ca hrană spirituală are o valoare veşnică. De aceea aura umană este 
compusă din două părţi care se întrepătrund. Una din ele îşi primeşte 
culoarea şi forma de la existenţa fizică a omului, cealaltă, de la cea 
spirituală. 

Eul face delimitarea dintre cele două părţi ale aurei, în aşa fel în- 
cât elementul fizic se dăruieşte în felul său, clădind un trup, în care 
poate vieţui un suflet; iar Eul se dăruieşte la rândul său, lăsând să 
vieţuiască în el spiritul, care pătrunde la rândul său sufletul şi îi dă 
ţelul în lumea spirituală. Prin trup sufletul este închis în lumea fizică, 
prin Omul-spirit îi cresc aripile pentru a se mişca în lumea spirituală. 

Dacă vrem să înţelegem întregul om, trebuie să ni-1 înfăţişăm 
compus din părţile amintite. Trupul se clădeşte din substanţele lumii 
fizice în aşa fel încât această construcţie să fie alcătuită în vederea 
Eului gânditor. El este pătruns de forţa vieţii şi devine astfel trup ete- 
ric sau trup al vieţii. Ca atare, el se deschide lumii exterioare prin 
organele simţurilor şi devine trup sufletesc. Acesta este pătruns de 
sufletul senzaţiei şi formează o unitate cu el. Sufletul senzaţiei nu 
primeşte numai impresiile lumii exterioare ca senzaţii; el are propria 
viaţă, care este fecundată, pe de o parte prin gândire şi, pe de altă 
parte, prin senzaţii. El devine astfel suflet al înţelegerii. El poate rea- 
liza acest lucru prin faptul că se deschide în sus intuiţiilor, precum se 
deschide în jos senzaţiilor. Prin aceasta el este suflet al conştienţei. 
Acest lucru îi este cu putinţă deoarece lumea spirituală formează în 
el organul intuiţiei, la fel cum corpul fizic îi formează organele de 
simţ. Aşa cum simţurile îi transmit senzaţiile prin trupul sufletesc, tot 
astfel spiritul îi transmite intuiţiile prin organul intuiţiei. De aceea 
Omul-spirit formează o unitate cu sufletul conştienţei, aşa cum cor- 
pul fizic este unit cu sufletul senzaţiei în trupul sufletesc. Sufletul 
conştienţei şi Sinea spirituală formează o unitate. în această unitate, 
Omul-spirit trăieşte ca Spirit al vieţii, la fel cum trupul eteric consti- 
tuie temelia vitală corporală pentru trupul sufletesc. Şi aşa cum cor- 
pul fizic este delimitat de pielea fizică, tot astfel şi Omul-spirit este 
delimitat de învelişul spiritual. De aici rezultă că omul întreg este 
alcătuit în felul următor: 

A. Corp fizic 

B. Trup eteric sau trup al vieţii 

C. Trup sufletesc 

D. Suflet al senzaţiei 

E. Suflet al înţelegerii 

F. Suflet al conştienţei 

G. Sine spirituală 

H. Spirit al vieţii 

I. Om-spirit. 

Trupul sufletesc (C) şi sufletul senzitiv (D) formează o unitate în 
omul pământesc; tot astfel şi sufletul conştienţei (F) formează o uni- 

tate cu Sinea spirituală (G). - în acest fel, rezultă şapte părţi ale omu- 
lui pământesc: 

1. Corpul fizic 

2. Trupul eteric sau al vieţii 

3. Trupul sufletesc senzitiv 

4. Sufletul înţelegerii 

5. Sufletul conştienţei umplut de spirit 

6. Spiritul vieţii 

7. Omul-spirit. 

în suflet străfulgeră „Eul”, primeşte influenţa spiritului şi devine 
astfel purtătorul Omului-spirit. Prin aceasta, omul participă la „trei 
lumi” (lumea fizică, lumea sufletească şi lumea spirituală). Prin cor- 
pul fizic, trupul eteric şi trupul sufletesc, el îşi are rădăcinile în lumea 
fizică, iar prin Sinea spirituală, Spiritul vieţii şi Omul-spirit el înflo- 
reşte în lumea spirituală. Dar trunchiul , care intr-o parte îşi are rădă- 
cinile iar în cealaltă parte înfloreşte, este sufletul însuşi. 

Putem da, în deplină concordanţă cu împărţirea de mai sus, şi o 
formă mai simplificată a acesteia. Cu toate că „Eul” omenesc lumi- 
nează în sufletul conştienţei, el pătrunde totuşi întreaga fiinţă sufle- 
tească. Părţile care constituie această fiinţă sufletească nu sunt 
delimitate intr-un mod tot atât de pregnant cum sunt delimitate părţi- 
le care formează corporalitatea; ele se întrepătrund intr-un sens mai 
înalt. Dacă vom concepe sufletul înţelegerii şi sufletul conştienţei 
drept cele două învelişuri ale Eului şi acesta drept miezul lor, atunci 
omul poate fi împărţi în: trup fizic, trup al vieţii, trup astral şi Eu. 
Prin expresia trup astral desemnăm aici ceea ce formează împreună 
trupul sufletesc şi sufletul senzaţiei. Această expresie se găseşte în 
literatura mai veche şi o vom întrebuinţa aici pentru acea parte din 
entitatea umană care se află dincolo de ceea ce este perceptibil pe 
cale sensibilă. Cu toate că, într-o anumită privinţă, şi sufletul senzitiv 
este străbătut de puterile Eului, el este totuşi atât de strâns legat de 
trupul sufletesc, încât pentru amândouă, concepute într-o unitate, este 
îndreptăţită o singură denumire. Dacă Eul se identifică cu Sinea spi- 
rituală, atunci această Sine apare în aşa fel încât trupul astral va fi 
prelucrat din elementul sufletesc. în trupul astral acţionează mai întâi 
pornirile omului, dorinţele şi pasiunile sale, în măsura în care el le 

resimte; şi tot în el sunt active şi percepţiile senzoriale. Percepţiile 
senzoriale iau naştere prin trupul sufletesc, ca o parte din om care îi 
vine din lumea exterioară. Pornirile, dorinţele, pasiunile ş.a.nxd., iau 
naştere în sufletul senzaţiei, în măsura în care acesta este fortificat 
lăuntric, înainte ca acest lăuntru să se fi dăruit Şinei spirituale. Când 
„Eul” se pătrunde de Sinea spirituală, sufletul fortifică, la rândul său, 
trupul astral cu această Sine spirituală. Acest lucru se exprimă prin 
faptul că pornirile, dorinţele, pasiunile, sunt străluminate de ceea ce a 
primit Eul din Spirit. Eul a devenit atunci stăpân pe lumea pornirilor 
şi a dorinţelor, mulţumită participării sale la lumea spirituală. în mă- 
sura în care Eul a devenit stăpân pe această lume, Sinea spirituală 
apare în trupul astral. Şi prin aceasta, trupul astral însuşi se transfor- 
mă. Trupul astral însuşi apare atunci ca o entitate bipartită, având o 
parte netransformată şi una transformată. De aceea Sinea spirituală 
poate fi desemnată, în revelarea sa în om, ca fiind trupul astral trans- 
format. Un lucru asemănător se petrece în om când preia în Eul său 
Spiritul vieţii. Atunci se transformă trupul vieţii. El se pătrunde de 
Spiritul vieţii. Acesta se revelează în aşa fel încât trupul vieţii devine 
un altul. De aceea se şi poate spune că Spiritul vieţii este trupul vieţii 
transformat. Iar când Eul preia în sine Omul-spirit, atunci el dobân- 
deşte marea putere de a pătrunde cu el trupul fizic. Fireşte, ceea ce 
s-a transformat în acest fel din corpul fizic nu este perceptibil prin 
simţurile fizice. Căci tocmai acea parte din corpul fizic care este spi- 
ritualizată s-a transformat în Om-spirit. Atunci, pentru percepţia sen- 
zorială, există aici un element senzorial; şi în măsura în care acest 
element senzorial s-a spiritualizat, el trebuie perceput cu puterea de 
cunoaştere spirituală. Pentru simţurile exterioare, şi această parte fi- 
zică, pătrunsă de spirit, apare numai în mod sensibil. - Bazându-ne 
pe toate acestea, putem da următoarea împărţire a omului: 

1. Trup fizic 

2. Trup al vieţii 

3. Trup astral 

4. Eu ca miez al sufletului 

5. Sine spirituală drept trup astral transformat 

6. Spirit al vieţii drept trup al vieţii transformat 

7. Om-spirit drept trup fizic transformat. 

Reîntruparea spiritului şi destinul 



La mijloc, între trup şi spirit, trăieşte sufletul. Impresiile care îi 
vin prin intermediul trupului sunt trecătoare. Ele nu există decât atât 
timp cât trupul îşi deschide organele faţă de obiectele lu mi i exterioa- 
re. Ochiul meu vede culoarea trandafirului numai atât timp cât tran- 
dafirul se află în faţa lui şi atât timp cât ochiul este deschis. Pentru ca 
să poată lua naştere o impresie, o senzaţie sau o percepţie, este nece- 
sară atât prezenţa obiectului din lumea exterioară, cât şi cea a orga- 
nului trupesc. însă ceea ce am cunoscut în spirit ca adevăr despre 
trandafir nu este trecător ca prezentul. Şi nici nu depinde, în veracita- 
tea sa, câtuşi de puţin de mine. Ar fi adevărat şi dacă n-aş fi stat nici- 
odată în faţa trandafirului. Ceea ce cunosc prin spirit se întemeiază 
pe un element al vieţii sufleteşti prin care sufletul se uneşte cu un 
conţinut ce se revelează în el, independent de bazele sale trupeşti tre- 
cătoare. Nu are importanţă dacă obiectul care se revelează este el în- 
suşi ceva netrecător, ci ca revelaţia să se realizeze în aşa fel pentru 
suflet încât să nu fie luată în considerare baza lui trupească pieritoa- 
re, ci ceea ce este independent în el de această parte pieritoare. Partea 
durabilă a sufletului intră în considerare din clipa în care devenim 
conştienţi că există trăiri care nu simt limitate de partea lui pieritoare. 
De asemenea, nu are importanţă dacă aceste vieţuiri devin conştiente 
în primă instanţă prin intermediul funcţiilor trecătoare ale organizării 
trupeşti, ci faptul că aceste vieţuiri conţin ceva care, deşi trăieşte în 
suflet, este totuşi independent în adevărul său de fenomenul trecător 
al percepţiei. Sufletul se află între prezent şi durată, ţinând mijlocul 
între trup şi spirit. Dar el este şi cel care mijloceşte între prezent şi 
durată. El păstrează prezentul pentru amintire. în felul acesta, el îl 
smulge pieirii şi îl preia în durata spiritualităţii sale. De asemenea, el 
imprimă ceea ce este durabil celor temporal-trecătoare, prin faptul că 
în viaţa lui nu se dăruieşte numai excitaţiilor trecătoare, ci determină 
din sine obiectele, încorporându-le esenţa sa prin faptele pe care le 

săvârşeşte. Prin amintire, sufletul păstrează ziua de ieri; prin faptă, o 
pregăteşte pe cea de mâine. 

Dacă nu l-ar putea păstra prin amintire, sufletul meu ar trebui să 
perceapă iar şi iar roşul trandafirului, pentru a-1 avea în conştienţă. 
Ceea ce rămâne, ceea ce păstrează sufletul din impresia exterioară, 
poate deveni din nou reprezentare, independent de impresia exterioa- 
ră. Prin acest dar, sufletul transformă lumea exterioară în propria sa 
lume lăuntrică în aşa fel încât o poate păstra în memorie - pentru 
amintire -, şi poate duce apoi cu ea o viaţă proprie, independent de 
impresiile avute. Astfel, viaţa sufletească devine efect permanent al 
impresiilor trecătoare ale lumii exterioare. 

Dar şi fapta dobândeşte durată de îndată ce a fost imprimată lumii 
exterioare. Dacă tai o ramură dintr-un pom, prin intermediul sufletu- 
lui meu s-a întâmplat ceva ce modifică întru totul mersul evenimen- 
telor din lumea exterioară. Cu acea ramură s-ar fi întâmplat cu totul 
altceva dacă eu nu aş fi intervenit cu fapta mea. Eu am chemat la via- 
ţă o serie de efecte care nu s-ar fi produs fără existenţa mea. Ceea ce 
am făcut astăzi se menţine şi mâine. Acest lucru devine durabil prin 
faptă, tot aşa cum impresiile mele de ieri au devenit durabile pentru 
sufletul meu prin memorie. 

în conştienţă obişnuită, noi nu ne formăm în acelaşi fel o repre- 
zentare despre această permanentizare prin faptă, cum este aceea pe 
care ne-o formăm în legătură cu „memoria”, adică în legătură cu 
permanentizarea unei trăiri care are loc pe baza unei percepţii. Dar 
„Eul” omului nu este el oare legat de schimbarea produsă în lume 
prin fapta sa tot atât de mult ca şi de amintirea rezultată dintr-o im- 
presie? „Eul” judecă impresiile noi în mod diferit, după cum are sau 
nu are în sine o amintire sau alta. Dar, tot ca „Eu”, el a intrat intr-un 
alt raport cu lumea, după cum a săvârşit sau nu o faptă sau alta. De 
faptul că am făcut sau nu o impresie asupra unui alt om printr-o faptă 
a mea, depinde dacă există ceva în raportul dintre lume şi „Eul” meu. 
Eu sunt un altul în raportul meu cu lumea după ce am făcut o impre- 
sie celor din jurul meu. Că nu observăm acest lucru, aşa cum obser- 
văm transformarea „Eului” prin dobândirea unei amintiri, se 
datorează numai faptului că amintirea, îndată ce ia naştere, se uneşte 
cu viaţa noastră sufletească, pe care întotdeauna am simţit-o ca fiind 
a noastră proprie; efectul exterior al faptei se desfăşoară însă desprins 

de această viaţă sufletească în urmări care sunt şi altceva decât ceea 
ce, din faptă, păstrăm în amintire. Făcând abstracţie de aceasta, ar 
trebui să admitem că în urma săvârşirii unei fapte există în lume ceva 
căruia i s-a imprimat un anumit caracter de către „Eu”. Dacă reflec- 
tăm cu adevărat la aceste lucruri, ajungem la întrebarea: Oare nu ar fi 
cu putinţă ca urmările unei fapte săvârşite, căreia „Eul” i-a imprimat 
esenţa sa, să primească o tendinţă de a se reîntoarce la „Eu”, tot aşa 
cum o impresie păstrată în memorie se trezeşte atunci când se iveşte 
un prilej exterior? Ceea ce se păstrează în memorie aşteaptă un ase- 
menea prilej. Oare cele ce se păstrează în lumea exterioară, purtând 
pecetea Eului, n-ar putea să aştepte, pentru a se apropia din exterior 
de sufletul omului, la fel cum amintirea se apropie de acest suflet din 
interior atunci când se iveşte prilejul pentru aceasta? Aici punem 
această problemă doar ca o întrebare; căci, desigur, s-ar putea întâm- 
pla să nu se ivească niciodată prilejul ca urmările unei fapte ce poartă 
pecetea Eului să întâlnească din nou sufletul omului. Dar faptul că 
ele există ca atare şi că, prin existenţa lor, determină raportul lumii 
cu Eul, apare imediat ca o idee posibilă, dacă urmărim cu gândul cele 
spuse mai sus. în consideraţiile următoare vom examina dacă există 
în viaţa umană ceva care, pornind de la această idee „posibilă”, să ne 
îndrepte spre o realitate. 



Să examinăm mai întâi memoria. Cum se naşte ea? Evident, cu 
totul altfel decât senzaţia sau percepţia. Fără ochi, eu nu pot avea 
senzaţia „albastrului”. Dar prin ochi nu am, nicidecum, amintirea 
„albastrului”. Pentru ca ochiul să-mi dea acum această senzaţie, tre- 
buie să aibă în faţă un obiect albastru. Corporalitatea ar lăsa toate 
impresiile să se scufunde mereu în neant dacă - în timpul în care prin 
actul percepţiei se formează reprezentarea actuală - în raporturile 
dintre lumea exterioară şi suflet nu s-ar desfăşura ceva ce are în om o 
astfel de consecinţă încât mai târziu, prin procesele ce se desfăşoară 
în el, să poată avea din nou o reprezentare a ceea ce mai înainte i-a 
provocat din exterior reprezentarea iniţială. (Cel ce s-a exersat în ob- 
servarea sufletului va putea găsi că este cu totul greşită părerea: 
Avem astăzi o reprezentare şi această reprezentare reapare mâine 
prin memorie, după ce între timp ea s-a păstrat undeva în om. Nu, 

acea reprezentare pe care o am acum este un fenomen care trece cu 
acest „acum”. Când apare amintirea, în mine se petrece un proces 
care este consecinţa a ceva ce a avut loc - în afara producerii actua- 
lei reprezentări - în relaţia dintre lumea exterioară şi mine. Repre- 
zentarea realizată prin amintire este o reprezentare nouă, şi nu vechea 
reprezentare ce s-ar fi păstrat undeva. Amintirea constă în faptul că 
ne putem reprezenta ceva din nou, şi nu în faptul că o reprezentare ar 
putea dobândi din nou viaţă. Ceea ce apare din nou este altceva decât 
reprezentarea însăşi. (Autorul face această observaţie pentru că în 
domeniul ştiinţei spirituale e necesar să ne facem asupra anumitor 
lucruri reprezentări mai precise decât în viaţa obişnuită şi chiar decât 
în ştiinţa obişnuită). - A-mi aminti înseamnă: a vieţui ceva ce nu mai 
este prezent în faţa mea. Eu leg o trăire trecută de viaţa mea prezentă. 
Acest lucru se întâmplă la fiecare amintire. Să presupunem că întâl- 
nesc un om şi că îl recunosc pentru că l-am întâlnit ieri. El ar fi pen- 
tru mine întru totul necunoscut, dacă n-aş putea lega imaginea pe 
care mi-am facut-o ieri prin percepţie, de impresia mea de azi. Ima- 
ginea de azi mi-o dă percepţia, adică organizaţia mea senzorială. Ci- 
ne strecoară însă ca prin farmec imaginea de ieri în sufletul meu? 
Aceeaşi fiinţă din mine, care a fost prezentă la vieţuirea mea de ieri 
şi care este prezentă şi la cea de azi. Am numit-o suflet în expunerile 
noastre precedente. Fără acest credincios păstrător al trecutului, fie- 
care impresie exterioară ar fi mereu nouă pentru om. Cert este că su- 
fletul întipăreşte în corp, ca o pecete, procesul prin care ceva devine 
amintire; însă tocmai sufletul trebuie să facă această întipărim şi să 
perceapă apoi propria sa întipărim, aşa cum percepe ceva exterior. 
Astfel, sufletul este păstrătorul amintirii. 

Ca păstrător al trecutului, sufletul adună necontenit comori pentru 
spirit. Capacitatea de a distinge adevărul de neadevăr depinde de fap- 
tul că eu, ca om, sunt o fiinţă gânditoare care poate cuprinde adevărul 
în spirit. Adevărul este veşnic; şi el ar putea să mi se reveleze mereu 
din lucruri, chiar dacă eu aş pierde mereu trecutul din vedere, şi fie- 
care impresie ar fi nouă pentru mine. Dar spiritul din mine nu se li- 
mitează numai la impresiile prezentului; sufletul îşi extinde orizontul 
asupra trecutului. Şi cu cât poate el să-i aducă mai multe elemente 
din trecut, cu atât îl îmbogăţeşte mai mult. Astfel, sufletul predă spi- 
ritului ceea ce a primit de la trup. - Prin aceasta, spiritul omului 

poartă în sine, în fiecare clipă a vieţii sale, o dualitate. în primul 
rând, el poartă în sine legile eterne ale Adevărului şi ale Binelui şi, în 
al doilea rând, amintirea trăirilor din trecut. Ceea ce înfăptuieşte este 
întreprins sub influenţa acestor doi factori. De aceea, dacă vrem să 
înţelegem un spirit uman, trebuie să ştim două lucruri despre el: mai 
întâi, cât i s-a revelat din ceea ce este etern, şi apoi câte comori ale 
trecutului se află în el. 

Aceste comori nu rămân în nici un caz nemodificate în spirit. Im- 
presiile pe care omul le dobândeşte din trăirile sale dispar treptat din 
memorie. Dar nu şi roadele lor. Noi nu ne amintim de toate trăirile pe 
care le-am avut în copilărie, când ne însuşeam arta cititului şi a scri- 
sului. Dar n-am putea nici citi şi nici scrie, dacă n-am fi avut aceste 
trăiri şi dacă roadele lor nu s-ar fi păstrat în noi sub formă de facul- 
tăţi. Şi tocmai aceasta este transformarea pe care spiritul o întreprin- 
de asupra comorilor memoriei. El lasă în seama destinului său ceea 
ce poate duce la imaginile trăirilor individuale, şi nu preia decât pute- 
rea necesară pentru a-şi dezvolta facultăţile. în acest fel, desigur, nici 
o trăire nu trece fără folos: sufletul o păstrează ca amintire, iar spiri- 
tul absoarbe din ea tot ce poate îmbogăţi facultăţile şi conţinutul vie- 
ţii sale. Spiritul omului creşte prin trăirile elaborate. - Aşadar, chiar 
dacă vieţuirile trecute nu pot fi găsite în spirit, păstrate ca într-un de- 
pozit, efectele lor pot fi totuşi găsite în facultăţile pe care şi le-a do- 
bândit omul. 



Am examinat până acum spiritul şi sufletul numai în limitele din- 
tre naştere şi moarte. Nu ne putem opri aici. Cel care ar face acest 
lucru ar semăna cu acela care ar privi şi trupul omului numai în ca- 
drul acestor limite. Desigur că se pot găsi multe în lăuntrul acestor 
limite. Dar niciodată, prin ceea ce se află între naştere şi moarte, nu 
poate fi explicată forma omenească. Aceasta nu se poate clădi nemij- 
locit numai din substanţe şi forţe fizice. Ea poate proveni numai 
dintr-o formă asemănătoare ei, rezultând pe baza reproducerii. Sub- 
stanţele şi forţele fizice clădesc trupul în timpul vieţii: forţele de re- 
producere fac ca din el să se nască un altul, care poate avea forma 
lui, aşadar un trup care poate fi purtătorul aceluiaşi trup al vieţii. - 
Fiecare trup al vieţii este o repetare a predecesorului său. Numai de 

aceea nu apare el sub o formă oarecare, ci în forma pe care a moşte- 
nit-o. Forţele care au făcut posibilă forma mea umană se găseau în 
strămoşii mei. Dar şi spiritul omului apare intr-o formă determinată 
(bineînţeles, cuvântul formă este întrebuinţat aici în sens spiritual). 
Iar formele spiritului sunt neînchipuit de diferite de la un om la altul. 
Nu există doi oameni cu aceeaşi formă spirituală. în acest domeniu 
trebuie să observăm lucrurile tot atât de calm şi de obiectiv ca şi pe 
planul fizic. Nu se poate spune că deosebirile spirituale care există 
între oameni apar numai din cauza deosebirilor de mediu, de educaţie 
ş.a.m.d. Nu, lucrurile nu stau în acest fel; căci doi oameni care suferă 
aceleaşi influenţe ale mediului înconjurător şi ale educaţiei, se dez- 
voltă în mod absolut diferit. De aceea trebuie să admitem că ei au 
păşit pe calea vieţii lor cu predispoziţii total diferite. - Ne aflăm aici 
în faţa unui fapt important care, dacă îi recunoaştem întreaga impor- 
tanţă, răspândeşte o lumină asupra entităţii omului. Cel ce vrea să-şi 
îndrepte privirea numai spre ceea ce se petrece sub aspect material ar 
putea să spună, bineînţeles, că deosebirile individuale dintre persona- 
lităţile umane apar din cauza deosebirilor ce există în constituţia 
germenilor materiali. (Şi ţinând seama de legile eredităţii descoperite 
de Gregor Mendel şi dezvoltate apoi de alţii, o asemenea concepţie 
cuprinde multe elemente care să-i dea o aparenţă de justificare chiar 
şi în faţa mentalităţii ştiinţifice.) Acela care ar judeca în acest fel ar 
dovedi doar că nu înţelege adevărata legătură a omului cu trăirile sa- 
le. Căci din observarea obiectivă a lucrurilor rezultă că împrejurările 
exterioare acţionează asupra diferitelor persoane în mod diferit prin 
ceva ce nu are nici o legătură directă cu evoluţia materială. Cel care 
cercetează cu adevărat în mod exact acest domeniu constată că ceea 
ce provine din predispoziţiile materiale se deosebeşte de ceea ce, deşi 
ia naştere din interacţiunea omului cu trăirile sale, nu se poate forma 
decât prin faptul că sufletul însuşi intră în această interacţiune. Sufle- 
tul se află în mod limpede în relaţie cu ceva din cadrul lumii exte- 
rioare care, conform esenţei sale, nu poate avea nici o legătură cu 
predispoziţiile germenilor materiali. 

Oamenii se deosebesc prin forma lor fizică de creaturile animale 
de pe Pământ. Dar, în anumite limite, în privinţa acestei forme uma- 
ne, ei sunt identici. Există o singură specie umană. Oricât de mari ar 
fi deosebirile dintre rase, seminţii, popoare şi personalităţi, din punct 

de vedere fizic asemănarea dintre om şi om este mai mare decât ace- 
ea dintre om şi orice specie animală. Tot ce se exprimă în specia 
umană este condiţionat de ereditate, de la predecesor la urmaş. Şi 
forma umană este legată de această ereditate. După cum leul nu poate 
moşteni forma sa fizică decât de la înaintaşii săi lei, tot astfel omul 
nu poate moşteni forma sa fizică decât de la înaintaşii săi oameni. 

Aşa cum asemănarea fizică a oamenilor este evidentă pentru ochi, 
în faţa privirii spirituale lipsite de prejudecăţi se dezvăluie diversita- 
tea formelor spirituale. - Acest lucru se exprimă printr-un fapt evi- 
dent. El constă în existenţa biografiei unui om. Dacă omul nu ar fi 
decât un exemplar al speciei, el nu ar putea avea o biografie. Un leu, 
un porumbel, trezesc interesul în măsura în care fac parte din specia 
leului, a porumbelului. Dacă specia a fost descrisă, fiecare exemplar 
individual a fost înţeles în tot ce are el esenţial. Contează prea puţin 
dacă avem de-a face cu tatăl, cu fiul sau cu nepotul. Ceea ce intere- 
sează aici este comun atât tatălui cât şi fiului şi nepotului. Dar ceea 
ce înseamnă omul începe abia acolo unde el nu este numai un exem- 
plar al rasei sau al speciei, ci o fiinţă individuală. Nu am înţeles abso- 
lut deloc fiinţa domnului ...eseu dintr-un orăşel oarecare dacă l-am 
descris pe fiul sau pe tatăl său. Trebuie să cunosc propria sa biogra- 
fie. Cel ce reflectează asupra naturii biografiei îşi dă seama că din 
punct de vedere spiritual fiecare om este o specie în sine. - Desigur 
că cel care prin biografie înţelege o simplă înşiruire exterioară de 
evenimente din viaţă, poate susţine că s-ar putea scrie, în acelaşi sens 
cu biografia unui om, şi biografia unui câine. Dar cel care descrie 
într-o biografie specificitatea autentică a unui om, acela înţelege că 
acea biografie conţine ceva care corespunde descrierii unei specii 
întregi din regnul animal. Nu este vorba de faptul - care este de la 
sine înţeles - că se poate spune ceva ce s-ar putea asemăna cu o bio- 
grafie şi despre un animal - în special despre unul inteligent -, ci de 
faptul că biografia unui om nu corespunde acestei biografii a anima- 
lului, ci descrierii unei întregi specii animale. Vor exista întotdeauna 
oameni care să combată cele spuse aici, afirmând că proprietarii de 
menajerii, de pildă, ştiu cât de mult se deosebesc între ele individua- 
lităţile animale din aceeaşi specie. Dar cel care judecă astfel dove- 
deşte că nu poate face distincţie între diferenţierea individuală de 

specie şi diferenţierea obţinută numai datorată trăsăturilor individua- 
le. 

Dacă specia, în sens fizic, nu poate fi înţeleasă decât condiţionată 
de ereditate, atunci nici entitatea spirituală nu poate fi înţeleasă decât 
printr-o ereditate spirituală asemănătoare. Forma mea fizică ome- 
nească o am datorită faptului că descind din înaintaşi oameni. Dar de 
unde am ceea ce se exprimă în biografia mea? Ca om fizic, eu repet 
forma înaintaşilor mei. Dar ce repet ca om spiritual? Dacă cineva 
vrea să afirme că ceea ce este cuprins în biografia mea nu ar avea 
nevoie de nici o altă explicaţie şi că trebuie luat ca atare, acela să 
afirme numaidecât şi că a văzut undeva, pe o movilă, adunându-se de 
la sine bulgări de pământ şi luând naştere unui om viu. 

Ca om fizic, descind din alţi oameni fizici, deoarece am aceeaşi 
formă ca întreaga specie umană. Aşadar, însuşirile speciei le-am pu- 
tut dobândi în cadrul speciei prin ereditate. Ca om spiritual, eu am 
forma mea proprie, aşa cum am propria mea biografie. Prin urmare, 
nu pot avea această formă de la nimeni altul decât de la mine îns u mi . 
Deoarece n-am venit în lume cu predispoziţii sufleteşti nedetermina- 
te, ci determinate, şi deoarece prin aceste predispoziţii este determi- 
nată calea vieţii mele, aşa cum se exprimă în biografia mea, munca 
pe care am depus-o lucrând asupra mea însumi nu a putut începe la 
naşterea mea. Ca om spiritual, eu trebuie să fi existat înainte de naş- 
terea mea. în înaintaşii mei, desigur, nu am existat, căci ei sunt dife- 
riţi de mine ca oameni spirituali. Biografia mea nu se poate explica 
dintr-a lor. Ca fiinţă spirituală, eu trebuie mai curând să fiu repetarea 
unei fiinţe din a cărei biografie să se poată explica a mea. Ar putea să 
existe, în primă instanţă , cealaltă explicaţie, că aş datora conţinutul 
biografiei mele numai unei vieţi spirituale care să fi avut loc înainte 
de naştere (respectiv de concepţie). Această idee ar fi justificată nu- 
mai dacă am admite că ceea ce acţionează asupra sufletului uman din 
mediul fizic ar fi de aceeaşi natură cu ceea ce primeşte sufletul 
dintr-o lume pur spirituală. O asemenea presupunere intră în contra- 
dicţie cu o observare cu adevărat exactă. Căci ceea ce este determi- 
nant, din mediul fizic, pentru sufletul omenesc, acţionează asupra 
sufletului aşa cum acţionează o experienţă făcută mai târziu în viaţa 
fizică asupra unei experienţe de aceleaşi fel făcute anterior. Pentru a 
observa corect aceste legături trebuie să ne însuşim facultatea de a 

vedea că în viaţa omului există impresii active care acţionează asupra 
predispoziţiilor sufletului la fel ca faptul de a te găsi în faţa unei acţi- 
uni pe care o ai de îndeplinit, şi pe care ai mai exercitat-o deja în via- 
ţa fizică; numai că astfel de impresii nu acţionează asupra celor deja 
exercitate în această viaţă, ci asupra anumitor predispoziţii sufleteşti 
care pot fi impresionate în acelaşi fel ca şi facultăţile dobândite prin 
exerciţiu. Cel ce întrevede aceste lucruri ajunge la ideea unor vieţi 
pământeşti care trebuie să fi premers vieţii pământeşti prezente. Dacă 
reflectează, omul nu se poate opri la trăirile pur spirituale pe care le-a 
avut înainte de această viaţă pământească. - Schiller a moştenit for- 
ma sa fizică de la înaintaşii săi. însă aşa cum forma sa fizică nu a pu- 
tut creşte din pământ, nici entitatea sa spirituală nu a putut ieşi din 
pământ. Ea trebuie să fie repetarea unei entităţi spirituale, din a cărei 
biografie este explicabilă biografia lui, aşa cum forma umană fizică a 
lui Schiller este explicabilă prin reproducere omenească. - Aşa cum 
forma umană fizică este o continuă repetare, o reîntrupare a entităţii 
umane ca specie, tot aşa, omul spiritual trebuie să fie o reîntrupare a 
aceluiaşi om spiritual. Căci, ca om spiritual, fiecare din noi este pro- 
pria sa specie. 

împotriva celor afirmate aici se poate obiecta că toate acestea nu 
ar fi decât simple înlănţuiri de gânduri; şi se pot cere dovezi exterioa- 
re, cum sunt cele cu care ne-a obişnuit ştiinţele curente ale naturii. La 
aceste obiecţii trebuie să răspundem că reîntruparea omului spiritual 
este un proces care nu aparţine domeniului faptelor fizice exterioare, 
ci unul care se desfăşoară întru totul în domeniul spiritual. Şi, la acest 
domeniu, dintre toate puterile noastre spirituale obişnuite, nu are ac- 
ces decât gândirea. Cel ce nu vrea să aibă încredere în puterea gândi- 
rii, acela nu se poate clarifica cu privire la realităţi spirituale mai 
înalte. - Pentru acela al cărui ochi spiritual s-a deschis, reflecţiile de 
mai sus acţionează cu aceeaşi putere ca un proces care se desfăşoară 
în faţa ochilor săi fizici. Cine acordă unei aşa-numite „dovezi” clădi- 
te după metoda ştiinţelor naturii curente mai multă putere de convin- 
gere decât expunerilor de mai sus asupra importanţei biografiei, acela 
poate fi un mare om de ştiinţă, în înţelesul obişnuit al cuvântului, dar 
el este foarte departe de căile adevăratei cercetări spirituale. 

A voi să explici particularităţile spirituale ale unui om prin eredi- 
tate de la tată sau de la mamă sau de la alţi strămoşi este una dintre 

prejudecăţile cele mai grave. Este aproape cu neputinţă să convingi 
prin argumente pe cineva care se face vinovat de prejudecata că 
Goethe, de pildă, ar fi moştenit de la părinţi ceea ce formează partea 
proprie a fiinţei sale, căci o asemenea persoană nutreşte o profundă 
antipatie pentru o observare lipsită de prejudecăţi. O sugestie materi- 
alistă îl împiedică să vadă în adevărata lumină legăturile dintre fe- 
nomene. 

în asemenea expuneri sunt date premisele necesare urmăririi enti- 
tăţii umane dincolo de naştere şi moarte. în cadrul limitelor determi- 
nate de naştere şi moarte, omul aparţine celor trei lumi: lumii 
trupeşti, lumii sufleteşti şi lumii spirituale. Sufletul constituie ele- 
mentul intermediar dintre trup şi spirit, prin faptul că el pătrunde al 
treilea element al corporalităţii, trupul sufletesc, cu facultatea simţirii 
şi, ca suflet al conştienţei, pătrunde primul element al spiritului, adi- 
că Sinea spirituală. în acest fel, sufletul participă, în timpul vieţii, 
atât la trup cât şi la spirit. Această participare se exprimă în întreaga 
sa existenţă. Felul cum îşi va putea dezvolta sufletul senzitiv facultă- 
ţile, depinde de organizarea trupului sufletesc. Iar de viaţa sufletului 
conştienţei depinde, pe de altă parte, cât de mult se va putea dezvolta 
în el Sinea spirituală. Cu cât trupul sufletesc este mai bine constituit, 
cu atât sufletul senzaţiei va intra intr-o relaţie mai bună cu lumea ex- 
terioară. Iar Sinea spirituală va deveni cu atât mai puternică şi mai 
bogată cu cât va primi mai multă hrană de la sufletul conştienţei. Am 
arătat mai sus că în timpul vieţii Sinea spirituală primeşte această 
hrană prin trăirile prelucrate şi prin roadele acestor trăiri. Căci inter- 
acţiunea dintre suflet şi spirit, despre care am vorbit, se poate desfă- 
şura, bineînţeles, numai acolo unde spiritul şi sufletul se întrepătrund, 
adică în cadrul legăturii dintre „Sinea spirituală şi sufletul 
conştienţei”. 

Să examinăm mai întâi interacţiunea dintre trupul sufletesc şi su- 
fletul senzaţiei. După cum am văzut, trupul sufletesc este forma cea 
mai subtilă a corporalităţii, dar el face parte, totuşi, din aceasta, şi 
depinde de ea. Corpul fizic, trupul eteric şi trupul sufletesc formează, 
într-o anumită privinţă, un tot. De aceea trupul sufletesc este inclus şi 
el în legile eredităţii fizice, prin care corpul îşi primeşte forma. Şi 
deoarece trupul sufletesc este forma cea mai mobilă şi oarecum cea 
mai schimbătoare a corporalităţii, trebuie să prezinte şi cele mai mo- 

bile, cele mai schimbătoare calităţi ale eredităţii. De aceea, în timp ce 
corpul fizic este cel mai puţin diferenţiat, şi anume doar după rase, 
popoare şi seminţii, iar trupul eteric, deşi prezintă o asemănare pre- 
dominantă, se deosebeşte totuşi mai mult de la om la om, această di- 
ferenţă este deja foarte mare în cazul trupului sufletesc. în el se 
exprimă deja specificul exterior, personal, al omului. De aceea, tru- 
pul sufletesc este şi purtătorul a ceea ce, din acest specific personal, 
se transmite prin ereditate urmaşilor de la părinţi, bunici, şi aşa mai 
departe. - Ce-i drept, sufletul ca atare, aşa cum am arătat, duce o via- 
ţă cu totul personală; el se închide în sine cu înclinaţiile şi aversiunile 
sale, cu sentimentele şi pasiunile sale. Dar el este totuşi activ ca în- 
treg, şi de aceea acest întreg se exprimă şi în sufletul senzaţiei. Şi 
pentru că sufletul senzaţiei pătrunde trupul sufletesc oarecum 
umplându-1, acesta din urmă se modelează după natura sufletului şi 
poate astfel, ca purtător al eredităţii, să transmită de la înaintaşi la 
urmaşi înclinaţiile, pasiunile ş.a.nxd. Pe acest fapt se întemeiază cu- 
vintele lui Goethe: „De la tatăl meu am statura şi conduita serioasă în 
viaţă; de la măicuţa, natura veselă şi bucuria de a plăsmui”. Geniul 
nu-1 are, fireşte, de la nici unul dintre ei. în felul acesta vedem ce 
anume predă omul, ca să zicem aşa, pe linia eredităţii fizice, din în- 
suşirile sale sufleteşti. - Substanţele şi forţele corpului fizic sunt de 
acelaşi fel cu cele din întreaga natură fizică exterioară din jurul nos- 
tru. Omul le preia necontenit de acolo, după care le predă din nou. în 
decurs de câţiva ani, totalitatea substanţelor care compun corpul nos- 
tru fizic se reînnoieşte complet. Trupul eteric face ca aceste substanţe 
să preia forma corpului uman şi tot el face ca în interiorul acestui 
corp ele să se reînnoiască mereu. Dar această formă nu este determi- 
nată numai de procesele care se desfăşoară între naştere - sau con- 
cepţie - şi moarte, ci depinde şi de legile eredităţii, care trec dincolo 
de naştere şi moarte. Faptul că pe calea eredităţii pot fi transmise şi 
calităţi sufleteşti, că, aşadar, continuitatea eredităţii fizice poate primi 
o influenţă sufletească, se bazează pe influenţa pe care sufletul sen- 
zaţiei o poate exercita asupra trupului sufletesc. 

Cum se realizează, la rândul ei, interacţiunea dintre suflet şi spi- 
rit? în cursul vieţii, spiritul este unit cu sufletul în felul arătat mai 
sus. Sufletul primeşte de la spirit darul de a trăi în Adevăr şi Bine, 
aşadar de a exprima spiritul în propria lui viaţă, în înclinaţiile sale, în 

pornirile şi pasiunile sale. Sinea spirituală aduce „Eului”din lumea 
spiritului legile eterne ale Adevărului şi Binelui. Acestea se leagă 
prin sufletul conştienţei de trăirile vieţii sufleteşti proprii. Trăirile 
înseşi sunt trecătoare. Dar roadele lor rămân. Faptul că Sinea spiritu- 
ală a fost legată de ele, face ca aceste trăiri să producă o impresie 
durabilă asupra ei. Când spiritul omenesc se află în faţa unei trăiri 
care se aseamănă cu o alta, de care a mai fost legat o dată, atunci el 
vede în aceasta ceva cunoscut şi ştie să se comporte altfel faţă de 
acea trăire decât dacă s-ar afla pentru prima dată în faţa ei. Pe aceasta 
se bazează orice proces de învăţare. Iar roadele învăţării sunt facul- 
tăţi însuşite. - în felul acesta, roadele vieţii trecătoare se imprimă în 
spiritul etern. - Şi oare nu percepem noi aceste roade? în ce constau 
aptitudinile care, după cum am spus, sunt caracteristicile omului spi- 
ritual? Desigur, numai în anumite facultăţi pe care omul le aduce cu 
sine când îşi începe drumul vieţii pământeşti. într-o anumită privinţă, 
aceste facultăţi seamănă absolut cu acelea pe care le putea dobândi şi 
în timpul vieţii. Să luăm de exemplu geniul unui om. Se ştie că 
Mozart, pe când era copil, putea să transcrie din memorie o lungă 
operă muzicală pe care nu o auzise decât o singură dată. El putea fa- 
ce acest lucru numai pentru că avea facultatea de a cuprinde 
dintr-odată un tot. între anumite limite, şi în timpul vieţii sale omul 
îşi lărgeşte facultatea de a cuprinde un tot, de a pătrunde raporturile 
dintre lucruri, în aşa fel încât dobândeşte apoi facultăţi noi. Lessing a 
spus despre sine că prin darul observaţiei critice şi-a însuşit ceva ce 
se aproprie de geniu. Dacă nu vrem să privim ca minuni asemenea 
facultăţi bazate pe predispoziţii, atunci trebuie să le considerăm drept 
roade ale unor trăiri pe care Sinea spirituală le-a avut prin intermedi- 
ul unui suflet. Ele s-au întipărit acestei Sine spirituale. Şi, de vreme 
ce aceste facultăţi nu au fost întipărite în această viaţă, ele s-au înti- 
părit într-o viaţă anterioară. Spiritul omenesc este propria sa specie. 
Şi aşa cum omul, ca reprezentant al unei specii fizice, moşteneşte 
însuşirile acestei specii, tot astfel şi spiritul moşteneşte însuşirile 
speciei sale, adică ale sale proprii. Intr-o viaţă, spiritul uman apare 
ca o repetare a sa, împreună cu roadele trăirilor sale din trecut, din 
cursul vieţilor anterioare. Această viaţă este aşadar repetarea altor 
vieţi, şi ea aduce cu sine ceea ce Sinea spirituală a elaborat în vieţile 
anterioare. Când Sinea spirituală asimilează ceva ce poate deveni 

rod, atunci ea se pătrunde de Spiritul vieţii. Aşa cum trupul vieţii re- 
petă forma speciei, tot astfel Spiritul vieţii repetă sufletul dintr-o 
existenţă personală în următoarea existenţă personală. 

Din consideraţiile de mai sus, vedem că este justificată concepţia 
care caută în vieţi pământeşti repetate temeiul anumitor procese din 
viaţa omului. Dar ea îşi poate dobândi deplina ei însemnătate numai 
prin cercetarea spirituală la care se poate ajunge pe calea cunoaşterii 
descrise la sfârşitul acestei cărţi. Aici am vrut doar să arătăm că deja 
observaţia obişnuită, corect orientată prin gândire, poate să ne con- 
ducă la această idee. Desigur, o asemenea observaţie ne poate condu- 
ce, în primă instanţă, doar la o idee mai mult schematică. Şi ea nu o 
va putea feri cu totul de obiecţiile unei observaţii inexacte şi care nu 
este corect condusă de gândire. Dar, pe de altă parte, este adevărat că 
cel care îşi cucereşte o astfel de idee prin observaţia guvernată de 
gândirea obişnuită, se pregăteşte pentru observarea suprasensibilă. El 
dezvoltă în sine, într-un fel, ceva pe care trebuie să-l avem înainte de 
această observare suprasensibilă, aşa cum noi trebuie să avem ochi 
înainte de a observa în mod sensibil. Cel care ar obiecta că prin for- 
marea unei astfel de concepţii ne-am putea sugera singuri conţinutul 
observării suprasensibile, acela dovedeşte numai că nu poate pătrun- 
de realitatea cu gândirea liberă şi că tocmai el singur îşi sugerează, 
prin aceasta, obiecţii. 



Astfel, trăirile sufleteşti nu sunt păstrate în mod durabil numai în- 
tre limitele dintre naştere şi moarte, ci şi dincolo de moarte. Dar su- 
fletul nu imprimă trăirile sale numai spiritului care luminează în el, 
ci, după cum am arătat (vezi pagina 45), şi lumii exterioare, prin fap- 
tă. Ceea ce a înfăptuit omul ieri, există şi astăzi în efectele sale. 
Comparaţia dintre somn şi moarte ne oferă o imagine a legăturii din- 
tre cauză şi efect în această direcţie. - Adeseori somnul a fost numit 
fratele mai mic al morţii. Mă trezesc dimineaţa. Activitatea mea cu- 
rentă a fost întreruptă de noapte. în împrejurări obişnuite, nu este cu 
putinţă ca dimineaţa să-mi reiau activitatea la întâmplare căci, dacă 
vreau să fie ordine şi coerenţă în viaţa mea, trebuie să leg activitatea 
mea de azi de cea de ieri. Faptele mele de ieri sunt condiţiile prelimi- 
nare pentru cele de care mă voi ocupa azi. Prin ceea ce am înfăptuit 

ieri, mi-am creat destinul pentru azi. Pentru o vreme, m-am despărţit 
de activitatea mea; dar această activitate îmi aparţine şi mă atrage din 
nou, după ce m-am despărţit un timp de ea. Trecutul meu rămâne 
legat de mine; el continuă să trăiască în prezentul meu şi mă va urma 
şi în viitorul meu. Pentru ca urmările faptelor mele de ieri să nu fie 
soarta mea de azi, ar trebui nu să mă trezesc dimineaţa, ci să fiu creat 
din nou, din neant. în condiţii normale, ar fi totuşi lipsit de sens să nu 
mă mut într-o casă pe care mi-am construit-o. 

Pe cât de puţin este creat omul din nou dimineaţa, tot atât de puţin 
este creat din nou spiritul omenesc când porneşte pe calea vieţii pă- 
mânteşti. Să încercăm să înţelegem ce se petrece atunci când omul 
porneşte pe calea acestei vieţi. Apare un trup fizic, care îşi primeşte 
forma prin legile eredităţii. Acest trup devine purtătorul unui spirit 
care repetă într-o formă nouă o viaţă anterioară. între spirit şi trup se 
află sufletul, care duce o viaţă proprie închisă în sine. înclinaţiile şi 
aversiunile, dorinţele şi poftele sale servesc acestui suflet; el pune 
gândirea în serviciul său. Ca suflet al senzaţiei, el primeşte impresiile 
lumii exterioare; şi el le pune la dispoziţia spiritului, pentru ca spiri- 
tul să extragă din aceste impresii roade durabile. Sufletul are oare- 
cum un rol de mijlocitor, şi misiunea lui este împlinită când îşi 
îndeplineşte acest rol. Trupul îi formează impresiile; sufletul le trans- 
formă în senzaţii, le păstrează în memorie ca reprezentări şi le predă 
spiritului pentru ca acesta să le ducă în durată. Prin suflet, omul apar- 
ţine, propriu-zis, vieţii sale pământeşti. Prin trupul său, omul aparţine 
speciei umane fizice. Prin trup, el este un membru al acestei specii. 
Cu spiritul său, el trăieşte într-o lume superioară. Sufletul leagă tem- 
porar aceste două lumi. 

Dar lumea fizică, în care păşeşte spiritul uman, nu este pentru el 
un teren străin. în această lume se găsesc întipărite urmele faptelor 
sale. Ceva din acest teren îi aparţine. Acest ceva poartă pecetea fiin- 
ţei sale. îi este înrudit. Aşa cum odinioară sufletul a transmis spiritu- 
lui impresiile lumii exterioare, pentru ca acestea să extragă din ele 
ceea ce este durabil, tot astfel, ca organ al său, sufletul a transformat 
facultăţile, pe care le-a primit de la spirit, în fapte, ale căror efecte 
sunt la fel de durabile. Sufletul s-a revărsat astfel cu adevărat în aces- 
te fapte. în efectele faptelor sale el trăieşte mai departe o a doua via- 
ţă, autonomă. Aceasta însă poate fi un îndemn de a privi viaţa pentru 

a vedea cum se inserează procesele destinului în această viaţă. Ceva i 
se „întâmplă” unui om. La început, el înclină să considere această 
„întâmplare” drept un „hazard” care a intervenit în viaţa sa. Dar omul 
poate să-şi dea seama că el însuşi este rezultatul unor asemenea „în- 
tâmplări”. Cineva care se examinează în cel de-al patruzecilea an al 
vieţii sale, şi nu vrea să se oprească la o reprezentare goală şi abstrac- 
tă a Eului său, îşi poate spune: eu nu sunt nimic altceva decât ceea ce 
am devenit prin „întâmplările” aduse de destin până acum. Nu aş fi 
oare un altul dacă, de pildă, la vârsta de douăzeci de ani aş fi avut o 
altă serie de trăiri decât cele pe care le-am avut? Gândind astfel, 
omul îşi va căuta „Eul” nu numai în impulsurile de evoluţie care îi 
vin din „lăuntru”, ci şi în evenimentele care pătrund „din afară” în 
viaţa sa, modelând-o. în cele ce „i se întâmplă”, el îşi va recunoaşte 
propriul Eu. Dacă ne adâncim fără prejudecăţi într-o asemenea cu- 
noaştere, atunci nu este nevoie decât de încă un pas în cercetarea cu 
adevărat intimă a vieţii pentru a vedea, în ceea ce ne vine prin anumi- 
te trăiri aduse de destin, ceva ce cuprinde sufletul din exterior, aşa 
cum amintirea acţionează din lăuntru pentru a reînvia o trăire ante- 
rioară. în felul acesta putem deveni capabili să percepem în trăirea de 
destin cum o faptă anterioară a sufletului ia calea către Eu, aşa cum 
în amintire o trăire anterioară ia calea spre reprezentare când se iveş- 
te un prilej exterior pentru aceasta. Am vorbit mai sus, ca despre o 
idee „posibilă”, că urmările faptei pot întâlni din nou sufletul omului 
(vezi pag. 46 şi următoarele). Dar, pentru anumite consecinţe ale fap- 
telor este exclusă o asemenea întâlnire în cadrul aceleiaşi vieţi pă- 
mânteşti, pentru că această viaţă pământească a fost destinată 
săvârşirii faptei. în acest caz trăirea constă în săvârşirea faptei. O 
anumită consecinţă a faptei poate atinge atunci sufletul tot atât de 
puţin, pe cât de puţin ne putem aminti de o trăire pe care încă o vieţu- 
ieşti. în această privinţă poate fi vorba numai de o trăire a acelor con- 
secinţe ale faptelor care nu întâlnesc „Eul” cu predispoziţiile pe care 
le-a avut în viaţa pământească în care a săvârşit fapta. Privirea se 
poate îndrepta numai spre consecinţele faptelor săvârşite în alte vieţi 
pământeşti. Astfel, când simţim că ceea ce pare că ni se „întâmplă” 
ca un eveniment al destinului este la fel de legat de „Eu” ca şi ceea 
ce îşi formează acest Eu însuşi „din lăuntru”, nu putem decât să ne 
gândim că intr-un asemenea eveniment al destinului avem de-a face 

cu urmările faptelor săvârşite în vieţi anterioare. Vedem aşadar cum 
o observare intimă a vieţii, condusă de gândire, ne duce la concepţia 
paradoxală pentru conştienţa obişnuită că vieţuirile de destin dintr-o 
viaţă pământească sunt în legătură cu faptele săvârşite de noi în vieţi 
pământeşti anterioare. La rândul său, această idee îşi poate primi în- 
treaga ei valoare tot numai prin cunoaşterea suprasensibilă, fără de 
care ea rămâne schematică. Dar dacă ne-am însuşit-o prin conştienţa 
obişnuită, ea pregăteşte sufletul pentru a putea vedea adevărul acestei 
reprezentări printr-o adevărată observare suprasensibilă. 

Numai o parte din fapta mea se află în lumea exterioară; cealaltă 
este în mine însumi. O comparaţie simplă, luată din ştiinţele naturii, 
lămureşte această legătură dintre Eu şi faptă. Anumite animale cu 
vederea cândva normală, care la un moment dat au imigrat în peşteri- 
le de la Kentucky, şi-au pierdut vederea din cauza vieţii pe care au 
dus-o acolo. Şederea în întuneric a scos ochii din funcţiune. Din 
această cauză, în aceşti ochi nu se mai desfăşoară activitatea fizică şi 
chimică ce are loc în procesul vederii. Curentul nutritiv, care mai 
înainte era întrebuinţat pentru această funcţiune, a luat calea spre alte 
organe. Acum, aceste animale mai pot trăi numai în aceste peşteri. 
Prin fapta lor, prin imigrarea lor, au creat condiţiile vieţii lor ulterioa- 
re. Imigrarea a devenit o parte a destinului lor. O fiinţă care a făptuit 
odinioară ceva, s-a legat de efectele faptelor sale. Tot aşa stau lucru- 
rile şi cu spiritul uman. Sufletul nu i-a putut transmite anumite facul- 
tăţi decât săvârşind fapte. Şi aceste facultăţi sunt corespunzătoare 
faptelor. Printr-o faptă pe care a săvârşit-o sufletul, în el trăieşte pre- 
dispoziţia plină de forţă de a săvârşi o altă faptă, care să fie rodul ce- 
lei dintâi. Sufletul poartă în sine această predispoziţie ca pe o 
necesitate, până ce îndeplineşte fapta ulterioară. Se mai poate spune 
că, printr-o faptă, sufletului i-a fost întipărită necesitatea de a săvârşi 
consecinţa acelei fapte. 

Prin faptele sale, spiritul uman şi-a pregătit, intr-adevăr, destinul, 
în noua viaţă, el este legat de ceea ce a făptuit în viaţa sa anterioară. 
- Se poate pune întrebarea: Cum este aceasta cu putinţă, de vreme ce 
spiritul omenesc este transpus în noua sa încarnare într-o cu totul altă 
lume decât cea pe care a părăsit-o cândva. La baza acestei întrebări 
se află o reprezentare a înlănţuirilor de destin care este foarte puter- 
nic legată de aspectul exterior al vieţii. Dacă îmi transfer câmpul de 

activitate din Europa în America, eu mă voi afla şi într-un mediu ab- 
solut nou. Totuşi, viaţa mea din America depinde în întregime de 
viaţa mea de dinainte, din Europa. Dacă în Europa am fost mecanic, 
viaţa mea în America va fi cu totul alta decât dacă aş fi fost funcţio- 
nar de bancă. în primul caz, voi fi probabil înconjurat de maşini, iar 
în al doilea caz de instituţii bancare. în fiecare caz, viaţa mea din tre- 
cut determină mediul meu; s-ar putea spune că această viaţă atrage 
oarecum spre sine, din întreaga ambianţă, obiectele care îi sunt înru- 
dite. Tot astfel stau lucrurile şi cu Sinea spirituală. într-o nouă viaţă, 
ea se înconjoară în mod necesar cu ceea ce îi este înrudit din vieţile 
anterioare. - Şi somnul poate fi folosit drept imagine a morţii, deoa- 
rece în timpul somnului omul este scos de pe scena pe care îl aşteap- 
tă destinul său. în timp ce dormim, evenimentele se desfăşoară mai 
departe pe această scenă. Un anumit timp, nu avem nici o influenţă 
asupra mersului lor. Totuşi, viaţa noastră din timpul unei zile depinde 
de efectele faptelor din ziua precedentă. Personalitatea noastră se re- 
întrupează cu adevărat în fiecare dimineaţă în lumea faptelor noastre. 
Ceea ce a fost despărţit de noi în timpul nopţii, se află oarecum în 
jurul nostru, în timpul zilei. - Tot astfel stau lucrurile şi cu faptele 
din întrupările anterioare ale omului. Ele sunt legate de el, ca destin 
al său, aşa cum viaţa din peşterile întunecoase rămâne legată de ani- 
malele care, imigrând acolo, şi-au pierdut vederea. Aşa cum aceste 
animale nu mai pot trăi acum decât în mediul în care singure s-au 
strămutat, tot astfel spiritul uman poate trăi numai în mediul pe care 
el însuşi şi l-a creat prin faptele sale. De faptul ca eu să regăsesc di- 
mineaţa situaţia pe care am creat-o ieri, se îngrijeşte mersul natural al 
evenimentelor. De faptul ca eu să regăsesc, când mă reîntrupez, un 
mediu care să corespundă efectelor faptelor mele din viaţa anterioară, 
se îngrijeşte afinitatea spiritului meu reîntrupat faţă de lucrurile me- 
diului înconjurător. Ne putem face astfel o reprezentare despre felul 
cum sufletul este încorporat fiinţei umane. Trupul fizic este supus 
legilor eredităţii. în schimb spiritul uman trebuie să se întrupeze iar şi 
iar; şi legea lui constă în aducerea roadelor vieţilor anterioare în vie- 
ţile următoare. Sufletul trăieşte în prezent. Dar această viaţă în pre- 
zent nu este independentă de vieţile anterioare. Spiritul care se 
întrupează îşi aduce cu sine destinul din întrupările sale trecute. Şi 
acest destin determină viaţa. Impresiile pe care le va putea avea su- 

fletul, dorinţele care îi vor fi împlinite, bucuriile şi suferinţele ce se 
vor ivi în el, oamenii cu care se va întâlni: toate acestea depind de 
faptele din întrupările anterioare ale spiritului. Sufletul trebuie să re- 
găsească într-o viaţă următoare oamenii cu care a fost legat într-o 
viaţă anterioară, pentru ca faptele ce s-au săvârşit între ei să-şi aibă 
consecinţele lor. Sufletele care sunt legate de un suflet vor tinde spre 
reîntrupare în acelaşi timp cu el. Viaţa sufletului este aşadar un rezul- 
tat al destinului creat de spiritul uman însuşi. Cursul vieţii unui om 
între naştere şi moarte este condiţionat de trei aspecte. Şi tot în trei 
feluri depinde el de anumiţi factori, care se află dincolo de naştere şi 
moarte. Trupul este supus legii eredităţii ; sufletul este supus destinu- 
lui pe care şi l-a creat el însuşi. Acest destin creat de om se numeşte, 
după o veche expresie, karma. Iar spiritul este supus legii reîntrupă- 
rii, legii vieţilor pământeşti repetate. - Relaţia dintre spirit, suflet şi 
trup o mai putem exprima şi în felul următor: Spiritul este nepieritor; 
naşterea şi moartea guvernează trupul, conform legilor lumii fizice; 
viaţa sufletească, supusă destinului, mijloceşte legătura dintre spirit 
şi trup în cursul vieţii pământeşti. Toate celelalte cunoştinţe despre 
fiinţa omului presupun cunoaşterea celor „trei lumi”, cărora el le 
aparţine. Despre acestea va fi vorba în capitolele următoare. 

O gândire care cercetează fenomenele vieţii şi care nu ezită să 
urmărească până în ultimele amănunte gândurile rezultate dintr-o 
observare vie a acestor fenomene, poate să ajungă, prin pură logică, 
la ideea vieţilor pământeşti repetate şi la legea destinului. Pe cât este 
de adevărat că în faţa văzătorului cu „ochiul spiritual” deschis, vieţile 
trecute stau în faţa lui, ca trăire, ca o carte deschisă, tot atât de ade- 
vărat este că adevărul acestor lucruri poate fi întrezărit de înţelegerea 
contemplativă. 



Ceea ce se spune aici poate fi comparat cu cele spuse la sfârşitul cărţii în capitolul 
«Unele observaţii şi completări». 

Cele trei lumi 



I. Lumea sufletelor 

Cercetarea omului a arătat apartenenţa sa la trei lumi. Din lumea 
corporalităţii fizice sunt luate substanţele şi forţele care îi clădesc 
trupul. El ajunge să cunoască această lume prin percepţiile simţurilor 
sale fizice exterioare. Cel care se încrede numai în aceste simţuri şi 
dezvoltă exclusiv facultatea lor de percepţie, acela nu îşi poate face 
nici o idee despre celelalte două lumi, cea sufletească şi cea spiritua- 
lă. - Pentru ca un om să se poată convinge de realitatea unui obiect 
sau a unei fiinţe, el trebuie să fie înzestrat cu un organ de percepţie, 
cu un simţ corespunzător. - Fireşte, uşor se poate ajunge la o înţele- 
gere greşită dacă, aşa cum este cazul aici, numim organele superioare 
de percepţie simţuri spirituale. Căci fără să vrem, legăm de cuvântul 
simţuri” ideea de „fizic”. Şi denumim chiar lumea fizică drept a 
„simţurilor”, în opoziţie cu lumea „spirituală”. Pentru a evita o înţe- 
legere greşită trebuie să ţinem seama de faptul că aici nu vorbim de 
„simţuri superioare” decât prin analogie, în sens figurat. Aşa cum 
simţurile fizice percep ceea ce este fizic, simţurile sufleteşti şi spiri- 
tuale percep ceea ce este sufletesc şi spiritual. Folosim expresia 
„simţ” numai cu sensul de „organ de percepţie”. Omul nu ar cunoaş- 
te lumina şi culoarea dacă nu ar avea ochiul sensibil la lumină; el nu 
ar şti nimic despre sunete dacă nu ar avea urechea sensibilă la sunete, 
în această privinţă, filosoful german Lotze spune, pe bună dreptate: 
„Fără un ochi sensibil la lumină şi fără o ureche sensibilă la sunete, 
lumea întreagă ar fi întunecată şi mută. Nu ar exista în ea nici lumină 
şi nici sunete, aşa cum o durere de dinţi nu este posibilă decât dacă 
există un nerv sensibil la durere”. - Şi pentru ca cele spuse să fie vă- 
zute în lumina cea justă, nu avem decât să ne gândim ce diferit este 
modul în care li se revelează lumea vietăţilor inferioare, care nu au 
decât un fel de simţ tactil sau un simţ al pipăitului răspândit pe în- 
treaga suprafaţă a corpului lor, faţă de felul în care i se revelează ea 

omului. Desigur că lumina, culoarea şi sunetul nu pot exista pentru 
aceste vieţuitoare, în sensul în care există ele pentru fiinţele înzestra- 
te cu ochi şi urechi. Vibraţiile aerului provocate de o detunătură pot 
exercita şi asupra lor o anumită influenţă, când sunt atinse de aceste 
vibraţii. Dar, pentru ca aceste vibraţii să se manifeste în suflet ca de- 
tunătură, este nevoie de ureche. Şi este nevoie de ochi, pentru ca 
anumite procese să se manifeste ca lumină şi culoare în subtila sub- 
stanţă numită în mod obişnuit eter. - Omul cunoaşte ceva despre o 
fiinţă sau un lucru numai dacă prin unul din organele sale primeşte 
un efect al acestora. Acest raport al omului cu lumea realităţii este 
admirabil exprimat în următoarele cuvinte ale lui Goethe: „De fapt 
noi încercăm zadarnic să exprimăm esenţa unui lucru. Noi percepem 
efecte, şi o redare completă a acestor efecte ar cuprinde, în orice caz, 
esenţa acelui lucru. Zadarnic ne străduim să descriem caracterul unui 
om; în schimb, dacă adunăm acţiunile sale, faptele sale, ne va apărea 
o imagine a caracterului său. Culorile sunt fapte ale luminii, fapte şi 
suferinţe... Ce-i drept, lumina şi culoarea se află una faţă de alta 
intr-un raport precis, dar noi trebuie să ni le imaginăm pe amândouă 
ca aparţinând întregii naturi; căci, prin ele, natura întreagă caută să se 
reveleze mai ales ochiului. Tot astfel, întreaga natură se mai descope- 
ră şi unui alt simţ. . . Ea se apleacă şi vorbeşte altor simţuri, unor sim- 
ţuri cunoscute, sau unor simţuri ascunse şi rău înţelese sau 
necunoscute', astfel vorbeşte ea cu sine însăşi şi cu noi prin mii de 
aparenţe diferite. Pentru omul atent, nicăieri ea nu este nici moartă, 
nici mută.” Ar fi nedrept să interpretăm aceste gânduri ale lui Goethe 
în sensul că prin ele ar fi pusă la îndoială posibilitatea de cunoaştere 
a esenţei lucrurilor. Goethe nu vrea să spună că omul ar percepe nu- 
mai efectul lucrului, iar esenţa acestuia s-ar ascunde în spatele aces- 
tui efect. Ci mai degrabă vrea să spună că nici nu trebuie să se 
vorbească despre o astfel de „esenţă ascunsă”. Esenţa nu se află în 
spatele revelării sale; mai curând, ea iese la iveală prin această reve- 
lare. Numai că această esenţă este adesea atât de bogată, încât ea se 
mai poate revela şi altor simţuri şi sub alte forme. Ceea ce se reve- 
lează aparţine esenţei, dar, din cauză că simţurile sunt limitate, nu 
reprezintă întreaga esenţă. Această concepţie a lui Goethe este întru- 
totul aceeaşi cu cea adoptată aici din punctul de vedere al ştiinţei spi- 
rituale. 

După cum ochiul şi urechea se dezvoltă în trup ca organe de per- 
cepţie, ca organe de simţ pentru procesele corporale, tot astfel omul 
poate dezvolta în sine organe de percepţie sufleteşti şi spirituale, prin 
care i se vor deschide lumea sufletului şi lumea spiritului. Pentru cel 
care nu posedă asemenea simţuri superioare, aceste lumi rămân „în- 
tunecoase şi mute”, aşa cum lumea fizică este „întunecoasă şi mută” 
pentru o fiinţă fără ochi şi fără urechi. în orice caz, raportul omului 
faţă de aceste simţuri superioare este întrucâtva altul decât acela faţă 
de simţurile corporale. în general, natura, această mamă bună, se în- 
grijeşte ca acestea din urmă să fie pe deplin dezvoltate în om. Ea face 
acest lucru fără participarea omului. La dezvoltarea simţurilor super- 
ioare trebuie să lucreze omul însuşi. El trebuie să-şi desăvârşească 
sufletul şi spiritul, dacă vrea să perceapă lumea sufletului şi a spiritu- 
lui, să le desăvârşească aşa cum natura i-a format trupul pentru a pu- 
tea percepe lumea corporală din jurul său şi pentru a se putea orienta 
în ea. O asemenea desăvârşire a unor organe superioare, pe care na- 
tura însăşi încă nu le-a dezvoltat, nu este nenaturală; fiindcă, intr-un 
sens mai înalt, tot ceea ce săvârşeşte omul aparţine, de asemenea, 
naturii. Numai cel care ar pretinde că omul trebuie să se oprească pe 
treapta de evoluţie pe care l-a lăsat natura, ar putea considera nenatu- 
rală dezvoltarea simţurilor superioare. El ar „ignora” - în sensul ex- 
presiei menţionate mai înainte a lui Goethe - importanţa acestor 
organe. Dar un asemenea om ar trebui să combată totodată şi orice 
educare a omului, căci şi ea continuă opera naturii. Şi, mai cu seamă, 
ar trebui să lupte împotriva operării orbilor din naştere. Fiindcă cel 
care trezeşte în sine simţurile superioare, aşa cum se descrie în ultima 
parte a acestei cărţi, are o trăire asemănătoare cu aceea a orbului din 
naştere după ce a fost operat. Pentru el, lumea apare cu însuşiri noi, 
cu procese şi fapte despre care simţurile fizice nu ne spun nimic. Lui 
îi este clar că prin aceste organe superioare nu adaugă nimic arbitrar 
realităţii, ci că fără ele partea esenţială a realităţii i-ar rămâne ascun- 
să. Lumea sufletului şi lumea spiritului nu există alături sau în afara 
lumii fizice. Ele nu sunt separate spaţial de această lume fizică. Aşa 
cum pentru orbul din naştere operat lumea, mai înainte întunecoasă, 
apare scăldată în lumină şi culori, tot astfel omului trezit din punct de 
vedere sufletesc şi spiritual i se revelează însuşirile sufleteşti şi spiri- 
tuale ale lucrurilor, care până atunci nu îi apăruseră decât sub aspect 

corporal. Fireşte, această lume se umple şi cu procese şi entităţi ce îi 
rămân cu totul necunoscute celui care nu s-a trezit din punct de vede- 
re sufletesc şi spiritual. - (V om vorbi mai târziu în această carte deta- 
liat despre desăvârşirea simţurilor sufleteşti şi spirituale. Aici ne 
ocupăm în primul rând cu descrierea acestor lumi superioare. Cel 
care neagă existenţa acestor lumi nu face altceva decât să spună că el 
nu şi-a dezvoltat încă organele sale superioare. Evoluţia omenirii nu 
se încheie pe nici o treaptă; ea trebuie să continue mereu.) 

Adesea, fără să vrem, ne reprezentăm „organele superioare” prea 
asemănătoare celor fizice. Trebuie să ne fie însă limpede că avem 
de-a face cu formaţiuni spirituale sau sufleteşti. De aceea nu trebuie 
să ne aşteptăm ca realitatea pe care o percepem în lumile superioare 
să fie un fel de materie ceţoasă rarefiată. Cât timp ne aşteptăm la aşa 
ceva, nu vom putea ajunge la o reprezentare clară a ceea ce numim 
aici, propriu-zis, „lumi superioare”. Pentru mulţi oameni n-ar fi atât 
de greu, cum le este de fapt, să cunoască ceva despre aceste lumi su- 
perioare - bineînţeles, la început, numai ceea ce este elementar -, 
dacă nu şi-ar închipui că ceea ce urmează să perceapă trebuie să fie 
un fel de substanţă fizică mai subtilă. Şi, presupunând acest lucru, ei 
nu vor, de regulă, să recunoască despre ce este vorba în realitate. Ei o 
consideră ireală, drept ceva care nu îi satisface, ş.a.m.d. Treptele su- 
perioare ale dezvoltării spirituale sunt, desigur, greu accesibile; dar 
cea care este suficientă pentru a recunoaşte esenţa lumii spirituale - 
ceea ce este deja mult -, nu ar fi deloc greu de atins, dacă oamenii ar 
vrea mai întâi să se elibereze de prejudecata ce constă în a-şi repre- 
zenta sufletescul şi spiritualul doar ca pe un element fizic mai subtil. 

După cum nu cunoaştem un om întru totul atât timp cât avem 
numai o reprezentare despre exteriorul său fizic, tot aşa nu cunoaş- 
tem lumea care ne înconjoară dacă ştim despre ea numai ceea ce ne 
revelează simţurile fizice. Şi după cum o fotografie nu capătă sens şi 
viaţă decât când ajungem să cunoaştem sufletul persoanei fotografia- 
te, tot aşa nu putem înţelege în mod real lumea fizică decât atunci 
când ajungem să cunoaştem temelia ei sufletească şi spirituală. De 
aceea este de preferat să vorbim aici mai întâi despre lumile super- 
ioare, despre lumea sufletească şi lumea spirituală, şi abia pe urmă să 
analizăm lumea fizică din punctul de vedere al ştiinţei spirituale. 

în actuala epocă de cultură este destul de dificil să vorbim despre 
lumile superioare. Căci această epocă de cultură este mare mai ales 
în cunoaşterea şi stăpânirea lumii corporale. Cuvintele noastre şi-au 
primit pecetea şi semnificaţia lor în primul rând prin referire la 
această lume corporală. însă trebuie să ne folosim de aceste cuvinte 
uzuale, pentru a face legătura cu lucruri cunoscute. Prin aceasta, pen- 
tru aceia care nu vor să se încreadă decât în simţurile lor exterioare, 
se deschid larg porţile unei înţelegeri greşite. - Multe lucruri, la în- 
ceput, nu pot fi exprimate şi indicate decât prin comparaţii. Dar aşa 
trebuie să fie, căci asemenea comparaţii sunt un mijloc prin care 
omul este condus mai întâi spre lumile superioare şi prin care înălţa- 
rea sa în aceste lumi este înlesnită. (Vom vorbi intr-un capitol ulteri- 
or despre această înălţare şi despre dezvoltarea organelor de 
percepţie sufleteşti şi spirituale. Omul poate să ia cunoştinţă despre 
lumile superioare mai întâi prin imagini şi abia apoi se poate gândi să 
ajungă el însuşi să privească în aceste lumi.) 

După cum substanţele şi forţele care alcătuiesc şi domină stoma- 
cul, inima, plămânii, creierul nostru, ş.a.nxd., provin din lumea fizi- 
că, tot astfel însuşirile noastre sufleteşti, pornirile, poftele, 
sentimentele, pasiunile, dorinţele, senzaţiile noastre, ş.a.m.d., provin 
din lumea sufletească. Sufletul omenesc este o parte din această lu- 
me, aşa cum trupul este o parte din lumea corporală fizică. Dacă 
vrem să facem, mai întâi, o distincţie între lumea fizică şi cea sufle- 
tească, putem spune că lumea sufletească este mult mai subtilă, mai 
mobilă, mai maleabilă, în tot ce conţine ca lucruri şi entităţi. Totuşi 
trebuie să ne dăm seama în mod clar că păşim într-o lume cu totul 
nouă în comparaţie cu cea fizică, atunci când pătrundem în lumea 
sufletească. Aşadar, când vorbim despre mai grosier sau mai subtil în 
această privinţă, trebuie să rămânem conştienţi că indicăm prin com- 
paraţie ceva fundamental diferit. Aşa stau lucrurile cu tot ceea ce se 
poate spune despre lumea sufletească prin cuvinte împrumutate din 
lumea fizică. Ţinând seama de acest lucru, putem spune că formaţiu- 
nile şi fiinţele lumii sufleteşti constau din substanţe sufleteşti şi sunt 
conduse de puteri sufleteşti, la fel cum stau lucrurile şi în lumea fizi- 
că în ceea ce priveşte substanţele şi forţele fizice. 

După cum întinderea şi mişcarea în spaţiu sunt proprii formaţiuni- 
lor corporale, tot astfel excitabilitatea şi dorinţa instinctivă sunt pro- 

prii lucrurilor şi entităţilor sufleteşti. De aceea lumea sufletească poa- 
te fi numită şi lumea poftelor şi a dorinţelor, sau lumea „cerinţelor”. 
Aceste expresii sunt împrumutate din lumea sufletului uman. De ace- 
ea trebuie să reţinem că realităţile, aflate în partea lumii sufleteşti 
situată în afara sufletului omenesc, diferă de puterile sufleteşti din 
suflet tot atât de mult pe cât diferă substanţele şi forţele fizice ale 
lumii corporale exterioare de părţile care compun trupul fizic al omu- 
lui. (Pornire, dorinţă, cerinţă sunt cuvinte care desemnează substanţi- 
alitatea din lumea sufletească. Această substanţialitate o vom numi 
„astrală”. Iar când avem în vedere mai ales forţele lumii sufleteşti, 
atunci putem vorbi de „entitatea poftei”. Dar nu trebuie să uităm că 
deosebirea dintre „substanţă” şi „forţă” aici nu poate fi atât de preci- 
să ca în lumea fizică. O pornire poate fi numită tot atât de bine „for- 
ţă”, ca şi „substanţă”.) 

Deosebirile pe care le prezintă lumea sufletească faţă de lumea fi- 
zică fac o impresie buimăcitoare asupra celui care o priveşte pentru 
prima dată. Dar acelaşi lucru se întâmplă şi când se deschide un simţ 
fizic, mai înainte inactiv. Şi orbul din naştere, după operaţie, trebuie 
să înveţe mai întâi să se orienteze în lumea pe care până atunci nu a 
cunoscut-o decât prin simţul tactil. Un asemenea om, de exemplu, 
vede la început obiectele în ochiul său; apoi le vede în afara lui, dar 
ele îi par ca şi cum ar fi pictate pe o suprafaţă plană. Şi abia încetul 
cu încetul înţelege el adâncimea, poziţionarea în spaţiu a obiectelor, 
ş.a.m.d. - în lumea sufletească sunt valabile cu totul alte legi decât în 
lumea fizică. Fireşte, multe formaţiuni sufleteşti sunt legate de for- 
maţiuni ale altor lumi. Sufletul omului, de pildă, este legat de trupul 
fizic şi de spiritul omului. Procesele care pot fi observate în suflet 
sunt influenţate, aşadar, atât de lumea trupului cât şi de cea spirituală. 
Trebuie să ţinem seama de acest lucru când observăm lumea sufle- 
tească; şi să nu luăm drept legi sufleteşti ceea ce provine din influen- 
ţa unei alte lu mi . - Când, de exemplu, omul emite o dorinţă, această 
dorinţă este purtată de un gând ca reprezentare a spiritului, şi urmea- 
ză legile acestuia. Dar aşa cum pot fi stabilite legile lumii fizice, fă- 
când abstracţie de influenţele pe care, de pildă, le exercită omul 
asupra proceselor din natură, tot astfel este posibil ceva asemănător 
şi în lumea sufletească. 

O deosebire importantă între procesele sufleteşti şi cele fizice 
constă în faptul că interacţiunea proceselor din lumea sufletească este 
mult mai lăuntrică. în spaţiul fizic domină, de exemplu, legea „cioc- 
nirii”. Când o bilă de fildeş se ciocneşte de o altă bilă aflată în repa- 
os, aceasta din urmă se va deplasa intr-o direcţie care poate fi 
calculată pe baza mişcării şi a elasticităţii primei bile. în spaţiul su- 
fletesc, acţiunea reciprocă a două formaţiuni care se întâlnesc depin- 
de de însuşirile lor lăuntrice. Ele se întrepătrund, cresc oarecum 
împreună, dacă sunt înrudite între ele. Se resping, când entităţile lor 
sunt opuse. - în spaţiul corporal, vederea, de exemplu, este supusă 
anumitor legi. Obiectele depărtate, datorită perspectivei, se văd mic- 
şorate. Când privim o alee, arborii mai îndepărtaţi par - conform le- 
gilor perspectivei - mai apropiaţi unii de alţii decât arborii de lângă 
noi. în schimb, în spaţiul sufletesc, văzătorului îi apar toate - atât 
cele apropiate cât şi cele depărtate - la distanţe pe care le au prin na- 
tura lor lăuntrică. Aceste lucruri sunt, fireşte, izvorul celor mai feluri- 
te erori pentru acela care pătrunde în spaţiul sufletesc şi vrea să 
aplice acolo regulile pe care le aduce cu sine din lumea fizică. 

Unul dintre primele lucruri pe care trebuie să ni-1 însuşim pentru a 
ne orienta în lumea sufletească este să facem o deosebire între diferi- 
tele ei formaţiuni, aşa cum în lumea fizică facem deosebire între cor- 
purile solide, cele lichide şi cele gazoase. Pentru aceasta, noi trebuie 
să cunoaştem cele două forţe fundamentale care aici sunt deosebit de 
importante. Le putem numi simpatie şi antipatie. Natura unei forma- 
ţiuni sufleteşti este determinată de modul cum acţionează în ea aceste 
două forţe fundamentale. Trebuie să numim simpatie acea forţă prin 
care o formaţiune sufletească atrage alte formaţiuni, caută să se con- 
topească apoi cu ele şi îşi manifestă înrudirea cu ele. Antipatia este, 
dimpotrivă, acea forţă prin care formaţiunile sufleteşti se resping, se 
exclud unele pe altele, afirmându-şi individualitatea. Rolul pe care îl 
joacă o formaţiune sufletească în lumea sufletească depinde de măsu- 
ra în care aceste forţe fundamentale sunt prezente în ea. Mai întâi 
trebuie să deosebim trei feluri de formaţiuni sufleteşti, după modul 
cum acţionează în ele simpatia şi antipatia. Aceste trei feluri de for- 
maţiuni se deosebesc între ele prin faptul că simpatia şi antipatia se 
găsesc în ele în anumite relaţii reciproce absolut determinate. în toate 
trei există ambele forţe fundamentale. Să luăm mai întâi o formaţiune 

din prima categorie. Prin simpatia care domneşte în ea, această for- 
maţiune atrage alte formaţiuni din jurul ei. Dar în afară de această 
simpatie, ea conţine şi antipatie, prin care respinge ceea ce se găseşte 
în jurul ei. Privită din exterior, o asemenea formaţiune va părea ca şi 
cum ar fi înzestrată numai cu puterile antipatiei. Dar lucrurile nu stau 
aşa. în ea există simpatie şi antipatie. Numai că cea din urmă este 
preponderentă. Ea o domină pe cea dintâi. Aceste formaţiuni joacă 
un rol egoist în spaţiul sufletesc. Ele resping multe lucruri din jurul 
lor şi atrag, cu iubire, prea puţine. Din această cauză, ele se mişcă 
prin spaţiul sufletesc ca formaţiuni invariabile. Prin puterea simpatiei 
care se află în ele, ele apar ca avide. Dar aviditatea apare în acelaşi 
timp nesăţioasă, ca şi cum nu s-ar putea sătura din cauză că antipatia 
care predomină respinge atât de multe din cele care îi vin în întâmpi- 
nare, încât nu poate interveni nici o satisfacere a ei. Dacă vrem să 
comparăm formaţiunile sufleteşti de acest fel cu ceva din lumea fizi- 
că, putem spune că ele corespund corpurilor fizice solide. Această 
regiune a substanţei sufleteşti o vom numi regiunea poftei arzătoare. 
- în măsura în care această învăpăiere a poftelor face parte din sufle- 
tele animalelor şi ale oamenilor, determină în ele ceea ce numim 
pornirile senzuale inferioare, instinctele lor egoiste predominante. - 
Al doilea fel de formaţiuni sufleteşti sunt acelea în care cele două 
forţe fundamentale îşi ţin echilibrul, deci în care atât simpatia cât şi 
antipatia acţionează cu aceeaşi tărie. Aceste formaţiuni sunt neutre 
faţă de altele pe care le întâlnesc; ele acţionează asupra acestora ca 
înrudite cu ele, fără să le atragă sau să le respingă în mod deosebit. 
Aceste formaţiuni nu ridică o graniţă precisă între ele şi lumea care le 
înconjoară. Şi, fiindcă lasă continuu să acţioneze asupra lor alte for- 
maţiuni din jurul lor, le putem compara cu substanţele lichide din 
lumea fizică. în felul cum aceste formaţiuni atrag alte formaţiuni nu 
se găseşte nimic care ar avea caracterul de aviditate. Acţiunea despre 
care este vorba aici se produce, de exemplu, atunci când sufletul 
uman resimte o culoare. Când am senzaţia culorii roşii, atunci pri- 
mesc mai întâi o excitaţie neutră din lumea înconjurătoare. Abia 
când la această excitaţie se adaugă plăcerea pentru culoarea roşie vi- 
ne în considerare o altă activitate sufletească. Excitaţia neutră este 
provocată de formaţiuni sufleteşti care se află într-o astfel de interac- 
ţiune încât simpatia şi antipatia îşi menţin echilibrul. Substanţa sufle- 

tească despre care este vorba aici trebuie considerată cu totul malea- 
bilă şi curgătoare. Ea nu se mişcă în spaţiul sufletesc în mod egoist, 
ca cea dintâi, ci se mişcă în aşa fel încât pretutindeni primeşte impre- 
sii şi se arată înrudită cu multe din cele pe care le întâlneşte. O ex- 
presie potrivită pentru ea ar putea fi: excitabilitate fluidă. - A treia 
treaptă a formaţiunilor sufleteşti este aceea în care simpatia predomi- 
nă asupra antipatiei. Antipatia se manifestă prin egoismul care caută 
să se pună în valoare; dar aceasta trece pe planul secund faţă de 
atracţia pentru lucrurile din jur. Să ne reprezentăm o formaţiune de 
acest fel în spaţiul sufletesc. Ea apare ca centrul unei sfere de atracţie 
care cuprinde obiectele lumii înconjurătoare. în special asemenea 
formaţiuni trebuie să fie numite substanţialitate a dorinţei. Această 
denumire este justificată prin faptul că antipatia care există, deşi ate- 
nuată în comparaţie cu simpatia, determină totuşi atracţia, în aşa fel 
încât obiectele atrase să fie aduse în domeniul propriu al formaţiunii. 
Din această cauză, simpatia primeşte o nuanţă de egoism. Această 
substanţialitate a dorinţei poate fi comparată cu corpurile gazoase ale 
lumii fizice. Aşa cum un gaz are tendinţa de expansiune în toate păr- 
ţile, tot aşa şi substanţialitatea dorinţei se extinde în toate direcţiile. 

Treptele mai înalte ale substanţialităţii sufleteşti se caracterizează 
prin faptul că una din puterile fundamentale, aceea a antipatiei, se 
retrage complet, şi doar simpatia rămâne cu adevărat activă. Ea se 
poate manifesta mai întâi în diferite părţi ale formaţiunii sufleteşti. 
Aceste părţi se atrag reciproc. Puterea de simpatie care există în lăun- 
trul unei formaţiuni sufleteşti se exprimă prin ceea ce se numeşte 
plăcere. Şi orice micşorare a acestei simpatii este neplăcere. Neplă- 
cerea nu este decât o plăcere diminuată, aşa cum frigul nu este decât 
căldură diminuată. Plăcerea şi neplăcerea trăiesc în om, formând lu- 
mea sentimentelor, în sens mai restrâns. Simţirea este urzirea sufle- 
tescului în sine însuşi. Ceea ce se numeşte stare de tihnă depinde de 
felul în care urzesc în suflet sentimentele de plăcere şi neplăcere. 

O treaptă mai înaltă ating acele formaţiuni sufleteşti a căror sim- 
patie nu rămâne închisă în domeniul vieţii personale. Aceasta se deo- 
sebeşte de cele trei trepte inferioare, aşa cum s-a deosebit deja cea 
de-a patra, prin faptul că puterea simpatiei nu are de învins antipatia 
care i s-ar opune. Numai prin aceste categorii superioare ale substan- 
ţei sufleteşti multitudinea formaţiunilor sufleteşti se reunesc intr-o 

lume sufletească comună. Atâta timp cât intervine antipatia, formaţi- 
unea sufletească tinde spre altceva, de dragul vieţii sale personale, 
pentru a se fortifica şi pentru a se îmbogăţi prin acest altceva. Când 
antipatia tace, acest altceva este primit ca o revelaţie, ca o solie. 
Această formă superioară a substanţei sufleteşti joacă în spaţiul su- 
fletesc un rol asemănător cu cel pe care îl joacă lumina în spaţiul fi- 
zic. Ea determină ca o formaţiune sufletească să aspire oarecum 
existenţa şi esenţa celorlalte formaţiuni nu de dragul ei, ci de dragul 
acestora sau, s-ar mai putea spune, că lasă ca acestea să radieze asu- 
pra ei. Prin faptul că fiinţele sufleteşti se adapă la izvorul acestor re- 
giuni superioare, ele simt trezite la adevărata viaţă sufletească. Viaţa 
lor înăbuşită în întuneric se deschide în afară, începând să lumineze 
şi să iradieze ea însăşi în spaţiul sufletesc; urzirea leneşă şi înăbuşită 
din lăuntru, care vrea să se izoleze prin antipatie atât timp cât există 
numai substanţele regiunilor inferioare, devine putere şi mobilitate, 
care izvorăsc din lăuntru şi se revarsă în afară. Excitabilitatea fluidă 
din regiunea a doua acţionează numai când se întâlnesc formaţiunile. 
Atunci, bineînţeles, una se revarsă în cealaltă. Dar aici este necesară 
atingerea. în regiunile superioare domneşte iradierea liberă, revărsa- 
rea. (Pe drept cuvânt, esenţa acestei regiuni este desemnată drept o 
„iradiere”, căci simpatia care se dezvoltă acţionează în aşa fel încât 
pentru a o denumi este îndreptăţită întrebuinţarea simbolică a unei 
expresii împrumutate din activitatea luminii.) Aşa cum o plantă ţinu- 
tă în pivniţă se piperniceşte, tot aşa se întâmplă şi cu formaţiunile 
sufleteşti în absenţa substanţelor sufleteşti vivifiante ale regiunilor 
superioare. Lumina sufletească, forţa sufletească activă şi viaţa su- 
fletească propriu-zisă în sens restrâns fac parte din aceste regiuni şi 
din ele se împărtăşesc şi fiinţele sufleteşti. 

Aşadar, în lumea sufletească trebuie să distingem trei regiuni in- 
ferioare, trei regiuni superioare, unite printr-o a patra, astfel încât 
rezultă următoarea împărţire a lumii sufleteşti: 

Regiunea poftei arzătoare 
Regiunea excitabilităţii fluide 
Regiunea dorinţelor 
Regiunea plăcerii şi neplăcerii 
Regiunea luminii sufleteşti 

Regiunea forţei sufleteşti active 
Regiunea vieţii sufleteşti. 

în primele trei regiuni, formaţiunile sufleteşti îşi primesc însuşiri- 
le pe baza raportului care există între antipatie şi simpatie; în regiu- 
nea a patra, simpatia urzeşte în formaţiunile sufleteşti înseşi; în cele 
trei regiuni superioare, puterea simpatiei devine tot mai liberă; sub- 
stanţele sufleteşti ale acestei regiuni adie, luminoase şi înviorătoare, 
în spaţiul sufletesc, trezind ceea ce, de altfel, ar trebui să se piardă 
într-o existenţă proprie. 

Ar putea să pară superfluu, totuşi, pentru o înţelegere mai clară, 
accentuăm că aceste şapte domenii ale lumii sufleteşti nu simt, bine- 
înţeles, regiuni izolate între ele. Aşa cum, în domeniul fizic, solidul, 
lichidul şi gazosul se întrepătrund, tot astfel în lumea sufletească se 
întrepătrund văpaia poftelor, excitabilitatea fluidă şi puterile lumii 
dorinţelor. Şi, aşa cum în domeniul fizic căldura pătrunde corpurile şi 
lumina iradiază asupra lor, tot astfel se întâmplă în domeniul sufle- 
tesc cu plăcerea şi neplăcerea şi cu lumina sufletească. Ceva asemă- 
nător se petrece şi cu forţa sufletească activă şi cu viaţa sufletească 
propriu-zisă. 



II Sufletul în lumea sufletelor după moarte 

Sufletul este elementul de legătură dintre spiritul omului şi trupul 
său. Puterile lui de simpatie şi antipatie care, prin raportul ce există 
între ele, determină diferitele manifestări sufleteşti: pofta, excitabili- 
tatea, dorinţa, plăcerea şi neplăcerea ş.a.m.d. - nu sunt active numai 
în raporturile dintre formaţiunile sufleteşti, ci se manifestă şi faţă de 
entităţile celorlalte lumi, ale lumii fizice şi ale lumii spirituale. Atât 
timp cât sufletul locuieşte în trup, el ia parte, într-o anumită măsură, 
la tot ce se petrece în acest trup. Când funcţiunile fizice ale trupului 
se îndeplinesc regulat, în suflet ia naştere plăcere şi tihnă; când aces- 
te funcţiuni sunt perturbate, atunci ia naştere neplăcere şi durere. - 
Sufletul participă şi la funcţiunile spiritului: un gând îl umple de bu- 
curie, altul de groază; o judecată dreaptă provoacă aprobarea sufletu- 
lui, iar una greşită dezaprobarea sa. - Şi iată, intr-adevăr, treapta de 

evoluţie a unui om depinde tocmai de înclinaţiile sufletului său de a 
merge mai mult într-o direcţie sau în cealaltă. Un om este cu atât mai 
desăvârşit cu cât sufletul său simpatizează mai mult cu manifestările 
spiritului; el este cu atât mai nedesăvârşit cu cât înclinaţiile sale caută 
mai mult mulţumirea în funcţiunile trupului. 

Spiritul este centrul fiinţei omeneşti, trupul este mijlocitorul prin 
care spiritul priveşte şi cunoaşte lumea fizică şi prin care acţionează 
în ea, iar sufletul este mijlocitorul între cele două. Sufletul desprinde 
senzaţia sunetului din impresia fizică pe care vibraţiile aerului o fac 
asupra urechii, şi resimte plăcere la acest sunet. Toate acestea le co- 
munică spiritului, care ajunge astfel la înţelegerea lumii fizice. Un 
gând care apare în spirit este transformat de suflet în dorinţă de reali- 
zare şi numai pe această cale, cu ajutorul instrumentului corporal, 
poate să devină faptă. - Omul îşi poate îndeplini menirea numai 
atunci când lasă ca întreaga sa activitate să fie condusă de spirit. Prin 
sine însuşi, sufletul poate să-şi conducă înclinaţiile tot atât de bine 
înspre fizic, cât şi înspre spiritual. El îşi întinde oarecum antenele 
atât în jos, înspre fizic, cât şi în sus, înspre spiritual. Prin coborârea 
în lumea fizică, propria lui entitate este pătrunsă şi nuanţată de natura 
acestui fizic. Dar, deoarece spiritul nu poate acţiona în lumea fizică 
decât prin intermediul sufletului, însuşi spiritul primeşte în felul 
acesta direcţia spre lumea fizică. Formaţiunile sale sunt atrase spre 
lumea fizică prin forţele sufletului. Să observăm un om neevoluat, 
înclinaţiile sufletului său depind de funcţiunile trupului. El nu simte 
plăcere decât la impresiile pe care lumea fizică le face asupra simţu- 
rilor sale. Şi de aceea şi viaţa lui spirituală este cu totul atrasă în jos, 
în această sferă. Gândurile nu-i slujesc decât pentru satisfacerea ne- 
voilor fizice. - Trecând din întrupare în întrupare, Sinea spirituală 
trebuie să-şi primească din ce în ce mai mult orientarea din spirit. 
Cunoaşterea sa va trebui să fie determinată de spiritul adevărului 
etern, iar faptele sale, de binele etern. 

Ca realitate a lumii fizice, moartea reprezintă o modificare a func- 
ţiunilor trupului. La moarte, acesta încetează să mai fie, prin alcătui- 
rea sa, mijlocitorul dintre suflet şi spirit. De acum înainte el se arată, 
în funcţiunile sale, cu totul supus lumii fizice şi legilor ei; el trece în 
această lume fizică pentru a se integra în ea. Cu simţurile corporale 
nu pot fi urmărite decât procese fizice ale trupului unui om care a 

murit. Ceea ce se petrece apoi cu spiritul şi cu sufletul se sustrage 
acestor simţuri. Chiar şi în timpul vieţii, sufletul şi spiritul nu pot fi 
observate decât în măsura în care se exprimă în procesele fizice. Du- 
pă moarte nu mai este posibilă o astfel de exprimare. De aceea, nu 
poate fi vorba ca ştiinţa care se întemeiază pe observarea prin simţu- 
rile fizice să urmărească soarta sufletului şi a spiritului după moarte. 
Aici intervine o cunoaştere superioară, care se întemeiază pe obser- 
varea proceselor din lumea sufletelor şi a spiritului. 

După ce spiritul s-a despărţit de trup, el mai este încă legat de su- 
flet. Şi aşa cum în timpul vieţii fizice trupul l-a înlănţuit de lumea 
fizică, tot aşa îl leagă acum sufletul de lumea sufletească. - Dar esen- 
ţa sa originară nu poate fi aflată în această lume sufletească. Ea nu 
face decât legătura cu tărâmul său de creaţie, cu lumea fizică. Pentru 
a apărea sub o formă mai perfectă într-o nouă întrupare, spiritul tre- 
buie să-şi ia putere şi fortificare din lumea spirituală. Dar prin suflet, 
el a fost întreţesut cu lumea fizică. El este legat de o fiinţă sufletească 
pătrunsă şi nuanţată de natura fizică şi prin aceasta a primit el însuşi 
direcţia spre lumea fizică. După moarte, sufletul nu mai este legat de 
trup, ci numai de spirit. Acum el trăieşte intr-un mediu sufletesc. 
Numai forţele acestei lumi mai pot acţiona asupra lui. Şi de această 
viaţă a sufletului în lumea sufletească este legat la început şi spiritul. 
El este legat de ea, aşa cum în timpul întrupării sale fizice era legat 
de trup. Momentul morţii trupului este determinat de legile acestuia. 
în general, trebuie să spunem că nu sufletul şi spiritul părăsesc tru- 
pul, ci el este eliberat* de acestea, atunci când forţele sale nu mai pot 
acţiona în sensul organizării umane. Exact acelaşi raport există şi 
între suflet şi spirit. Sufletul va lăsa spiritul să se ridice în lumea su- 
perioară, în lumea spirituală, atunci când puterile lui nu mai pot acţi- 
ona în sensul organizării sufleteşti umane. Spiritul este eliberat în 
clipa în care sufletul a predat spre dizolvare tot ceea ce el nu poate 
vieţui decât în trup, şi păstrează numai ceea ce poate trăi în continua- 
re împreună cu spiritul. Aceste elemente pe care le păstrează şi care, 



* [Nota editorului: De la ediţia a 19-a (Stuttgart 1922) până la ediţia a 26-a (Stuttgart 
1948), în acest pasaj scrie: ... ci ele sunt lăsate libere de acesta... începând cu ediţia a 
27-a (Stuttgart 1955), a fost restabilit textul din ediţiile 1-18. Nu e sigur că modifica- 
rea din 1922 provine de la autor. De aceea, aici sunt redate ambele forme.] 

deşi trăite în trup, se pot imprima spiritului ca rod, leagă sufletul de 
spirit în lumea pur spirituală. - Pentru a cunoaşte soarta sufletului 
după moarte trebuie să reflectăm, aşadar, asupra procesului său de 
dizolvare. Sarcina lui a fost să îndrepte spiritul spre planul fizic. Din 
momentul în care şi-a împlinit această sarcină, el se îndreaptă spre 
cele spirituale. Din cauza acestei naturi a menirii sale, sufletul ar tre- 
bui, de fapt, să acţioneze imediat după moarte numai în mod spiritu- 
al, adică din clipa în care nu mai poate fi element de legătură. Şi el 
chiar ar acţiona astfel, dacă prin viaţa lui în trup n-ar fi fost influenţat 
de acesta şi n-ar fi fost atras către el în înclinaţiile sale. Fără această 
nuanţă, pe care a primit-o prin legătura sa cu cele trupeşti, sufletul, 
imediat după destrupare, ar urma numai legile lumii spiritu- 
al-sufleteşti şi nu ar dezvolta nici o altă înclinaţie către lumea sensi- 
bilă. Aşa s-ar şi întâmpla dacă omul, o dată cu moartea, şi-ar pierde 
complet orice interes pentru lumea pământească, dacă toate poftele, 
dorinţele ş.a.nxd., care se leagă de existenţa pe care a părăsit-o, ar fi 
satisfăcute. Dar, în măsura în care nu aşa stau lucrurile, dorinţele ne- 
satisfăcute rămân legate de suflet. 

Pentru a evita orice confuzie, trebuie să deosebim aici, cu multă 
băgare de seamă, ceea ce înlănţuie omul de lumea fizică în aşa fel 
încât poate fi compensat şi intr-o întrupare următoare, şi ceea ce îl 
înlănţuie de o anumită întrupare, şi anume de cea din urmă; cele din- 
tâi vor fi compensate prin legea destinului, prin karmă; celelalte însă, 
pot fi şterse din suflet numai după moarte. 

După moarte, pentru spiritul omului urmează o perioadă în care 
sufletul îşi stinge înclinaţiile către existenţa fizică, pentru a se supune 
apoi din nou numai legilor lumii spiritual-sufleteşti şi pentru a elibera 
spiritul. Desigur că această perioadă va fi cu atât mai lungă cu cât 
sufletul a fost mai legat de lumea fizică. Ea va fi scurtă la omul care 
a ţinut puţin la viaţa fizică, în schimb va fi lungă la acela care şi-a 
legat interesele cu totul de această viaţă, în aşa fel încât la moarte 
mai trăiesc în sufletul său multe pofte, dorinţe ş.a.m.d. 

Ne putem reprezenta cel mai uşor starea în care trăieşte sufletul în 
prima perioadă de după moarte prin următoarea reflecţie. Să luăm un 
exemplu destul de cras: plăcerile unui gurmand. El îşi găseşte plăce- 
rea în savurarea mâncării. Plăcerea nu este, bineînţeles, ceva trupesc, 
ci este ceva sufletesc. Plăcerea trăieşte în suflet, ca şi pofta după 

această plăcere. Dar pentru satisfacerea poftei este necesar organul 
fizic corespunzător, cerul gurii ş.a.m.d. După moarte, sufletul nu 
pierde imediat o asemenea poftă, însă el nu mai are organul fizic care 
este mijlocul de satisfacere a poftei. Atunci este la fel - deşi într-un 
alt context, dar cu un efect asemănător, numai că mult mai puternic - 
, este ca şi cum omul s-ar afla într-un ţinut unde nu se găseşte nici o 
picătură de apă, şi el ar suferi de o sete arzătoare. Astfel, sufletul su- 
feră arzând de lipsa plăcerii, pentru că a depus organul corporal prin 
care putea să şi-o procure. Aşa se întâmplă cu toate cerinţele sufletu- 
lui, care nu pot fi satisfăcute decât prin organele trupeşti. Această 
stare (de lipsă arzătoare) durează până când sufletul a învăţat să nu 
mai poftească lucruri care pot fi satisfăcute numai prin trup. Iar pe- 
rioada pe care sufletul o petrece în această stare poate fi numită locul 
poftelor, cu toate că, fireşte, nu avem de-a face cu un „loc”. 

Când, după moarte, sufletul intră în lumea sufletească, el este su- 
pus legilor acestei lumi. Ele acţionează asupra lui; şi de această acţi- 
une depinde felul în care se stinge în el înclinaţia spre cele fizice. 
Trebuie să distingem influenţele care se exercită asupra sufletului în 
funcţie de felul substanţelor şi puterilor sufleteşti în al căror domeniu 
este transpus de acum înainte sufletul. Fiecare din aceste substanţe şi 
forţe îşi va produce influenţa ei purificatoare. Procesul care are loc 
aici se petrece în aşa fel încât tot ce este antipatie în suflet este în- 
vins, încetul cu încetul, de puterile simpatiei, şi această simpatie în- 
săşi este ridicată pe culmea ei cea mai înaltă. Căci prin acest grad de 
cea mai înaltă simpatie pentru întreaga lume sufletească, sufletul se 
contopeşte cu această lume şi devine una cu ea; atunci egoismul său 
este complet epuizat. Sufletul încetează să existe ca fiinţă ce înclină 
spre existenţa fizic-sensibilă; prin el, spiritul este eliberat. De aceea, 
sufletul se purifică prin diferitele regiuni ale lumii sufleteşti, descrise 
mai sus, până când în regiunea simpatiei desăvârşite el devine una cu 
întreaga lume sufletească. Faptul că, până în această ultimă clipă a 
eliberării sufletului, spiritul rămâne legat de el, provine din aceea că, 
în timpul întregii sale vieţi, spiritul s-a înrudit complet cu el. Această 
înrudire este cu mult mai puternică decât înrudirea cu trupul. Căci cu 
acesta din urmă el este legat în mod indirect, prin intermediul sufle- 
tului; cu sufletul însă este legat direct. Sufletul este chiar viaţa lui 
proprie. De aceea, spiritul nu este legat de trupul în descompunere, 

dar el este legat de sufletul care se eliberează treptat. - Din cauza 
legăturii directe a spiritului cu sufletul, cel dintâi se poate simţi elibe- 
rat de acesta abia atunci când sufletul însuşi a devenit una cu întreaga 
lume sufletească. 

în măsura în care lumea sufletească este locul unde omul popo- 
seşte imediat după moarte, ea poate fi numită „loc al poftelor”. Dife- 
ritele sisteme religioase, care au în învăţătura lor o conştienţă a 
acestor relaţii, numesc acest „loc al poftelor” „purgatoriu”, „foc puri- 
ficator” ş.a.m.d. 

Regiunea cea mai de jos a lumii sufleteşti este aceea a poftei arză- 
toare. Prin intermediul ei se stinge din suflet, după moarte, tot ce 
conţine el mai grosier, adică poftele egoiste legate de viaţa inferioară 
a trupului. Căci, prin asemenea pofte, sufletul poate cunoaşte influen- 
ţa forţelor acestei regiuni sufleteşti. Poftele nesatisfăcute rămase din 
viaţa fizică formează punctul de atac. Simpatia acestor suflete se în- 
tinde numai asupra a ceea ce poate hrăni fiinţa lor egoistă; şi ea este 
depăşită cu mult de antipatia care se revarsă peste toate celelalte. Dar 
poftele sunt îndreptate spre plăcerile fizice, care nu pot fi satisfăcute 
în lumea sufletească. Prin această imposibilitate de satisfacere, pofta 
este intensificată la maximum. în acelaşi timp, tocmai această impo- 
sibilitate trebuie să stingă pofta încetul cu încetul. Văpaia poftelor se 
consumă treptat; şi sufletul a avut experienţa faptului că în stingerea 
acestor pofte se află singurul mijloc de a evita suferinţa care trebuie 
să vină din ele. în timpul vieţii fizice, aceste pofte sunt satisfăcute 
mereu. Din această cauză, suferinţa poftei arzătoare este acoperită de 
un fel de iluzie. După moarte, în „focul purificator”, această suferinţă 
apare cu totul dezvăluită. Sufletele trec prin trăirea corespunzătoare a 
lipsei posibilităţii de satisfacere a acestor pofte. Prin aceasta, suflete- 
le se găsesc într-o stare întunecată. Bineînţeles, numai acei oameni 
ale căror pofte, în viaţa fizică, au fost îndreptate spre cele mai grosie- 
re lucruri, sunt supuşi acestei stări. Naturile care nu au decât puţine 
pofte trec prin această regiune fără să o observe, pentru că ele nu au 
nici un fel de înrudire cu ea. Trebuie să spunem că sufletele stau cu 
atât mai mult sub influenţa văpăii poftelor, cu cât prin viaţa lor fizică 
s-au înrudit mai mult cu această văpaie; aşadar, cu atât mai mult vor 
avea nevoie să se purifice în ea. O asemenea purificare nu trebuie 
înţeleasă ca o suferinţă, în sensul în care în viaţa fizică stările asemă- 

nătoare sunt simţite numai ca suferinţă. Căci, după moarte, sufletul 
însuşi cere purificarea sa, pentru că numai prin ea se poate stinge 
imperfecţiunea ce există în el. 

Un al doilea gen de procese ale lumii sufleteşti este acela în care 
simpatia şi antipatia se menţin în echilibru. în măsura în care, după 
moarte, sufletul uman se găseşte într-o stare asemănătoare, el va fi 
influenţat un anumit timp de aceste procese. Această stare este condi- 
ţionată de pierderea omului în nimicurile exterioare ale vieţii, de bu- 
curia provocată de impresiile fugitive ale simţurilor. Oamenii trăiesc 
în această stare în măsura în care ea este condiţionată de înclinaţiile 
sufleteşti amintite mai sus. Ei se lasă influenţaţi de toate nimicurile 
zilei. însă, deoarece simpatia lor nu se îndreaptă în mod special spre 
nici un obiect, influenţele trec repede. Tot ce nu aparţine acestui do- 
meniu al nimicurilor, le este antipatic unor asemenea persoane. Dacă 
după moarte sufletul trăieşte această stare în absenţa obiectelor fi- 
zic-sensibile necesare satisfacerii ei, în cele din urmă ea trebuie să se 
stingă. Desigur că lipsa pe care o simte sufletul înainte de această 
stingere totală este dureroasă. Această stare de suferinţă este şcoala 
distrugerii iluziei în care este învăluit omul în timpul vieţii fizice. 

în al treilea rând, în lumea sufletească trebuie luate în considerare 
procesele în care predomină simpatia, acele procese în care predomi- 
nă natura dorinţei. Sufletele resimt influenţa acestora prin tot ceea ce 
conţine, după moarte, o atmosferă de dorinţe. Dar şi aceste dorinţe 
pier încetul cu încetul, din cauza imposibilităţii satisfacerii lor. 

Regiunea plăcerii şi a neplăcerii din lumea sufletească, pe care am 
denumit-o mai sus ca a patra, supune sufletul la încercări deosebite. 
Atât timp cât sufletul locuieşte în trup, el participă la tot ce îl priveşte 
pe acesta. întreţeserea de plăcere şi neplăcere este legată de trup. 
Căci trupul îi cauzează plăcere şi tihnă, neplăcere şi indispoziţie. în 
timpul vieţii fizice, omul îşi simte trupul ca şi cum acesta ar fi el în- 
suşi. Ceea ce se numeşte sentimentul de sine se întemeiază pe acest 
fapt. Şi cu cât oamenii au o predispoziţie mai accentuată spre cele 
senzoriale, cu atât sentimentul de sine îmbracă mai mult acest carac- 
ter. - După moarte, trupul, ca obiect al acestui sentiment, lipseşte. De 
aceea sufletul, căruia i-a rămas acest sentiment, se simte ca şi cum ar 
fi golit. Este cuprins de un sentiment ca şi cum s-ar fi pierdut pe sine 
însuşi. Această stare durează până când sufletul recunoaşte că adevă- 



78 




râtul om nu este cel fizic. Influenţele acestei a patra regiuni distrug, 
de aceea, iluzia şinei trupeşti. Sufletul învaţă să nu mai resimtă 
această corporalitate ca pe ceva esenţial. El se vindecă şi se purifică 
de această predilecţie înspre corporalitate. Prin aceasta, el a învins 
ceea ce mai înainte îl încătuşa strâns de lumea fizică, şi poate să des- 
făşoare acum pe deplin puterile simpatiei, care se îndreaptă în afară. 
El s-a eliberat, ca să zicem aşa, de el însuşi şi este gata să se reverse 
în întreaga lume sufletească, participând la ea. 

Trebuie să amintim aici că încercările acestei regiuni simt trăite 
mai ales de sinucigaşi. Ei îşi părăsesc trupul fizic în mod artificial, în 
timp ce toate sentimentele legate de acesta rămân neschimbate. La 
moartea naturală, o dată cu distrugerea trupului, are loc şi o stingere 
parţială a sentimentelor legate de el. Pe lângă chinul pe care i-1 prici- 
nuieşte sinucigaşului sentimentul golirii subite, se mai adaugă şi pof- 
tele şi dorinţele neîmplinite, din cauza cărora el s-a destrupat. 

A cincia treaptă a lumii sufleteşti este aceea a luminii sufleteşti. 
Aici o valoare deosebită o are simpatia pentru ceilalţi. Sufletele sunt 
înrudite cu această regiune în măsura în care, în timpul vieţii fizice, 
nu s-au pierdut în satisfacerea nevoilor inferioare, ci au găsit bucurie 
şi plăcere în lumea din jurul lor. Iubirea exaltată pentru natură, în 
măsura în care are un caracter senzorial, este, de pildă, supusă aici 
purificării. Trebuie să deosebim însă această iubire exaltată pentru 
natură de viaţa superioară în natură, care este de esenţă spirituală şi 
care caută spiritul ce se revelează în lucrurile şi în procesele naturii. 
Acest fel de simţ al naturii ţine de lucrurile care ne dezvoltă spiritul 
însuşi şi întemeiază în acest spirit ceva durabil. Dar trebuie făcută 
distincţie între acest simţ al naturii şi plăcerea pentru natură, care se 
bazează pe simţuri. Sufletul trebuie să se purifice de această plăcere 
exact la fel ca şi de alte înclinaţii întemeiate pe existenţa pur fizică. 
Mulţi oameni văd un fel de ideal în instituţii ce servesc confortului 
fizic şi intr-un sistem de educaţie care, înainte de toate, aduce bunăs- 
tare fizică. Nu se poate spune despre aceşti oameni că ei slujesc nu- 
mai pornirilor lor egoiste. Dar sufletul lor este îndreptat, totuşi, spre 
lumea simţurilor, şi el trebuie vindecat de această înclinaţie prin pu- 
terea simpatiei care domneşte în regiunea a cincia a lumii sufleteşti, 
regiune căreia îi lipsesc mijloacele exterioare pentru satisfacerea 
acestei înclinaţii. Aici, sufletul recunoaşte treptat că această simpatie 

trebuie să apuce pe alte căi. Şi aceste căi vor fi găsite în revărsarea 
sufletului în spaţiul sufletesc, revărsare provocată de simpatia faţă de 
ambianţa sufletească. - Tot aici se purifică şi acele suflete care aş- 
teaptă, de la practicile lor religioase în primul rând, o creştere a pro- 
sperităţii lor fizice. Aceasta, indiferent că dorul lor îi duce către un 
rai pământesc sau către un rai ceresc. Ele găsesc acest rai în „ţara 
sufletelor”; dar numai pentru a înţelege lipsa lui de valoare. Toate 
acestea nu sunt, bineînţeles, decât câteva exemple de purificări care 
au loc în această regiune a cincia. S-ar mai putea aminti multe altele. 

Prin regiunea a şasea, aceea a forţei sufleteşti active , are loc puri- 
ficarea acelei părţi a sufletului care este însetată după o activitate ce 
nu are un caracter egoist, dar care îşi are totuşi motivele în satisfacţia 
senzorială pe care o dă activitatea. Firile care dezvoltă o asemenea 
plăcere a acţiunii fac, din punct de vedere exterior, impresia unor 
idealişti desăvârşiţi, ele se manifestă ca persoane capabile de sacrifi- 
ciu. însă, intr-un sens mai profund, pe ei îi interesează totuşi sporirea 
plăcerii senzoriale pe care le-o dă activitatea. Ţin de această regiune 
multe firi artistice şi firile care se consacră unei activităţi ştiinţifice 
fiindcă aşa le place. Ceea ce îi înlănţuie pe aceşti oameni de lumea 
fizică este credinţa că arta şi ştiinţa îşi au raţiunea lor de a fi în ase- 
menea plăceri. 

Regiunea a şaptea, aceea a vieţii sufleteşti propriu-zise, îl elibe- 
rează pe om de ultimele sale înclinaţii către lumea fizic-sensibilă. 
Fiecare regiune anterioară preia din suflet ceea ce îi este înrudit. Ce- 
ea ce mai înconjoară acum spiritul este doar părerea că activitatea sa 
trebuie să fie consacrată cu totul lumii sensibile. Există personalităţi 
foarte înzestrate, dar care reflectează aproape exclusiv numai asupra 
proceselor din lumea fizică. O asemenea credinţă poate fi numită ma- 
terialistă. Această credinţă trebuie desfiinţată, lucru care se şi întâm- 
plă în regiunea a şaptea. Aici, sufletele văd că în realitatea adevărată 
nu există obiect pentru credinţa materialistă. Această credinţă a sufle- 
tului se topeşte aici aşa cum se topeşte gheaţa la soare. De acum îna- 
inte fiinţa sufletească este absorbită de lumea ei, iar spiritul este 
eliberat de orice cătuşe. El se înalţă în regiunile în care trăieşte numai 
în ambianţa sa proprie. - Sufletul şi-a îndeplinit misiunea sa pămân- 
tească de până acum, iar ceea ce mai rămăsese din această misiune ca 

o cătuşă pentru spirit s-a desfăcut de el după moarte. învingând ră- 
măşiţa pământească, sufletul însuşi este redat elementului său. 

Din această expunere reiese că trăirile lumii sufleteşti şi, totodată, 
stările vieţii sufleteşti de după moarte capătă o înfăţişare care repug- 
nă din ce în ce mai puţin sufletului, pe măsură ce omul a stins în sine 
tot mai mult din ceea ce îi este inerent din legătura pământească cu 
corporalitatea fizică, prin înrudirea nemijlocită cu aceasta. - în func- 
ţie de condiţiile preliminare pe care le-a creat în viaţa fizică, sufletul 
va aparţine mai mult sau mai puţin timp uneia sau alteia din regiuni. 
Acolo unde simte o înrudire, el rămâne până la stingerea acesteia. 
Unde nu există înrudire, acolo sufletul trece fără să simtă influenţele 
posibile. Nu am vrut să descriu aici decât trăsăturile de bază ale lumii 
sufleteşti şi, în linii generale, caracterul vieţii sufletului în această 
lume. Acelaşi lucru îl vom face şi în descrierile următoare ale lumii 
spirituale. A stărui asupra altor trăsături ale acestor lumi superioare 
ar în s emna să depăşim limitele pe care trebuie să le păstreze această 
carte. Căci despre ceea ce poate fi comparat cu raporturile spaţiale şi 
cu timpul, care aici sunt cu totul altceva decât în lumea fizică, se 
poate vorbi, intr-un fel uşor de înţeles, numai dacă le-am expune 
intr-un mod foarte amănunţit. Unele explicaţii importante în această 
direcţie se găsesc în cartea mea «Ştiinţa ocultă». 



III. Ţara spiritelor 

înainte de a putea urmări spiritul în continuarea peregrinărilor sa- 
le, trebuie să observăm mai întâi ţinutul în care intră el: „lumea spiri- 
tului”. Această lume este atât de neasemănătoare lumii fizice, încât 
ceea ce vom spune despre ea va părea fantastic celui care nu vrea să 
aibă încredere decât în simţurile sale fizice. Şi aici este valabil, într-o 
măsură mai mare, ceea ce am spus deja la considerarea „lumii sufle- 
telor”, anume că trebuie să ne folosim de comparaţii pentru a o de- 
scrie. Căci limbajul nostru, care serveşte mai ales pentru exprimarea 
realităţii senzorială, nu este tocmai binecuvântat cu expresii care să 
poată fi aplicate în mod direct „ţării spiritelor”. De aceea formulez 
rugămintea ca unele din cele ce vor fi exprimate aici să fie înţelese 

doar ca aluzii. Tot ce este descris aici este atât de diferit de lumea 
fizică încât nu poate fi redat decât în acest fel. Autorul acestei descri- 
eri este conştient cât de puţin se aseamănă, în realitate, spusele sale 
cu experienţa făcută în acest domeniu, datorită imperfecţiunii mijloa- 
celor noastre de exprimare adecvate lumii fizice. 

înainte de orice, trebuie subliniat că această lume este ţesută din 
substanţa (cuvântul „substanţă”, fireşte, este întrebuinţat şi el într-un 
înţeles foarte impropriu) din care se compune gândul uman. Dar, aşa 
cum trăieşte gândul în om, el este numai o imagine-umbră, o schemă 
a entităţii sale adevărate. Gândul care apare în capul omului se rapor- 
tează la entitatea din „ţara spiritelor” ce corespunde acestui gând aşa 
cum se raportează umbra de pe perete la obiectul real care proiectea- 
ză această umbră. Când simţul spiritual al omului s-a trezit, atunci el 
percepe cu adevărat această entitate-gând, aşa cum ochiul fizic per- 
cepe o masă sau un scaun. El peregrinează într-o ambianţă de fiin- 
ţe-gânduri. Ochiul fizic percepe leul, iar gândirea îndreptată spre 
obiectele fizice percepe ideea de leu numai ca pe o schemă, ca pe o 
imagine-umbră. Ochiul spiritual vede în „ţara spiritelor” ideea de leu 
într-un mod tot atât de real cum vede ochiul fizic leul fizic. Aici ne 
putem referi din nou la comparaţia folosită în legătură cu „ţara sufle- 
telor”. Aşa cum orbului din naştere, după ce a fost operat, lucrurile 
din jurul său îi apar deodată înzestrate cu noile lor însuşiri de culoare 
şi de lumină, tot astfel aceluia care învaţă să se folosească de ochiul 
său spiritual ambianţa îi apare plină de o lume nouă, de o lume de 
gânduri vii sau de fiinţe spirituale. - în această lume se află în primul 
rând arhetipurile spirituale ale tuturor lucrurilor şi fiinţelor care exis- 
tă în lumea fizică şi în cea sufletească. Să ne imaginăm tabloul unui 
pictor care există în spirit înainte de a fi pictat. Avem astfel o simili- 
tudine pentru ceea ce vrem să exprimăm aici prin cuvântul arhetip. 
Nu are importanţă dacă pictorul nu are, poate, în capul său un ase- 
menea arhetip, înainte de a picta, şi că acesta se formează abia înce- 
tul cu încetul în timpul lucrului. în adevărata „lume a spiritului” 
există asemenea arhetipuri pentru toate lucrurile, iar obiectele şi enti- 
tăţile fizice sunt copiile acestor arhetipuri. - Este uşor de înţeles că 
omul care nu se încrede decât în simţurile sale exterioare neagă 
această lume a arhetipurilor şi afirmă că ele nu ar fi decât abstracţiuni 
pe care raţiunea analitică şi le formează despre lucrurile fizice; căci 

un asemenea om nu poate percepe această lume superioară; el cu- 
noaşte lumea gândurilor numai în abstractismul ei schematic. Nu ştie 
că cel care vede în spirit este tot atât de familiarizat cu fiinţele spiri- 
tuale pe cât de familiarizat este el însuşi cu câinele sau cu pisica sa şi 
că lumea arhetipurilor are o realitate mult mai intensă decât lumea 
fîzic-senzorială. 

Fireşte, prima privire în această „ţară a spiritelor” este şi mai bu- 
imăcitoare decât cea în lumea sufletească. Căci arhetipurile, în forma 
lor adevărată, sunt foarte neasemănătoare copiilor lor sensibile. Dar 
ele sunt tot atât de neasemănătoare şi umbrelor lor, gândurile ab- 
stracte. - în lumea spirituală totul este intr-o activitate continuă, mo- 
bilă, intr-o neîncetată creaţie. Acolo nu există, ca în lumea fizică, 
odihnă, oprire pe loc. Căci arhetipurile sunt entităţi creatoare. Ele 
sunt maeştrii constructori a tot ce apare în lumea fizică şi în cea su- 
fletească. Formele lor se schimbă repede şi în fiecare arhetip zace 
posibilitatea de a îmbrăca nenumărate forme. Ele fac parcă să ţâş- 
nească oarecum din ele înseşi formele deosebite; şi abia a fost produ- 
să o formă, că arhetipul se şi pregăteşte să lase să izvorască o alta din 
sine. Arhetipurile au între ele afinităţi mai mari sau mai mici. Ele nu 
acţionează separat. Unul are nevoie de ajutorul celuilalt pentru activi- 
tatea sa creatoare. Adesea lucrează împreună nenumărate arhetipuri, 
pentru ca în lumea sufletească sau fizică să poată lua naştere o entita- 
te sau alta. 

în afară de ceea ce poate fi perceput în această „ţară a spiritelor” 
prin „vedere spirituală”, mai există şi altceva, care poate fi considerat 
ca o trăire a „auzului spiritual”. îndată ce „clarvăzătorul” se ridică 
din ţara sufletelor în aceea a spiritelor, arhetipurile percepute devin şi 
sonore. Această „sonoritate” este un proces pur spiritual. Trebuie să 
ne-o imaginăm fără a fi asociată cu un sunet fizic. Observatorul se 
simte ca într-o mare de sunete. Şi în aceste sunete, în aceste sonori- 
tăţi spirituale, se exprimă entităţile lumii spirituale. în acordurile lor, 
în armoniile, în ritmurile şi melodiile lor, se exprimă legile primordi- 
ale ale existenţei lor, legăturile şi afinităţile lor reciproce. Tot ce per- 
cepe raţiunea în lumea fizică drept lege, drept idee, se revelează 
„urechii spirituale” ca element spiritual-muzical. (De aceea pitagori- 
cienii numeau această percepţie a lumii spirituale „muzica sferelor”. 
Pentru cel ce posedă „urechea spirituală”, această „muzică a sferelor” 

nu este ceva imaginat, alegoric, ci o realitate spirituală bine cunoscu- 
tă lui.) Dacă vrem să ne facem o idee despre această „muzică spiritu- 
ală”, trebuie să înlăturăm orice reprezentare despre muzica sensibilă, 
aşa cum o percepem cu „urechea fizică”. Aici este vorba despre o 
„percepţie spirituală ”, aşadar despre o percepţie care trebuie să ră- 
mână mută pentru „urechea senzorială”. Pentru simplificare, în urmă- 
toarea descriere a „ţării spiritelor” vom lăsa la o parte orice aluzie la 
această „muzică spirituală”. Ajunge ca cititorul să-şi reprezinte că tot 
ce se descrie ca „imagine”, ca „lumină”, este, în acelaşi timp, şi so- 
noritate. Fiecărei culori, fiecărei percepţii luminoase îi corespunde 
un sunet spiritual, şi fiecărei combinaţii de culori îi corespunde o ar- 
monie, o melodie ş.a.nxd. Trebuie să ne reprezentăm că şi acolo unde 
domneşte sunetul, nu încetează perceperea „ochiului spiritual”. Sune- 
tul nu face decât să se adauge luminii. Astfel, acolo unde în paginile 
ce urmează vom vorbi despre „arhetipuri”, „imagini primordiale”, lor 
trebuie să le adăugăm în gând „sunetele primordiale”. Se mai adaugă 
şi alte percepţii care se pot desemna, prin analogie, drept „gust spiri- 
tual” ş.a.m.d. Totuşi nu vom stărui aici asupra acestor procese, deoa- 
rece scopul nostru este să trezim o imagine despre „ţara spiritelor” 
prin câteva percepţii din ansamblul percepţiilor posibile în acest do- 
meniu. 

în primul rând este necesar să deosebim diferitele categorii de ar- 
hetipuri. Şi în „ţara spiritelor” trebuie să distingem un număr de trep- 
te sau regiuni, pentru a ne putea orienta. Dar, ca şi în „lumea 
sufletelor”, nu trebuie să ne imaginăm aceste regiuni ca straturi su- 
prapuse, ci ca regiuni ce se întrepătrund şi se întreţes. Prima regiune 
conţine arhetipurile lumii fizice, în măsura în care această lume nu 
este înzestrată cu viaţă. Aici se găsesc arhetipurile mineralelor, apoi 
acelea ale plantelor; însă acestea numai în măsura în care sunt pur 
fizice; aşadar în măsura în care nu luăm în considerare viaţa din ele. 
De asemenea întâlnim aici şi formele fizice ale animalelor şi ale oa- 
menilor. Cu aceasta nu a fost epuizat tot ceea ce se află în această 
regiune; aici vrem doar să o ilustrăm prin câteva exemple mai la în- 
demână. - Această regiune formează baza „ţării spiritelor”. Ea poate 
fi comparată cu partea solidă a Pământului nostru fizic; formează 
masa continentală a „ţării spiritelor”. Legătura ei cu lumea fizică nu 
se poate exprima decât prin comparaţie. Ne putem face o idee despre 

ea prin cele ce urmează: Să ne imaginăm un spaţiu limitat, plin cu 
cele mai felurite corpuri fizice. Şi acum să ne imaginăm că aceste 
corpuri fizice au dispărut, lăsând în locul lor spaţii goale, care au păs- 
trat formele lor. Dar spaţiile dintre ele să ni le imaginăm pline de cele 
mai variate forme, care stau în cele mai variate raporturi cu corpurile 
de mai înainte. - Cam acesta ar fi aspectul regiunii celei mai de jos a 
lumii arhetipurilor. în ea există, ca „spaţii goale”, lucrurile şi fiinţele 
care se încorporează în lumea fizică. Iar în spaţiile dintre ele se des- 
făşoară activitatea mobilă a arhetipurilor (şi a „muzicii spirituale”). 
Când se produce întruparea fizică, spaţiile goale se umplu, ca să spu- 
nem aşa, cu substanţă fizică. Cel care ar contempla acest spaţiu cu 
ochiul fizic şi în acelaşi timp cu ochiul spiritual, ar vedea corpurile 
fizice şi ar vedea între ele activitatea mobilă a arhetipurilor creatoare. 
- Regiunea a doua a „ţării spiritelor” conţine arhetipurile vieţii. Dar 
această viaţă formează aici o unitate desăvârşită. Ea străbate lumea 
spiritului ca un element fluid, asemănător sângelui, pulsând pretutin- 
deni. O putem compara cu marea şi cu apele pământului fizic. Fireş- 
te, repartiţia ei se aseamănă mai mult cu aceea a sângelui din corpul 
animal decât cu aceea a mărilor şi a fluviilor. Această a doua treaptă 
a „ţării spiritelor” s-ar putea numi viaţa curgătoare, formată din sub- 
stanţă-gând. în acest element se cuprind puterile originare creatoare a 
tot ce apare ca fiinţă vie în realitatea fizică. Aici se vede că viaţa este 
o unitate şi că viaţa din om este înrudită cu viaţa tuturor celorlalte 
creaturi. 

Drept a treia regiune a „lumii spiritelor” trebuie să desemnăm ar- 
hetipurile a tot ce este sufletesc. Aici ne aflăm intr-un element mult 
mai fin şi mai subtil decât în primele două regiuni. El ar putea fi nu- 
mit, prin comparaţie, atmosfera „ţării spiritelor”. Tot ce se petrece în 
sufletele din celelalte două lumi îşi are aici corespondentul său spiri- 
tual. Toate senzaţiile, sentimentele, instinctele, pasiunile ş.a.m.d. 
există aici încă o dată în mod spiritual. Procesele din această atmos- 
feră corespund suferinţelor şi bucuriilor creaturilor din celelalte lumi. 
Aici dorul unui suflet uman apare ca o uşoară adiere; o izbucnire pă- 
timaşă, ca un vânt furtunos. Cel care poate ajunge la o reprezentare a 
celor considerate aici, acela pătrunde adânc în suspinul oricărei crea- 
turi asupra căreia îşi îndreaptă atenţia. Aici se poate vorbi, de pildă, 
de furtuni violente însoţite de fulgere şi de tunete bubuitoare; şi dacă 

cercetăm acestea mai îndeaproape, aflăm că în asemenea „furtuni 
spirituale” se exprimă pasiunile unei bătălii care se desfăşoară pe 
Pământ. 

Arhetipurile regiunii a patra nu se referă direct la celelalte lumi. 
Dintr-un anumit punct de vedere, ele sunt entităţi care domnesc asu- 
pra arhetipurilor primelor trei regiuni şi care mijlocesc legăturile din- 
tre ele. De aceea, ele sunt preocupate cu ordonarea şi gruparea 
acestor arhetipuri subordonate. Aşadar, de la această regiune porneş- 
te o activitate mai cuprinzătoare decât de la regiunile inferioare. 

Regiunile a cincea, a şasea şi a şaptea se deosebesc în mod esen- 
ţial de cele precedente. Căci entităţile care se găsesc în ele dau arhe- 
tipurilor din regiunile inferioare impulsurile pentru activitatea ce o 
desfăşoară. în aceste entităţi se găsesc puterile creatoare ale arhetipu- 
rilor înseşi. Cel ce se poate ridica în aceste regiuni face cunoştinţă cu 
„intenţiile”* care stau la temelia lumii noastre. Ca puncte-germen vii 
se află aici arhetipurile, gata să preia cele mai variate forme de fiin- 
ţe-gânduri. Când aceste puncte-germen sunt conduse în regiunile in- 
ferioare, atunci ele încolţesc, ca să spunem aşa, şi se prezintă în 
formele cele mai felurite. Ideile prin care spiritul uman se manifestă 
creator în lumea fizică, sunt reflexul, simt umbra acestor fiin- 
ţe-gânduri-germeni ale lumii spirituale superioare. Observatorul în- 
zestrat cu „urechea spirituală”, când se ridică din regiunile inferioare 
ale „ţării spiritelor” în aceste regiuni superioare, observă cum sonori- 
tăţile şi sunetele se transformă intr-un „limbaj spiritual”. El începe să 
perceapă „Cuvântul spiritual”, prin care lucrurile şi entităţile îşi ex- 
primă natura lor, nu numai prin muzică, ci şi prin „cuvinte”. Ele îi 
împărtăşesc ceea ce în ştiinţa spirituală se poate numi „ numele lor 
eterne”. 

Trebuie să ne reprezentăm că aceste fiinţe-gânduri-germeni sunt 
de natură complexă. Numai învelişul germenului, ca să zicem aşa, 
este luat din elementul lumii gândurilor. Şi acesta învăluie adevăratul 
miez de viaţă. Cu aceasta am ajuns la limita celor „trei lumi”, căci 
miezul descinde din lumi şi mai înalte. Când, intr-un capitol prece- 



Reiese în mod firesc, din cele spuse despre dificultăţile pe care le întâmpinăm cu 
expresiile limbii, că termeni ca „intenţii” nu sunt luaţi decât ca „simboluri”. Aici nu 
este vorba de o reluare a vechii „doctrine a finalităţii”. 

dent, am descris omul în părţile sale constitutive, am menţionat pen- 
tru el acest „miez al vieţii” şi am indicat „Spiritul vieţii” şi 
„Omul-spirit” drept părţi componente ale sale. Există miezuri de via- 
ţă asemănătoare şi pentru alte entităţi cosmice. Ele provin din lumi 
superioare şi sunt transpuse în cele trei lumi despre care am vorbit 
pentru a-şi îndeplini acolo misiunile lor. - Vom urmări acum peleri- 
najul spiritului uman prin „ţara spiritelor”, între două întrupări sau 
încarnări. Atunci vor reieşi şi mai limpede raporturile şi particularită- 
ţile acestei „ţări”. 



IV. Spiritul în ţara spiritelor după moarte 

După ce spiritul omului, în drumul pe care-1 face între două întru- 
pări, a trecut prin „lumea sufletelor”, el păşeşte în „ţara spiritelor”, 
pentru a rămâne aici până ce este matur pentru o nouă existenţă tru- 
pească. Sensul acestui popas în „ţara spiritelor” nu poate fi înţeles 
decât dacă ştim să interpretăm în mod just misiunea pelerinajului 
omului prin viaţă, prin întruparea sa. Atât timp cât omul este încor- 
porat într-un trup fizic, el acţionează şi creează în lumea fizică. Şi el 
acţionează şi creează în ea în calitate de fiinţă spirituală. El imprimă 
formelor fizice, substanţelor şi forţelor fizice ceea ce inventează şi 
desăvârşeşte spiritul său. Aşadar, ca sol al lumii spirituale, el trebuie 
să incorporeze spiritul în lumea fizică. Omul poate acţiona în lumea 
fizică numai prin faptul că se întrupează. El trebuie să-şi însuşească 
trupul fizic ca pe un instrument, pentru a acţiona prin cele corporale 
asupra lumii corporale şi pentru ca ceea ce este corporal să poată ac- 
ţiona asupra lui. Dar cel ce acţionează prin această corporalitate fizi- 
că a omului este spiritul. De la acesta pornesc intenţiile, direcţiile 
pentru acţionarea în lumea fizică. - însă atât timp cât spiritul acţio- 
nează în trupul fizic, el nu poate trăi ca spirit în adevărata sa formă. 
El poate doar să lumineze, ca să spunem aşa, prin vălul existenţei 
fizice. Şi anume, viaţa de gândire a omului aparţine, în realitate, lu- 
mii spirituale; dar aşa cum apare ea în existenţa fizică, adevărata ei 
formă este voalată. Se mai poate spune că viaţa de gândire a omului 
fizic este o imagine de umbră, un reflex al adevăratei entităţi spiritua- 

le de care aparţine. Astfel, în timpul vieţii fizice, spiritul intră în in- 
teracţiune cu lumea corporală pământească, pe baza corpului fizic. 
Deşi una din misiunile spiritului uman, atât timp cât trece din întru- 
pare în întrupare, este tocmai să acţioneze asupra lumii fizice corpo- 
rale, el nu şi-ar putea îndeplini totuşi această misiune în mod 
corespunzător, dacă ar trăi numai în existenţa trupească. Căci intenţi- 
ile şi ţelurile misiunii pământeşti nu se formează şi nu se câştigă în 
cadrul întrupării pământeşti, aşa cum planul unei case nu ia naştere 
pe şantierul unde lucrează muncitorii. Şi după cum acest plan este 
elaborat în biroul arhitectului, tot astfel ţelurile şi intenţiile activităţii 
creatoare de pe Pământ se configurează în „ţara spiritelor”. - Spiritul 
omului trebuie să trăiască mereu în această ţară între două întrupări, 
pentru a putea pomi la lucru în viaţa fizică înarmat cu ceea ce îşi 
aduce de acolo. Aşa cum arhitectul elaborează în camera sa de lucra 
planul casei după legile arhitecturii şi după alte legi, fără să întrebu- 
inţeze cărămizi şi mortar, tot astfel şi arhitectul creaţiilor umane, spi- 
ritul, sau Sinea superioară, trebuie să dezvolte, în „ţara spiritelor”, 
facultăţile şi ţelurile conforme cu legile acestei ţări, pentru a le trans- 
pune apoi în lumea pământească. Numai dacă spiritul uman poposeş- 
te în mod repetat în domeniul care îi este propriu, va putea aduce 
spiritul, prin intermediul instrumentelor fîzic-corporale, în lumea 
pământească. - Pe scena lumii fizice, omul învaţă să cunoască însuşi- 
rile şi forţele lumii fizice. în timpul activităţii sale creatoare el acu- 
mulează experienţă în legătură cu cerinţele pe care lumea fizică le 
impune celui ce vrea să activeze în ea. El învaţă oarecum să cunoas- 
că însuşirile substanţei în care vrea să-şi încorporeze gândurile şi ide- 
ile. Gândurile şi ideile înseşi, nu le poate absorbi din substanţe. 
Aşadar lumea pământească este scena activităţii creatoare şi, în ace- 
laşi timp, a învăţării. în „ţara spiritelor”, cele învăţate sunt transfor- 
mate apoi în facultăţi vii ale spiritului. Pentru a înţelege mai bine 
acest lucra, putem duce mai departe comparaţia de mai sus. Arhitec- 
tul face planul unei case. Acest plan este executat. Cu această ocazie 
arhitectul face cele mai variate experienţe. Toate aceste experienţe îi 
perfecţionează facultăţile. Când va elabora următorul plan, toate 
aceste experienţe se revarsă în el. Şi acest nou plan va apărea îmbo- 
găţit, faţă de primul, cu toate câte le-a învăţat din lucrarea sa prece- 
dentă. Tot aşa se întâmplă şi cu vieţile succesive ale omului. în 




intervalul dintre întrupări, spiritul trăieşte în propriul său domeniu. El 
se poate consacra cu totul cerinţelor vieţii spirituale; eliberat de cor- 
poralitatea fizică, el se dezvoltă în toate direcţiile şi introduce în 
această dezvoltare roadele experienţelor din vieţile sale anterioare. 
Astfel, privirea îi este îndreptată în permanenţă spre scena misiunilor 
sale pământeşti şi el lucrează în felul acesta, necontenit, în a urmării 
Pământul - în măsura în care acesta formează locul acţiunilor sale - 
în privinţa evoluţiei necesară acestuia. El lucrează asupra sa pentru 
ca la fiecare întrupare să-şi poată îndeplini îndatoririle sale, cores- 
punzător stării Pământului, în cadrul transformărilor terestre. Desi- 
gur, aceasta nu este decât o imagine generală a vieţilor succesive ale 
omului. Şi realitatea nu va concorda niciodată întocmai cu această 
imagine, ci numai până la un anumit punct. O viaţă următoare a unui 
om poate, după împrejurări, să fie cu mult mai puţin desăvârşită de- 
cât o viaţă anterioară. Dar, în linii mari, astfel de neregularităţi se 
nivelează, în cadrul anumitor limite, pe parcursul vieţilor succesive. 

Spiritul se dezvoltă în „ţara spiritelor” prin faptul că omul se inte- 
grează în diferitele regiuni ale acestei ţări. Propria sa viaţă se conto- 
peşte succesiv cu aceste regiuni; el preia temporar însuşirile lor. 
Acestea îi străbat fiinţa cu fiinţa lor, pentru ca astfel fortificat să poa- 
tă activa în viaţa pământească. - în prima regiune a „ţării spiritelor”, 
omul este înconjurat de arhetipurile spirituale ale lucrurilor pămân- 
teşti. în timpul vieţii pământeşti, el nu cunoaşte decât umbrele aces- 
tor arhetipuri, pe care le cuprinde în gândurile sale. Ceea ce pe 
Pământ este doar gândit, aici, în această regiune, este trăit. Omul 
păşeşte printre gânduri, dar aceste gânduri sunt entităţi reale. Ceea ce 
a perceput cu simţurile sale în timpul vieţii pământeşti, acţionează 
acum asupra lui sub formă de gând. Dar gândul nu apare ca o umbră 
care se ascunde în spatele lucrurilor, ci este realitate plină de viaţă 
care creează lucrurile. Aici, omul se află în atelierul gândurilor, ca să 
spunem aşa, în care se formează şi se plăsmuiesc lucrurile pămân- 
teşti. Căci în „ţara spiritului” totul este activitate şi mişcare plină de 
viaţă. Aici, lumea gândurilor lucrează, ca lume de fiinţe vii, creatoare 
şi plăsmuitoare. Aici se vede cum se plăsmuieşte ceea ce am trăit în 
existenţa pământească. Aşa cum în trupul fizic trăim lucrurile fizice 
ca realitate, tot astfel, ca spirit, trăim acum drept realitate puterile 
spirituale plăsmuitoare. Printre fiinţele-gânduri care există aici se 

află şi gândul propriei noastre corporalităţi fizice. Ne simţim departe 
de ea. Simţim ca făcând parte din noi doar entitatea spirituală. Şi 
când, ca în amintire, conştientizăm trupul depus nu ca pe ceva fizic, 
ci ca pe o fiinţă-gând, atunci, în contemplare, iese în evidenţă aparte- 
nenţa sa la lumea exterioară. învăţăm să-l considerăm ca pe ceva 
aparţinând lumii exterioare, ca fiind o parte componentă a lumii exte- 
rioare. Prin urmare, nu mai despărţim corpul nostru fizic de restul 
lumii exterioare, în ideea că ar fi ceva mai apropiat de propria noas- 
tră Sine. Simţim că întreaga lume exterioară formează o unitate ce 
cuprinde în sine şi propriile noastre întrupări fizice. Propriile noastre 
întrupări se contopesc aici cu restul lumii, formând o unitate. Astfel, 
noi privim arhetipurile realităţii fizice trupeşti ca pe o unitate, din 
care am făcut parte şi noi înşine. Astfel încât, încetul cu încetul, 
ajungem să cunoaştem, prin observaţie, înrudirea şi unitatea noastră 
cu lumea înconjurătoare. învăţăm să ne spunem: Ceea ce văd răspân- 
dit în jurul meu, am fost cândva eu însumi. - Dar acest gând este 
unul din gândurile fundamentale ale vechii înţelepciuni indiene cu- 
prinse în Vedanta. „înţeleptul” îşi însuşeşte încă din timpul vieţii 
pământeşti ceea ce ceilalţi oameni nu vieţuiesc decât după moarte, şi 
anume conceperea gândului că el însuşi este înrudit cu toate lucruri- 
le, a gândului: „Acestea eşti tu”. în viaţa pământească, acesta este un 
ideal căruia îi putem consacra viaţa de gândire; în „ţara spiritelor”, 
este o realitate nemijlocită care devine pentru noi tot mai limpede, 
prin experienţă spirituală. - Şi în această ţară omul însuşi devine tot 
mai conştient de faptul că el aparţine, conform fiinţei sale adevărate, 
lumii spirituale. El se percepe ca spirit printre spirite, ca o parte a 
spiritelor originare şi va simţi răsunând în sine însuşi cuvântul Spiri- 
tului originar: „Eu sunt Spiritul originar”. (înţelepciunea cuprinsă în 
Vedanta spune: „Eu sunt Brahman”, adică eu fac parte din fiinţa ori- 
ginară, din care purced toate fiinţele.) - Vedem aşadar că ceea ce în 
viaţa pământească nu este decât gând cu caracter de umbră, spre care 
tinde orice înţelepciune, este trăire nemijlocită în „ţara spiritelor”. 
Mai mult chiar, în timpul vieţii pământeşti, aceste lucruri pot fi gân- 
dite numai pentru că ele există ca realitate în existenţa spirituală. 

Astfel, în timpul existenţei sale spirituale, omul priveşte de pe un 
plan mai înalt şi ca din afară relaţiile şi faptele în mijlocul cărora a 
trăit în timpul vieţii pământeşti. Şi aşa, în regiunea cea mai de jos a 

„ţării spiritelor”, omul are astfel de trăiri în privinţa raporturilor te- 
restre, nemijlocit legate de realitatea corporală fizică. - Omul se naş- 
te pe Pământ într-o familie, intr-un popor; el trăieşte într-o anumită 
ţară. Existenţa sa pământească este determinată de toate aceste rela- 
ţii. Deoarece aduce cu sine relaţiile în lumea fizică, el întâlneşte un 
prieten sau altul. întreprinde o lucrare sau alta. Toate acestea deter- 
mină relaţiile vieţii sale pământeşti. Toate acestea îl întâmpină, în 
cursul vieţii sale, în prima regiune a „ţării spiritelor” ca entitate-gând 
vie. într-un anumit fel, el trăieşte încă o dată toate aceste lucruri. Dar 
le retrăieşte din punct de vedere activ-spiritual. Dragostea de familie 
pe care a exercitat-o, prietenia pe care a dăruit-o, acestea devin vii în 
lăuntrul său, iar facultăţile lui se amplifică în această direcţie. Acea 
parte din spiritul omului care acţionează ca putere de iubire faţă de 
familie şi prieteni se fortifică. Iar mai târziu el revine în existenţa 
pământească drept om mai desăvârşit în această privinţă. - într-un 
fel, relaţiile vieţii de toate zilele de pe Pământ sunt cele care se matu- 
rizează, ca roade, în această cea mai de jos regiune a „ţării spirite- 
lor”; iar acea parte din om care este absorbită în întregime, cu 
interesele ei, în aceste relaţii de fiecare zi, se va simţi înrudită cu 
această regiune, în cea mai mare parte a vieţii spirituale dintre două 
întrupări. - în lumea spirituală regăsim oamenii cu care am trăit în 
lumea fizică. Aşa cum se desprinde de suflet ceea ce-şi însuşise dato- 
rită trupului fizic, tot aşa se desprinde şi legătura prin care în viaţa 
fizică se leagă două suflete, de condiţiile care nu au sens şi eficacita- 
te decât în lumea fizică. Dar, totuşi, se continuă după moarte în ca- 
drul lumii spirituale tot ceea ce a fost în lumea fizică suflet pentru 
suflet. Este firesc ca expresiile potrivite pentru a exprima relaţiile 
fizice să nu poată reda decât inexact cele ce se petrec în lumea spiri- 
tuală. Dar, în măsura în care ţinem seama de acest lucru, se poate 
spune, pe drept cuvânt, că sufletele care în viaţa fizică îşi aparţin 
unul altuia, se regăsesc în lumea spirituală, pentru a-şi continua aco- 
lo, în mod corespunzător, viaţa lor comună. - Regiunea următoare 
este aceea în care viaţa comună lumii pământeşti curge ca o entita- 
te-gând, am putea zice, ca elementul fluid al „ţării spiritelor”. Atât 
timp cât privim lumea în întrupare fizică, viaţa ne apare legată de 
diferitele vieţuitoare. în „ţara spiritelor”, ea este desfăcută de ele şi 
curge oarecum ca un sânge al vieţii prin întreaga ţară. Este unitatea 

vie, prezentă în toate. în timpul vieţii sale pământeşti, omului nu îi 
apare decât un reflex al acesteia. Şi acest reflex se exprimă în orice 
formă de veneraţie pe care omul o poartă întregului, unităţii şi armo- 
niei lumii. Viaţa religioasă a oamenilor provine din acest reflex. 
Omul îşi dă seama în ce măsură sensul general al existenţei nu constă 
în cele trecătoare, izolate. El consideră cele trecătoare drept un „sim- 
bol”, o copie a ceva veşnic, a unei unităţi armonioase. Priveşte plin 
de veneraţie şi adoraţie spre această unitate. El îi oficiază acte cultice 
religioase. - în „ţara spiritelor” nu apare reflexul, ci forma ei adevă- 
rată, ca entitate-gând vie. Aici, omul se poate contopi cu adevărat cu 
unitatea pe care a venerat-o pe Pământ. Roadele vieţii religioase şi 
tot ce se leagă de ea se manifestă în această regiune. Prin experienţa 
sa spirituală, omul înţelege acum că soarta sa personală nu trebuie 
despărţită de comunitatea din care face parte. Facultatea de a se re- 
cunoaşte ca membru al unui întreg se dezvoltă în această regiune. 
Sentimentele religioase, toate câte în viaţă au năzuit în om spre o 
morală pură, nobilă, vor scoate putere din această regiune în decursul 
unei bune părţi din popasul pe care îl face omul în lumea spirituală. 
Şi omul se va reîntrupa cu facultăţi sporite în această direcţie. 

în timp ce în prima regiune am întâlnit sufletele de care am fost 
legaţi în viaţa fizică trecută prin cele mai apropiate legături ale lumii 
fizice, cu a doua regiune intrăm în domeniul tuturor acelora cu care 
ne-am simţit uniţi intr-un sens mai larg: printr-o veneraţie comună, 
printr-o credinţă comună ş.a.nxd. Trebuie să subliniem că trăirile spi- 
rituale din regiunile anterioare continuă şi în cele următoare. Aşa în- 
cât omul nu este smuls din legăturile pe care le are cu familia, cu 
prietenii, atunci când intră în viaţa regiunii a doua şi a celor următoa- 
re. - Mai trebuie să menţionăm că regiunile „ţării spiritelor” nu sunt 
despărţite unele de altele asemenea unor „compartimente”; ele se 
întrepătrund şi omul simte că trăieşte într-o regiune nouă nu pentru 
că a „pătruns” în ea în mod exterior, pe o cale oarecare, ci pentru că 
şi-a dobândit facultăţile lăuntrice de a percepe ceea ce mai înainte nu 
putea percepe. 

Regiunea a treia a „ţării spiritelor” conţine arhetipurile lumii su- 
fleteşti. Tot ce trăieşte în această lume există aici ca entitate-gând 
vie. Aici găsim arhetipurile poftelor, dorinţelor, sentimentelor 
ş.a.m.d. Dar aici, în lumea spiritelor, nu rămâne nici cea mai slabă 



92 




urmă de egoism legată de cele sufleteşti. După cum în a doua regiune 
tot ce este viaţă formează o unitate, tot astfel, în regiunea a treia, tot 
ce este poftă, dorinţă, tot ce este plăcere şi neplăcere formează o uni- 
tate. Pofta, dorinţa altuia, nu se deosebesc de pofta şi dorinţa mea. 
Senzaţiile şi sentimentele tuturor fiinţelor sunt o lume comună, care 
cuprinde şi învăluie tot restul, aşa cum atmosfera fizică învăluie Pă- 
mântul. Această regiune este oarecum atmosfera „ţării spiritelor”. 
Aici vor aduce roade toate acţiunile pe care omul le-a săvârşit pe 
Pământ în slujba comunităţii, dintr-un sentiment de devotament pen- 
tru semenii săi. Căci prin această slujire, prin acest devotament, el a 
trăit într-un reflex al regiunii a treia a „ţării spiritelor”. Marii binefă- 
cători ai omenirii, naturile devotate, fiinţele care fac mari servicii 
comunităţilor, şi-au dobândit facultăţile necesare în acest sens în 
această regiune, după ce în vieţi anterioare şi-au cucerit dreptul la o 
înrudire specială cu aceasta. 

Se vede în mod clar că cele trei regiuni ale „ţării spiritelor” pe ca- 
re le-am descris se află într-o anumită relaţie cu lumile subordonate, 
şi anume cu lumea fizică şi cu lumea sufletească. Căci ele conţin ar- 
hetipurile, flinţele-gânduri vii care preiau în aceste lumi existenţă 
corporală sau sufletească. Abia regiunea a patra este „ţara pro- 
priu-zisă a spiritelor”. Dar nici ea nu este încă aşa în sensul deplin al 
cuvântului. Ea se deosebeşte de cele trei regiuni inferioare prin faptul 
că în acestea se întâlnesc arhetipurile acelor relaţii fizice şi sufleteşti 
pe care omul le găseşte în lumea fizică şi în lumea sufletească, înain- 
te ca el însuşi să intervină în aceste lumi. Condiţiile vieţii de toate 
zilele se leagă de lucrurile şi de fiinţele pe care omul le găseşte în 
lume; lucrurile trecătoare ale acestei lumi îi îndreaptă privirea spre 
cauza lor originară eternă; şi nici creaturile celorlalte regnuri, spre 
care se îndreaptă simţurile sale dezinteresate, nu există prin om. Dar 
prin el există în lume creaţiile artistice şi cele ştiinţifice, creaţiile teh- 
nicii, ale statului ş.a.nxd., într-un cuvânt, toate câte le integrează el 
lumii, ca opere originale ale spiritului său. Fără contribuţia lui, în 
lume nu ar exista copii fizice ale tuturor acestor lucruri. Arhetipurile 
acestor creaţii pur umane se găsesc în regiunea a patra a „ţării spirite- 
lor”. - Tot ce elaborează omul în viaţa fizică drept rezultate ştiinţifi- 
ce, idei şi forme artistice, gânduri ale tehnicii, îşi poartă roadele în 
această a patra regiune. De aceea artiştii, savanţii, marii inventatori 

îşi scot impulsurile din această regiune în timpul popasului pe care îl 
fac în „ţara spiritelor” şi îşi potenţează aici geniul lor, pentru ca 
într-o întrupare viitoare să poată contribui, într-o măsură şi mai mare, 
la progresul culturii umane. - Dar să nu ne închipuim că această re- 
giune a patra a „ţării spiritelor” are însemnătate numai pentru oame- 
nii cu totul proeminenţi. Ea are însemnătate pentru toţi oamenii. Tot 
ce îl preocupă pe om în viaţa lui fizică dincolo de sfera vieţii cotidie- 
ne, dorinţelor şi voinţei îşi are izvorul în această regiune. Dacă omul 
nu ar trece prin ea în răstimpul dintre moarte şi o nouă naştere atunci, 
într-o viaţă următoare, el nu ar avea nici un interes să depăşească 
cercul strâmt al vieţii sale personale şi să-l conducă spre gene- 
ral-uman. - Am spus mai sus că nici această regiune nu se poate 
numi, în deplinul înţeles al cuvântului, „ţara propriu-zisă a spirite- 
lor”. Aceasta se întâmplă din cauză că starea în care oamenii au pără- 
sit evoluţia culturii pe Pământ influenţează existenţa lor spirituală. Ei 
nu se pot bucura în „ţara spiritelor” decât de roadele acţiunilor pe 
care le-a fost posibil să le realizeze conform înzestrării lor şi potrivit 
gradului de evoluţie al poporului, al statului în care s-au născut 
ş.a.m.d. 

în regiunile şi mai înalte ale „ţării spiritelor”, spiritul omului se 
desface de orice cătuşe pământeşti. El se ridică în „ţara propriu-zisă a 
spiritelor”, unde vieţuieşte intenţiile şi ţelurile pe care spiritul şi le-a 
stabilit referitor la viaţa pământească. Tot ce s-a realizat deja în lume 
nu aduce în existenţă cele mai înalte ţeluri şi intenţii decât într-o co- 
pie mai mult sau mai puţin imperfectă. Fiecare cristal, fiecare arbore, 
fiecare animal şi chiar tot ce se realizează în domeniul creaţiei uma- 
ne, toate acestea nu sunt decât copii ale intenţiilor spiritului. Şi, în 
timpul întrupărilor sale, omul nu poate avea ca punct de plecare decât 
aceste copii imperfecte ale intenţiilor şi ale ţelurilor desăvârşite. Ast- 
fel omul însuşi nu poate fi, într-una din întrupările sale, decât o ase- 
menea copie a ceea ce se intenţionează cu el în împărăţia spiritului. 
Ceea ce este el propriu-zis, ca spirit în „ţara spiritelor”, apare abia 
atunci când se ridică, în timpul dintre două întrupări, în regiunea a 
cincia a „ţării spiritelor”. Ceea ce este el aici este cu adevărat el în- 
suşi. Este ceea ce, în multiplele sale întrupări, îmbracă o existenţă 
exterioară. în această regiune, adevărata Sine a omului se poate dez- 
volta liberă în toate direcţiile. Şi această Sine este, aşadar, ceea ce 

reapare drept unic în fiecare nouă încorporare. Această Sine aduce cu 
ea facultăţile care s-au dezvoltat în regiunile inferioare ale „ţării spi- 
ritelor”. Ea poartă aşadar roadele vieţilor anterioare în vieţile urmă- 
toare. Ea este purtătorul rezultantelor întrupărilor trecute. 

Aşadar atunci când trăieşte în regiunea a cincia a „ţării spiritelor”, 
Sinea se află în împărăţia intenţiilor şi a ţelurilor. Aşa cum arhitectul 
învaţă din imperfecţiunile construcţiilor sale, şi aşa cum în noile sale 
planuri el nu preia decât ceea ce a reuşit să transforme în perfecţiune 
din aceste imperfecţiuni, tot astfel şi Sinea omului elimină în regiu- 
nea a cincia acea parte din rezultantele vieţilor trecute care este lega- 
tă de imperfecţiunile lumii inferioare, şi rodniceşte intenţiile „ţării 
spiritelor”, cu care trăieşte de acum înainte, cu rezultantele vieţilor 
sale anterioare. - Este clar că puterea pe care omul o poate scoate din 
această regiune va depinde de cât de multe rezultate a dobândit Sinea 
în timpul întrupărilor sale, rezultate care să fie demne de a fi primite 
în lumea intenţiilor. Sinea care în timpul existenţei pământeşti a cău- 
tat să realizeze, printr-o viaţă de gândire vie sau prin iubire înţeleaptă 
şi activă, intenţiile spiritului, poate primi mult de la această regiune, 
în schimb, acea Sine care a trăit cu totul absorbită de existenţa de 
toate zilele, care nu a trăit decât pentru ceea ce este trecător, acea Si- 
ne nu a semănat seminţe care să poată juca un rol în intenţiile ordinii 
eterne a lumii. Numai puţinul pe care l-a înfăptuit dincolo de intere- 
sele de toate zilele se poate dezvolta ca rod în aceste regiuni super- 
ioare ale „ţării spiritelor”. Dar nu trebuie să ne imaginăm că aici ar fi 
vorba de nişte fapte care au ca rezultat „celebritatea pământeană” sau 
ceva asemănător. Nu, dimpotrivă, este vorba de orice faptă care, în 
cercul de viaţă cel mai restrâns, a putut dezvolta în noi conştienţa că 
fiecare lucru în parte îşi are însemnătatea sa pentru cursul devenirii 
veşnice a existenţei. Trebuie să ne obişnuim cu gândul că în această 
regiune omul trebuie să judece altfel decât judecă în lumea fizică. 
Dacă, de pildă, a dobândit prea puţine afinităţi cu această regiune a 
cincia, atunci în el ia naştere un imbold puternic de a-şi întipări pen- 
tru viaţa sa pământească următoare un impuls care să facă să iasă la 
lumină, în destinul (karma) acestei vieţi, efectele corespunzătoare 
acestor lipsuri. Ceea ce va apărea apoi, în viaţa pământească viitoare, 
ca destin dureros privit din punctul de vedere al acestei vieţi - care 
poate fi chiar profund deplâns -, apare pentru om, în această regiune 

a „ţării spiritelor”, ca fiindu-i întru totul necesar. - Deoarece în regi- 
unea a cincia omul trăieşte în Sinea sa propriu-zisă, el este de aseme- 
nea ridicat din tot ceea ce l-a învăluit în timpul întrupărilor sale, 
provenind din lumile inferioare. El este ceea ce a fost întotdeauna, şi 
ceea ce va fi mereu în cursul întrupărilor sale. El trăieşte în întreţese- 
rea intenţiilor care există pentru aceste întrupări şi pe care le încorpo- 
rează în propria sa Sine. El priveşte înspre propriul său trecut şi simte 
că tot ce a vieţuit în acesta va fî preluat în intenţiile pe care urmează 
să le împlinească în viitor. în el apare, ca o străfulgerare, un fel de 
amintire a vieţilor sale anterioare şi o viziune profetică a vieţilor sale 
ulterioare. - Vedem cum ceea ce am numit în această scriere „Sinea 
spirituală”, în măsura în care este dezvoltată, trăieşte în această regi- 
une în realitatea adecvată ei. Ea se dezvoltă şi se pregăteşte pentru ca 
într-o nouă întrupare să facă posibilă înfăptuirea intenţiilor spirituale 
în realitatea pământească. 

Când, după o serie de poposiri în „ţara spiritelor”, „Sinea spiritua- 
lă” a ajuns destul de evoluată ca să se poată mişca în toată libertatea 
în această ţară, ea îşi va căuta tot mai mult aici adevărata sa patrie. 
Viaţa în spirit îi va deveni tot atât de familiară, pe cât îi este de fami- 
liară omului pământesc viaţa în realitatea fizică. Punctele de vedere 
ale ţării spiritelor vor acţiona de acum înainte în mod hotărâtor pen- 
tru Sinea spirituală şi ea le va adopta, în mod mai mult sau mai puţin 
conştient, în existenţele sale pământeşti următoare. Această Sine se 
va putea simţi drept parte componentă a ordinii cosmice divine. Ea 
nu este atinsă, în entitatea sa cea mai lăuntrică, de limitele şi de legile 
vieţii pământeşti. Puterea de a împlini tot ceea ce realizează îi vine 
din lumea spirituală. Dar lumea spirituală este o unitate. Cel care tră- 
ieşte în ea ştie în ce fel veşnicia a creat cele trecute şi el poate să ho- 
tărască, din această veşnicie, direcţia viitorului. Privirea asupra 
trecutului se extinde şi devine desăvârşită. Omul care a atins această 
treaptă îşi fixează el însuşi ţeluri pe care urmează să le realizeze 
într-o întrupare viitoare. El îşi influenţează din „ţara spiritelor” viito- 
rul în aşa fel încât acesta să decurgă în sensul adevărului şi al spiritu- 
lui. Intre două întrupări, omul se află în prezenţa tuturor acelor fiinţe 
sublime în faţa privirii cărora înţelepciunea divină apare dezvăluită. 
Căci el a urcat treapta de pe care o poate înţelege. - în cea de-a şasea 
regiune a „ţării spiritelor”, omul va realiza în toate acţiunile sale ceea 

ce este cel mai adecvat adevăratei esenţe a lumii. Căci el nu va putea 
căuta ceea ce îi este lui de folos, ci va căuta numai ceea ce trebuie să 
se întâmple conform mersului just al ordinii lumii. - Cea de-a şaptea 
regiune a ţării spiritelor duce la hotarul celor „trei lumi”. Aici, omul 
se află în prezenţa „miezurilor de viaţă” care sunt transpuse din lumi 
şi mai înalte în cele trei lumi ce le-am descris, pentru a-şi îndeplini 
aici misiunea lor. Când omul a atins hotarul celor trei lumi, atunci el 
se recunoaşte în propriul său miez de viaţă. Acest fapt îi aduce dez- 
legarea enigmelor acestor trei lumi. El cuprinde aşadar cu privirea 
întreaga viaţă a acestor lumi. Facultăţile sufleteşti prin care sufletul 
poate avea în lumea spirituală trăirile descrise mai sus nu sunt con- 
ştiente în împrejurările obişnuite ale vieţii fizice. Ele lucrează în 
adâncurile lor inconştiente la organele trupeşti care duc la conştienţa 
lumii fizice. Şi tocmai acesta este motivul pentru care rămân imper- 
ceptibile pentru această lume. Nici ochiul nu se vede pe sine, pentru 
că în el lucrează forţele care fac ca alte lucruri să devină vizibile. Da- 
că vrem să judecăm în ce măsură o viaţă umană, care se scurge între 
naştere şi moarte, poate fi rezultatul vieţilor pământeşti anterioare, 
trebuie să luăm în considerare faptul că un punct de vedere, situat în 
cadrul acestei vieţi şi care pare firesc pentru început, nu oferă nici o 
posibilitate de judecare. Pentru un asemenea punct de vedere, o viaţă 
pământească poate să ne pară, de pildă, dureroasă, nedesăvârşită 
ş.a.m.d„ pe când, pentru un punct de vedere situat în afara acestei 
vieţi pământeşti, ea apare ca rezultat al vieţilor anterioare tocmai în 
această formă, adică cu această durere şi aceste imperfecţiuni. Pă- 
şind pe calea cunoaşterii, aşa cum o vom descrie într-unul din capito- 
lele următoare, sufletul se eliberează de condiţiile vieţii trupeşti. 
Atunci el poate percepe în imagini trăirile prin care trece între moarte 
şi o nouă naştere. O asemenea percepţie oferă posibilitatea de a de- 
scrie procesele din „ţara spiritelor” aşa cum le-am schiţat aici. Numai 
dacă nu uităm să avem în vedere faptul că întreaga dispoziţie sufle- 
tească este alta în trupul fizic decât în trăirea pur spirituală, numai 
atunci vom vedea în adevărată lor lumină cele descrise aici. 



V. Lumea fizică şi legătura ei cu ţara sufletelor şi cu ţara spiri- 

telor 



Formaţiunile lumii sufletelor şi ale ţării spiritelor nu pot fi obiec- 
tul unei percepţii exterioare sensibile. Obiectele acestei percepţii sen- 
sibile se adaugă, la cele două lumi descrise, ca o a treia lume. Chiar 
şi în decursul existenţei sale trupeşti, omul trăieşte simultan în cele 
trei lumi. El percepe lucrurile lumii sensibile şi acţionează asupra lor. 
Formaţiunile lumii sufleteşti acţionează asupra lui prin puterile lor de 
simpatie şi antipatie; iar propriul său suflet agită valuri în lumea su- 
fletească prin înclinaţiile şi aversiunile sale, prin dorinţele şi poftele 
sale. Dar entitatea spirituală a lucrurilor se oglindeşte în lumea gân- 
durilor sale; şi el însuşi, ca fiinţă spirituală gânditoare, este cetăţean 
al ţării spiritelor şi participă la tot ce trăieşte în acest domeniu al lu- 
mii. - Din toate acestea reiese că lumea senzorială nu este decât o 
parte din ceea ce-1 înconjoară pe om. Din întreaga lume care-1 încon- 
joară pe om se detaşează această parte, având o anumită autonomie, 
şi aceasta fiindcă o pot percepe simţurile, care nu ţin seama de ele- 
mentele sufleteşti şi spirituale, care aparţin la rândul lor acestei lumi. 
Aşa cum o bucată de gheaţă ce pluteşte pe apă este substanţă a apei 
înconjurătoare, dar se distinge de aceasta prin anumite calităţi, tot 
astfel şi obiectele sensibile sunt substanţă a lumii sufleteşti şi spiritu- 
ale înconjurătoare; dar ele se deosebesc de aceste lumi prin anumite 
însuşiri, care le fac perceptibile simţurilor. Ele sunt - vorbind aproa- 
pe la figurat - formaţiuni spirituale şi sufleteşti condensate; iar con- 
densarea face ca simţurile să poată lua cunoştinţă de ele. Mai mult 
încă, după cum gheaţa nu este decât o formă de existenţă a apei, tot 
astfel şi obiectele sensibile sunt numai o formă de existenţă a fiinţe- 
lor sufleteşti şi spirituale. Acest lucru o dată înţeles, înţelegem şi fap- 
tul că aşa cum apa se poate transforma în gheaţă, tot astfel şi lumea 
spirituală poate trece în lume sufletească, iar aceasta în lume sensibi- 
lă. 

Din acest punct de vedere mai reiese şi explicaţia faptului că omul 
poate să-şi formeze gânduri despre obiectele sensibile. Căci există o 
întrebare pe care ar trebui să şi-o pună orice gânditor, şi anume: în ce 
relaţie se află gândul pe care şi-l face omul despre o piatră faţă de 
piatra însăşi? Această întrebare apare cu deplină claritate în faţa 

ochiului spiritual al oamenilor care privesc deosebit de adânc în natu- 
ra exterioară. Ei simt concordanţa lumii de gânduri a omului cu alcă- 
tuirea şi ordinea naturii. Marele astronom Kepler, de pildă, exprimă 
frumos această armonie prin cuvintele: „Este adevărat că divina 
chemare ce îi îndeamnă pe oameni să studieze astronomia stă scrisă 
în univers, ce-i drept, nu în cuvinte şi silabe, ci în mod obiectiv, în 
conformitatea dintre simţurile şi conceptele omului cu înlănţuirea 
stărilor şi configuraţiilor cereşti”. - Numai deoarece obiectele lumii 
sensibile nu sunt altceva decât entităţi spirituale condensate, omul, 
care prin gândurile sale se înalţă la aceste entităţi spirituale, poate să 
înţeleagă aceste obiecte cu gândirea sa. Obiectele sensibile îşi au ori- 
ginea în lumea spirituală, ele sunt numai o altă formă a entităţilor 
spirituale; astfel încât atunci când omul îşi formează gânduri despre 
obiecte, lăuntrul său doar se îndreaptă de la forma sensibilă înspre 
arhetipurile spirituale ale acestor obiecte. Procesul de înţelegere a 
unui lucru prin gândire poate fi comparat cu acela prin care un corp 
solid este transformat, cu ajutorul focului, intr-un corp lichid, pentru 
ca apoi chimistul să-l poată examina în forma sa lichidă. 

în diferitele regiuni ale ţării spiritelor (compară pag. 81 şi urmă- 
toarele) se găsesc arhetipurile spirituale ale lumii sensibile. în regiu- 
nea a cincia, a şasea şi a şaptea, aceste arhetipuri se află încă în stare 
de puncte-germeni-vii, în cele patru regiuni inferioare, ele se plăsmu- 
iesc în formaţiuni spirituale. Aceste formaţiuni spirituale sunt perce- 
pute de spiritul omului, intr-un reflex cu caracter de umbră, atunci 
când vrea să ajungă la înţelegerea obiectelor sensibile prin gândire. 
Cum s-au condensat aceste formaţiuni devenind lume sensibilă, iată 
întrebarea care i se pune celui care tinde spre o înţelegere spirituală a 
lumii care-1 înconjoară. - Pentru contemplarea sensibilă a omului, 
această lume înconjurătoare se împarte, în primă instanţă, în patru 
trepte clar distincte unele de altele: regnul mineral, regnul vegetal, 
regnul animal şi regnul uman. Regnul mineral este perceput prin sim- 
ţuri şi înţeles prin gândire. Astfel încât, atunci când ne formăm un 
gând despre un corp mineral, avem de-a face cu doi factori: cu obiec- 
tul sensibil şi cu gândul. în acest sens trebuie să ne reprezentăm că 
acest obiect sensibil este o fiinţă-gând condensată. Un mineral acţio- 
nează asupra altuia în mod exterior. îl izbeşte şi îl pune în mişcare; îl 
încălzeşte, îl luminează, îl dizolvă ş.a.m.d. Acest mod de acţiune ex- 

tenor se poate exprima prin gânduri. Omul îşi face gânduri despre 
legile în virtutea cărora obiectele minerale acţionează în mod exterior 
unele asupra celorlalte. Şi astfel, gândurile sale se extind treptat până 
la o imagine-gând asupra întregii lumi minerale. Iar această imagi- 
ne-gând este un reflex al arhetipului întregii lumi sensibile minerale. 
El se găseşte ca un întreg în lumea spirituală. - în regnul vegetal, la 
acţiunea exterioară a unui obiect asupra celuilalt se mai adaugă şi 
fenomenele creşterii şi reproducerii. Planta creşte şi dă naştere din ea 
unor fiinţe asemănătoare ei. Aici, la cele pe care omul le întâlneşte în 
regnul mineral se mai adaugă viaţa. O simplă reflecţie asupra acestui 
fapt ne deschide o perspectivă care aduce lumină în acest domeniu. 
Planta are în sine puterea de a-şi da sieşi forma sa vie şi de a produce 
această formă la o fiinţă asemănătoare ei. Iar între stările lipsite de 
formă ale substanţelor minerale, cum sunt gazele, lichidele ş.a.m.d., 
şi formele vii ale lumii plantelor, se află formele cristalelor. în crista- 
le trebuie să vedem trecerea de la lumea minerală, lipsită de formă, la 
facultatea vie de a plăsmui forme a regnului vegetal. - în acest pro- 
ces sensibil exterior de plăsmuire - în ambele regnuri, atât în cel mi- 
neral cât şi în cel vegetal - trebuie să vedem condensarea sensibilă a 
procesului pur spiritual care se desfăşoară atunci când germenii spiri- 
tuali ai celor trei regiuni superioare ale ţării spiritelor se plăsmuiesc 
în formaţiunile spirituale ale regiunilor inferioare. Procesului de cris- 
talizare îi corespunde aşadar, ca arhetip în lumea spirituală, trecerea 
germenilor spirituali fără de formă în formaţiuni plăsmuite. Dacă 
această trecere se condensează în aşa fel încât simţurile să o poată 
percepe în rezultatele sale, atunci ea se prezintă, în lumea sensibilă, 
ca proces de cristalizare minerală. - Dar şi în viaţa plantelor există 
un germene spiritual plăsmuit. Dar aici fiinţa plăsmuită a mai păstrat 
şi capacitatea vie de a plăsmui forme. în cristal, germenul spiritual, 
plăsmuindu-se, şi-a pierdut capacitatea de plăsmuire. El şi-a trăit în- 
treaga viaţă, ca să spunem aşa, în însăşi forma produsă. Planta are 
formă şi, în plus, şi capacitatea de a plăsmui forme. Proprietatea pe 
care o au germenii spirituali în regiunile superioare ale ţării spiritelor 
s-a menţinut în viaţa plantelor. Prin urmare, planta este formă, la fel 
ca şi cristalul, dar ea mai este şi putere plăsmuitoare de forme. în afa- 
ră de forma pe care au luat-o fiinţele primordiale în plantă, asupra ei 
mai lucrează şi o altă formă care poartă în sine amprenta fiinţelor 

spirituale din regiunile superioare. Dar din plantă noi nu percepem cu 
simţurile decât partea ce se exprimă în forma plăsmuită a plantei; 
entităţile plăsmuitoare înseşi, care dau viaţă acestei forme, se găsesc 
în regnul vegetal imperceptibile pentru simţuri. Ochiul sensibil vede 
micul crin de astăzi şi, după câtva timp, crinul care a crescut. Dar 
acest ochi nu vede puterile plăsmuitoare care au dus la creşterea cri- 
nului. Această entitate-forţă plăsmuitoare este partea care, în mod 
invizibil pentru simţuri, urzeşte în lumea plantelor. Germenii spiritu- 
ali au coborât cu o treaptă, pentru a acţiona în regnul plăsmuirii for- 
melor. în ştiinţa spirituală se poate vorbi de regnuri elementale. Dacă 
formele originare, care nu au încă o structură plăsmuită, le numim 
primul regn elemental, atunci entităţile dinamice, invizibile pentru 
simţurile fizice, care acţionează ca maeştri constructori ai creşterii 
plantelor, aparţin celui de al doilea regn elemental. - în lumea ani- 
mală, la facultăţile de creştere şi de reproducere se mai adaugă senza- 
ţia şi instinctul. Acestea sunt manifestări ale lumii sufleteşti. O fiinţă 
înzestrată cu ele aparţine acestei lumi, ea primeşte de la aceasta im- 
presii şi exercită influenţe asupra ei. Orice senzaţie, orice instinct 
care se naşte într-o fiinţă animală, vine din străfundurile sufletului 
animal. Forma plăsmuită este mai durabilă decât senzaţia sau decât 
instinctul. Se poate spune că aşa cum se raportează forma schimbă- 
toare a plantelor la forma încremenită a cristalelor, tot astfel se rapor- 
tează şi viaţa de senzaţie la forma vie plăsmuită mai durabilă. Planta 
se consumă, aşa-zicând, în puterea plăsmuitoare de formă; în tot tim- 
pul vieţii sale, ea plăsmuieşte mereu forme noi. Mai întâi ea dă la 
iveală rădăcinile, apoi formaţiunea frunzelor, apoi florile ş.a.m.d. 
Animalul se delimitează într-o formă desăvârşită în sine şi dezvoltă, 
în cadrul acesteia, viaţa de senzaţii şi de instincte schimbătoare. Iar 
această viaţă îşi are existenţa în lumea sufletească. Aşa cum planta 
este ceea ce creşte şi se reproduce, tot astfel animalul este ceea ce 
simte şi dezvoltă instincte. Acestea sunt pentru animal elementul lip- 
sit de formă, care se dezvoltă mereu în forme noi. în ultimă instanţă, 
ele îşi au procesele arhetipale în cele mai înalte regiuni ale ţării spiri- 
telor. Dar ele acţionează în lumea sufletească. Astfel, în lumea ani- 
mală, la entităţile-forţă care, în mod invizibil pentru simţuri, 
determină creşterea şi reproducerea, se mai adaugă alte entităţi, care 
au coborât cu o nouă treaptă în lumea sufletească. în regnul animal 

există, în calitate de constructori, entităţi fără formă, care determină 
senzaţiile şi instinctele şi care se îmbracă în învelişuri sufleteşti. Ele 
sunt adevăraţii arhitecţi ai formelor animale. Domeniul căruia aparţin 
aceste entităţi îl putem numi, în ştiinţa spirituală, al treilea regn 
elemental. - în afară de facultăţile amintite la plante şi animale, omul 
mai este înzestrat şi cu facultatea de a-şi prelucra senzaţiile în repre- 
zentări şi gânduri şi de a-şi orândui pornirile gândind. Gândul, care 
în plantă apare ca formă plăsmuită, în animal ca forţă sufletească, 
apare la om ca gând propriu-zis, în forma sa proprie. Animalul este 
suflet; omul este spirit. Entitatea spirituală a coborât cu încă o treap- 
tă. La animal, ea este plăsmuitoare de suflet. La om, ea pătrunde chi- 
ar în lumea sensibilă a materiei. Spiritul este prezent în trupul fizic al 
omului. Şi pentru că apare în haină sensibilă, el nu poate apărea decât 
sub forma acelui reflex cu caracter de umbră pe care îl reprezintă 
gândul din fiinţa spirituală. Spiritul apare în om prin intermediul 
condiţiilor date de organismul fizic al creierului. - Astfel, spiritul a 
devenit şi entitatea lăuntrică a omului. Gândul este forma pe care o ia 
în om entitatea spirituală lipsită de formă, aşa cum în plantă ea devi- 
ne formă plăsmuită, iar în animal, suflet. Prin aceasta omul, în măsu- 
ra în care este fiinţă gânditoare, nu are un regn elemental care să-l 
clădească, în afară de sine însuşi. Regnul său elemental lucrează în 
trupul său fizic. Numai în măsura în care omul este o formă plăsmui- 
tă şi fiinţă senzitivă, lucrează şi asupra lui aceleaşi fiinţe elementale 
care lucrează asupra plantelor şi animalelor. Dar organismul gândirii 
este elaborat cu totul din interiorul trupului său fizic. în organismul 
spiritual al omului, în sistemul său nervos, care în creier îşi are dez- 
voltarea sa desăvârşită, avem în faţa noastră, în mod vizibil-sensibil, 
ceea ce lucrează asupra plantelor şi animalelor ca entitate-forţă invi- 
zibilă. De aceea animalul manifestă sentimentul de sine, iar omul 
conştienţa de sine. în animal, spiritul se simte suflet; el încă nu se 
poate cuprinde ca spirit. în om, spiritul se recunoaşte ca spirit, chiar 
dacă - din cauza condiţiilor fizice - el nu se poate recunoaşte decât 
ca un reflex cu caracter de umbră al spiritului, ca gând. - în acest 
sens, lumea întreită se împarte după cum urmează: 1 . Regnul fiinţelor 
arhetipale fără formă (primul regn elemental); 2. regnul fiinţelor 
creatoare de formă (al doilea regn elemental); 3. regnul fiinţelor su- 
fleteşti (al treilea regn elemental); 4. regnul formelor create (cristale- 

le); 5. regnul ale cărui forme devin perceptibile prin simţuri, dar la 
care mai lucrează şi fiinţele creatoare de formă (regnul vegetal); 6. 
regnul ale cărui forme devin perceptibile prin simţuri, dar la care, în 
afară de entităţile creatoare de formă, mai lucrează şi acelea care se 
exprimă în trăirile sufleteşti (regnul animal); 7. regnul ale cărui for- 
me sunt perceptibile prin simţuri, dar la care, pe lângă entităţile crea- 
toare de formă, pe lângă acelea care se exprimă în trăirile sufleteşti, 
mai lucrează şi spiritul, plăsmuindu-se sub forma gândului în cadrul 
lumii sensibile (regnul uman). 

De aici rezultă cum se leagă părţile constitutive ale omului care 
trăieşte în trup, de lumea spirituală. Corpul fizic, trupul eteric, trupul 
sufletesc senzitiv şi sufletul înţelegerii trebuie privite ca arhetipuri 
ale ţării spiritelor condensate în lumea sensibilă. Corpul fizic ia naş- 
tere prin faptul că arhetipul omului se condensează până la aparenţă 
sensibilă. De aceea acest trup fizic îl mai putem numi şi entitate din 
primul regn elemental condensată până la manifestarea fizică. Trupul 
eteric ia naştere prin faptul că forma apărută astfel este menţinută în 
stare de mobilitate datorită unei entităţi care îşi întinde activitatea în 
lumea sensibilă, dar care, ea însăşi, nu devine vizibilă pentru simţuri. 
Dacă vrem să caracterizăm complet această entitate, trebuie să spu- 
nem că ea îşi are originea în cele mai înalte regiuni ale ţării spiritelor 
şi că apoi, în regiunea a doua, se plăsmuieşte drept arhetip al vieţii. 
Ca arhetip al vieţii, ea acţionează în lumea sensibilă. în mod asemă- 
nător, şi entitatea care clădeşte trupul sufletesc senzitiv îşi are origi- 
nea în cele mai înalte domenii ale ţării spiritelor şi se plăsmuieşte 
apoi, în regiunea a treia a acestei lumi, drept arhetip al lumii sufle- 
teşti şi acţionează, ca atare, în lumea sensibilă. Dar sufletul înţelege- 
rii se formează prin faptul că arhetipul omului gânditor se 
plăsmuieşte ca gând în regiunea a patra a ţării spiritelor şi acţionează 
ca atare, în mod direct, ca entitate umană gânditoare, în lumea sensi- 
bilă. - în acest fel se situează omul în cadrul lumii sensibile; în acest 
fel lucrează spiritul asupra corpului fizic, asupra trupului eteric şi 
asupra trupului sufletesc senzitiv. în acest fel se manifestă spiritul în 
sufletul înţelegerii. - Aşadar asupra celor trei părţi inferioare ale 
omului lucrează arhetipurile sub formă de entităţi, care sunt, intr-un 
anumit fel, exterioare lui; în sufletul înţelegerii el ajunge să lucreze 
(în mod conştient) asupra lui însuşi. - Şi entităţile care lucrează asu- 

pra corpului său fizic sunt aceleaşi care plăsmuiesc şi natura minera- 
lă. Asupra trupului său eteric acţionează acele entităţi care acţionează 
şi în regnul vegetal, iar asupra trupului său sufletesc senzitiv lucrează 
entităţi de felul celor care lucrează în regnul animal, entităţi imper- 
ceptibile pentru simţurile fizice, dar care îşi întind activitatea lor în 
aceste regnuri. 

în acest fel colaborează diferitele lumi. Lumea în care trăieşte 
omul este expresia acestei colaborări. 

* 

Dacă am înţeles lumea sensibilă în acest fel, atunci ni se deschide 
înţelegerea şi pentru fiinţe de altă natură decât fiinţele care trăiesc în 
cele patru regnuri ale naturii amintite. Un exemplu pentru asemenea 
entităţi este ceea ce se numeşte Spiritul poporului (Spiritul naţional). 
Acesta nu se manifestă în mod direct sub formă sensibilă. El se ex- 
primă în senzaţiile, sentimentele, înclinaţiile ş.a.m.d., care sunt co- 
mune unui întreg popor. Este o entitate care nu se întrupează fizic, 
dar care îşi plăsmuieşte trupul din substanţa lumii sufleteşti, aşa cum 
omul şi-l plăsmuieşte pe al său în mod fizic vizibil. Acest trup sufle- 
tesc al Spiritului poporului este ca un nor în care trăiesc membrii 
unui popor, a cărui activitate apare în sufletele acestor oameni, dar 
care nu îşi are originea în aceste suflete înseşi. Pentru cel care nu îşi 
reprezintă în acest fel Spiritul poporului, acesta nu rămâne decât o 
imagine-gând schematică, fără fiinţă şi viaţă, adică o abstracţiune 
goală. - Şi ceva asemănător se poate spune şi referitor la ceea ce nu- 
mim Spiritul timpului. Ba privirea spirituală mai cuprinde o multitu- 
dine de alte entităţi, unele inferioare, altele superioare, care trăiesc în 
ambianţa omului, fără ca el să le poată percepe în mod sensibil. Dar 
cei care au facultatea contemplării spirituale percep asemenea fiinţe 
şi le pot descrie. Din speciile inferioare ale acestor entităţi fac parte 
toate acele fiinţe pe care cei ce au darul să le perceapă le numesc sa- 
lamandre, silfe, ondine, gnomi. Aceste descrieri nu trebuie luate ca o 
copie exactă a realităţii care le stă la bază. Dacă lucrurile ar sta în 
acest fel, atunci lumea la care se referă nu ar fi o lume spirituală, ci o 
lume grosier sensibilă. Ele sunt realităţi spirituale exprimate prin di- 
ferite imagini, realităţi care nu pot fi redate decât în felul acesta sim- 
bolic. Este foarte firesc ca cei care nu acceptă decât realităţile 

sensibile să considere asemenea entităţi drept simple născociri ale 
unei fantezii deşarte şi ale superstiţiei. Sigur că ele nu pot fi vizibile 
pentru ochiul fizic, pentru că nu au un trup fizic. Superstiţia nu con- 
stă în faptul că asemenea fiinţe sunt considerate realităţi, ci în faptul 
că se crede că ele ar apărea în mod fizic-sensibil. - Entităţi de felul 
acesta iau parte la alcătuirea lumii şi le întâlnim de îndată ce pătrun- 
dem în domeniile lumilor superioare, domenii inaccesibile simţurilor 
fizice. Superstiţioşi nu sunt aceia care văd în asemenea descrieri 
imaginile realităţilor spirituale, ci aceia care cred în existenţa fizică a 
acestor imagini, ca şi aceia care neagă spiritul deoarece consideră că 
trebuie să respingă imaginea lor sensibilă ca realitate. - Mai există şi 
alte fiinţe, care nu coboară până în lumea sufletească, ci ale căror 
învelişuri nu sunt ţesute decât din formaţiuni ale ţării spiritelor. Omul 
le percepe şi devine tovarăşul lor când şi-a deschis pentru ele ochiul 
spiritual şi urechea spirituală. - Prin aceasta, pentru om devin inteli- 
gibile multe lucruri pe care nu le putea privi decât fără înţelegere îna- 
inte de a i se fi deschis simţurile lăuntrice. în jurul său se luminează; 
el vede cauzele a ceea ce se desfăşoară în lumea sensibilă ca efecte, 
înţelege ceea ce, fără ochi spiritual, fie că neagă cu desăvârşire, fie 
că se mulţumeşte cu expresia: „Există mai multe lucruri în Cer şi pe 
Pământ decât vă permite să visaţi înţelepciunea voastră primită în 
şcoli”. Oamenii cu sensibilitate spirituală mai fină devin neliniştiţi 
atunci când presimt în jurul lor existenţa unei alte lumi, în afara lumii 
sensibile, sau când o percep vag şi trebuie să dibuie în ea, ca orbul 
printre obiectele vizibile. Numai cunoaşterea clară a acestor domenii 
superioare ale existenţei şi pătrunderea plină de înţelegere în ceea ce 
se petrece în ele poate să-l fortifice cu adevărat pe om şi să-l conducă 
spre adevărata sa menire. Pătrunzând în ceea ce este ascuns simţuri- 
lor, omul îşi extinde fiinţa în aşa fel încât consideră viaţa pe care a 
dus-o înainte de această extindere ca pe „un vis despre lume”. 



VI. Despre formele gândurilor şi despre aura omenească 

Am spus că formaţiunile celor trei lumi au realitate pentru om 
numai dacă are facultăţile sau organele necesare pentru perceperea 

lor. Omul percepe anumite procese din spaţiu ca fenomene luminoa- 
se numai pentru că are un ochi bine format. Cât i se poate revela unei 
fiinţe din ceea ce există cu adevărat, aceasta depinde de receptivita- 
tea sa. Aşadar omul nu are voie să spună niciodată că numai ceea ce 
poate percepe el este real. Pot fi reale multe alte lucruri pentru perce- 
perea cărora îi lipsesc organele corespunzătoare. - Lumea sufletească 
şi ţara spiritelor sunt tot atât de reale ca şi lumea sensibilă, ba sunt 
reale chiar intr-un înţeles cu mult mai înalt decât lumea sensibilă. 
Ce-i drept, nici un ochi fizic nu poate vedea sentimente şi idei; dar 
ele sunt reale. Şi aşa cum omul percepe lumea fizică prin simţurile 
sale exterioare, tot astfel el ajunge să perceapă cu ajutorul organelor 
sale spirituale sentimentele, pornirile, instinctele, gândurile ş.a.m.d. 
Exact aşa cum prin intermediul ochiului fizic nişte procese din spaţiu 
pot fi văzute, de pildă, ca fenomene de culoare, tot astfel, prin inter- 
mediul simţurile lăuntrice, fenomenele sufleteşti şi spirituale amintite 
pot deveni percepţii, care sunt similare fenomenelor sensibile de cu- 
loare. Fireşte, poate înţelege pe deplin ceea ce vrem să spunem aici 
numai cel care a urmat calea cunoaşterii ce va fi descrisă în capitolul 
următor, şi care şi-a dezvoltat, prin aceasta, simţurile lăuntrice. Pen- 
tru acesta, fenomenele sufleteşti din lumea sufletească înconjurătoare 
şi cele spirituale din domeniul spiritual devin vizibile în mod supra- 
sensibil. Sentimentele pe care le trăieşte o altă fiinţă îi apar ca feno- 
mene luminoase ce radiază de la fiinţa care le trăieşte; iar gândurile 
spre care îşi îndreaptă atenţia îi apar parcurgând spaţiul spiritual. 
Pentru el, gândul unui om care se referă la un alt om nu este ceva 
imperceptibil, ci un proces perceptibil. Conţinutul unui gând trăieşte 
ca atare numai în sufletul aceluia care îl gândeşte; dar acest conţinut 
provoacă efecte în lumea spirituală. Acestea constituie procesul per- 
ceptibil pentru ochiul spiritual. Ca realitate de fapt, gândul emană de 
la o entitate umană şi se îndreaptă spre o alta. Iar modul cum acţio- 
nează acest gând asupra celeilalte entităţi este trăit în lumea spirituală 
ca un proces perceptibil. Astfel, pentru cel care are simţurile spiritua- 
le deschise, omul perceptibil în mod fizic nu este decât o parte din 
omul întreg. Acest om fizic devine centrul efluviilor sufleteşti şi spi- 
rituale. în această lucrare putem doar oferi unele indicaţii asupra lu- 
mii bogate şi variate care se deschide aici în faţa „văzătorului”. Un 
gând uman, care de altfel nu trăieşte decât în înţelegerea prin gândire 

a ascultătorului, apare de pildă ca fenomen de culoare perceptibil 
spiritual. Culoarea sa corespunde caracterului gândului. Un gând iz- 
vorât dintr-o pornire senzorială a omului are altă culoare decât gân- 
dul pus în slujba cunoaşterii pure, a frumuseţii nobile sau a binelui 
etern. Gândurile care izvorăsc din viaţa senzorială străbat lumea su- 
fletească în nuanţe de culoare roşie.* Un gând prin care gânditorul se 
ridică la o cunoaştere superioară apare intr-un frumos galben deschis. 
Un gând care izvorăşte din iubire devotată radiază intr-un roz splen- 
did. Şi aşa cum în forma de apariţie suprasensibilă a unui gând se 
exprimă conţinutul gândului, tot astfel în aceasta se exprimă şi preci- 
zia sa mai mare sau mai mică. Gândul precis al gânditorului se arată 
ca o formaţiune cu contururi clare; reprezentarea confuză apare ca o 
formaţiune noroasă, cu contururi estompate. 

Şi entitatea sufletească şi spirituală a omului apare în acest fel ca 
parte suprasensibilă legată de întreaga entitate umană. 

Efectele de culoare, perceptibile „ochiului spiritual”, care radiază 
în jurul omului fizic perceput în timpul activităţii sale şi care îl învă- 
luie ca intr-un nor (de formă aproximativ ovoidală) formează aura 
umană. Mărimea aurei diferă de la un om la altul. Totuşi, în medie, 
trebuie să ne reprezentăm că omul întreg apare de două ori mai înalt 
şi de patru ori mai lat decât omul fizic. 

în aură fluctuează cele mai diferite nuanţe de culoare. Această 
fluctuaţie este o imagine fidelă a vieţii lăuntrice a omului. Culorile 
sunt tot atât de schimbătoare ca şi această viaţă lăuntrică. Totuşi, 
unele însuşiri statornice, cum sunt: talentele, obişnuinţele, trăsăturile 
de caracter, se exprimă în nuanţe de culoare durabile. 

Oamenii care sunt încă străini de trăirile „căii cunoaşterii” despre 
care vom vorbi în capitolul următor sunt expuşi să înţeleagă greşit 
această „aură” descrisă aici. Ei ar putea crede că ceea ce descriem 
aici drept „culoare” ar sta în faţa sufletului cum stă o culoare fizică în 
faţa ochiului. O „culoare sufletească” astfel percepută nu ar fi însă 
nimic altceva decât o halucinaţie. Dar ştiinţa spirituală nu are câtuşi 
de puţin de-a face cu impresiile „halucinatorii”. Şi aici nu este vorba, 



* Explicaţiile prezentate aici sunt, fireşte, expuse celor mai grave neînţelegeri. De 
aceea vom reveni pe scurt asupra lor într-o însemnare făcută la sfârşitul acestei noi 
ediţii (comp. pag. 137 şi urm.). 

în nici un caz, despre ele. Ajungem să avem o reprezentare justă dacă 
reflectăm la următorul lucru. Sufletul trăieşte în faţa unei culori fizice 
nu numai impresia sensibilă, ci are şi o trăire sufletească în contact 
cu ea. Această trăire sufletească este o alta atunci când sufletul per- 
cepe - prin intermediul ochiului - o suprafaţă galbenă, o alta când 
percepe o suprafaţă albastră. Aceste trăiri le putem numi „trăirea în 
galben” sau „trăirea în albastru”. Sufletul care a păşit pe calea cu- 
noaşterii are aceeaşi „trăire în galben” faţă de trăirile sufleteşti active 
ale altor fiinţe; el are o „trăire în albastru” faţă de dispoziţiile sufle- 
teşti pline de devotament. Esenţialul nu constă în faptul că „văzăto- 
rul”, care are o reprezentare a unui alt suflet, să vadă „albastrul” aşa 
cum vede acest „albastru” în lumea fizică, ci esenţialul constă în trăi- 
rea care îl îndreptăţeşte să numească această reprezentare „albastră”, 
aşa cum omul fizic numeşte o perdea, de pildă, „albastră”. Şi apoi 
este esenţial ca „văzătorul” să fie conştient că are această trăire, în 
stare liberă de trup, în aşa fel încât el dobândeşte posibilitatea să vor- 
bească despre valoarea şi semnificaţia vieţii sufleteşti într-o lume a 
cărei percepere nu are loc prin intermediul trupului uman. Cu toate 
că trebuie neapărat să fie luat în considerare acest sens deosebit pe 
care îl au explicaţiile noastre, totuşi, este absolut firesc pentru „văză- 
tor” să vorbească despre „albastru”, „galben”, „verde” ş.a.m.d„ 
atunci când se referă la „aură”. 

Aura este foarte diferită, în funcţie de diferitele temperamente şi 
predispoziţii sufleteşti ale oamenilor; ea diferă de asemenea şi în 
funcţie de gradul de dezvoltare spirituală. Un om care se dedă cu to- 
tul pornirilor sale animalice are o aură complet diferită de aceea a 
omului care trăieşte mult în gândire. Aura unei firi religioase este 
esenţial diferită de aura unei naturi absorbite de vieţuirile triviale co- 
tidiene. La aceasta se mai adaugă faptul că toate dispoziţiile sufleteşti 
schimbătoare, toate înclinaţiile, bucuriile şi durerile îşi găsesc expre- 
sia lor în aură. 

Pentru a ajunge să pătrundem înţelesul nuanţelor de culoare trebu- 
ie să comparăm între ele aurele diferitelor trăiri sufleteşti. Să luăm 
mai întâi trăirile sufleteşti străbătute de afecte puternice. Ele se pot 
clasifica în două categorii diferite, în unele prin care sufletul este îm- 
pins către aceste afecte mai ales prin firea sa animalică, şi trăirile ca- 
re iau o formă mai rafinată, care sunt, ca să spunem aşa, puternic 

influenţate de gândire. în cazul primei categorii de trăiri, aura este 
străbătută în anumite părţi ale ei mai ales de curenţi de culoare brună 
şi galben-roşiatică de toate nuanţele. Iar în cazul trăirilor cu afecte 
mai rafinate, în aceleaşi părţi ale aurei apar nuanţe de un gal- 
ben-roşiatic mai deschis şi de verde. Putem observa că, o dată cu 
dezvoltarea inteligenţei, nuanţele de verde devin tot mai frecvente. 
Oamenii foarte deştepţi, dar care sunt cu totul absorbiţi de satisface- 
rea pornirilor lor animalice, au mult verde în aura lor. Totuşi, în acest 
caz, verdele este mai mult sau mai puţin nuanţat cu brun sau cu un 
brun-roşu. Oamenii lipsiţi de inteligenţă au o mare parte din aura lor 
străbătută de curenţi de un brun-roşu sau chiar de culoare roşu-închis 
ca sângele. 

Cu totul alta decât în cazul unor asemenea afecte, este aura dispo- 
ziţiilor sufleteşti liniştite, echilibrate şi meditativ-gânditoare. Nuanţe- 
le brune şi roşiatice sunt în locuite cu diferite nuanţe de verde. Efortul 
de gândire face ca aura să aibă o nuanţă fundamentală de un verde 
binefăcător. Aşa arată mai ales aura acelor firi despre care se poate 
spune că ştiu să se împace cu orice situaţie din viaţă. 

Nuanţele de culoare albastră apar la stările sufleteşti care exprimă 
devotament. Cu cât omul îşi pune mai mult Sinea în slujba unei cau- 
ze, cu atât mai semnificative devin nuanţele de albastru. Şi în această 
privinţă întâlnim două feluri de oameni, absolut diferiţi. Există naturi 
umane care nu sunt obişnuite să-şi dezvolte puterea de gândire, sufle- 
te pasive, care nu au altceva de aruncat, ca să spunem aşa, în curentul 
evenimentelor din lume, decât „firea lor bună”. Aura lor licăreşte 
intr-un albastru frumos. Tot astfel arată şi aura multor firi religioase, 
devotate. Sufletele miloase şi acelea care duc bucuros o existenţă 
închinată cu totul operelor de binefacere au o aură asemănătoare. 
Când asemenea oameni mai sunt şi inteligenţi, atunci curenţii verzi 
alternează cu alţii albaştri, sau albastrul ia o nuanţă verzuie. Ceea ce 
deosebeşte sufletele active de cele pasive este faptul că albastrul lor 
se îmbibă, din lăuntru în afară, cu nuanţe de culoare deschisă. Firile 
inventive, care au gânduri productive, radiază oarecum dintr-un 
punct lăuntric în afară nuanţe de culori deschise. Acesta este, în cea 
mai mare măsură, cazul acelor personalităţi pe care le numim „înţe- 
lepte”^’ şi mai ales al acelora care sunt bogate în idei rodnice. în 
general, tot ce are legătură cu activitatea spirituală are mai mult for- 

ma de raze care se extind pornind din lăuntru; pe când tot ce-şi are 
originea în viaţa animalică se prezintă sub o formă de nori neregulaţi 
care străbat aura. 

Nuanţele aurei diferă, după cum reprezentările care izvorăsc din 
activitatea sufletului sunt puse în slujba pornirilor animalice sau în 
slujba intereselor ideale, obiective. Un cap inventiv, care îşi foloseşte 
toate gândurile pentru satisfacerea pasiunilor senzoriale, are în aură 
nuanţe de un albastru-roşu închis; în schimb, acela care îşi foloseşte 
gândurile în mod altruist, pentru un interes obiectiv, are în aura sa 
nuanţe de culoare de un roşu-albastru deschis. O viaţă în spirit, unită 
cu un devotament nobil şi cu putere de sacrificiu, arată culori 
roz-roşii sau violet deschis. 

Nu numai structura fundamentală a sufletului, ci şi emoţiile trecă- 
toare, dispoziţiile şi alte trăiri lăuntrice îşi arată în aură fluctuaţiile de 
culori. O supărare puternică, izbucnită brusc, provoacă fluctuaţii ro- 
şii; sentimentul de onoare rănit, care se manifestă în revoltă subită, se 
poate vedea apărând sub formă de nori de un verde închis. - Dar fe- 
nomenele de culoare nu apar numai ca formaţiuni neregulate asemă- 
nătoare norilor, ci şi ca figuri precis delimitate, regulat configurate. 
Dacă la un om se observă un acces de frică, acesta se manifestă în 
aură prin dungi vălurite de culoare albastră cu un luciu albas- 
tru-roşcat, care o străbat de sus până jos. în aura unei persoane care 
aşteaptă cu încordare un anumit eveniment se pot observa dungi ro- 
şii-albastre, care îi străbat continuu aura, radiind din lăuntru spre ex- 
terior. 

Orice senzaţie pe care omul o primeşte din afară poate fi observa- 
tă printr-o capacitate spirituală de percepţie exactă. în aura persoane- 
lor care sunt puternic afectate de orice impresie exterioară se arată o 
continuă pâlpâire de puncte şi de pete mici albastru-roşiatice. La oa- 
menii care nu sunt prea viu impresionabili, aceste pete mici au nuan- 
ţe de galben-portocaliu, sau chiar o frumoasă coloraţie galbenă. 
Aşa-numita „împrăştiere” sau „distracţie” a oamenilor se manifestă 
prin pete albăstrui, bătând în verzui şi având o formă mai mult sau 
mai puţin schimbătoare. 

O „vedere spirituală” superior dezvoltată distinge în această „au- 
ră”, care înconjoară omul şi radiază în jurul său, trei categorii de fe- 
nomene de culoare. în primul rând sunt culorile care se 

caracterizează, mai mult sau mai puţin, prin faptul că sunt netranspa- 
rente şi lipsite de strălucire. Totuşi, comparând aceste culori cu ace- 
lea pe care le vede ochiul nostru fizic, ele apar vaporoase şi 
transparente. Dar în cadrul lumii suprasensibile ele fac netransparent 
spaţiul pe care-1 ocupă; ele îl umplu cu formaţiuni ceţoase. - O a do- 
ua categorie de culori sunt acelea care sunt oarecum în întregime lu- 
mină. Ele luminează spaţiul pe care îl umplu. Acesta devine prin ele 
un spaţiu de lumină. - Cu totul diferită de aceste două categorii este a 
treia categorie de fenomene de culoare. Şi anume ele au un caracter 
radiant, scânteietor, licăritor. Ele nu doar luminează spaţiul pe care îl 
umplu, ci îl şi străbat cu strălucire şi raze. Există în aceste culori ceva 
activ, mobil în sine. Celelalte au în ele ceva odihnitor, lipsit de stră- 
lucire. Acestea, dimpotrivă, iau naştere oarecum din ele înseşi. - Da- 
torită primelor două categorii de culori, spaţiul se umple ca de o 
fluiditate subtilă care sălăşluieşte liniştită în el; datorită categoriei a 
treia de culori, spaţiul se umple cu o viaţă ce se reînnoieşte neconte- 
nit, cu o mobilitate ce nu încetează niciodată. 

Aceste trei categorii de culori nu se găsesc în aura umană aşezate 
una lângă alta; ele nu se află în zone ale spaţiului perfect separate, ci 
se întrepătrund în modul cel mai felurit. într-o parte sau alta a aurei 
putem vedea amestecându-se cele trei categorii de culori, aşa cum un 
corp fizic, de pildă un clopot, poate fi văzut şi auzit în acelaşi timp. 
Prin aceasta, aura devine un fenomen extrem de complicat, căci 
avem de-a face, ca să spunem aşa, cu trei aure situate una într-alta, 
care se întrepătrund. Dar putem ajunge să le înţelegem în mod clar 
dacă ne îndreptăm atenţia pe rând asupra fiecăreia din aceste trei au- 
re. Atunci, în lumea suprasensibilă facem ceva asemănător cu ceea ce 
facem în lumea sensibilă când, de pildă, pentru a ne concentra cu to- 
tul asupra unei bucăţi muzicale, închidem ochii. „Văzătorul” are în- 
trucâtva trei feluri de organe pentru cele trei categorii de culori. Şi el, 
pentru a observa netulburat, poate deschide impresiilor o categorie 
sau alta de organe, putându-le închide pe celelalte. Se poate ca la în- 
ceput un „văzător” să aibă dezvoltată numai o categorie de organe, şi 
anume pe aceea pentru primul gen de culori. Un asemenea om poate 
vedea numai o singură aură; celelalte două îi rămân invizibile. Tot 
astfel poate vedea cineva primele două aure, dar nu o poate vedea pe 
a treia. - O treaptă mai înaltă a „darului vederii” constă în faptul că 

omul poate vedea toate trei aurele şi el poate, cu scopul de a le stu- 
dia, să-şi îndrepte alternativ atenţia asupra uneia sau alteia dintre ele. 

Aura întreită este expresia suprasensibil-vizibilă a entităţii umane, 
în ea ajung să se exprime cele trei părţi constitutive: trupul, sufletul 
şi spiritul. 

Prima aură este o oglindire a influenţei pe care trupul o exercită 
asupra sufletului uman; a doua exprimă viaţa proprie a sufletului care 
s-a ridicat deasupra excitaţiilor pur senzoriale, dar care nu s-a consa- 
crat încă slujirii Veşnicului; a treia oglindeşte dominaţia pe care spi- 
ritul etern a dobândit-o asupra omului trecător. Când se dă o 
descriere a aurei - cum este cazul în lucrarea de faţă - trebuie accen- 
tuat faptul că aceste lucruri nu numai că sunt greu de observat, dar 
sunt, înainte de toate, greu de descris. De aceea nimeni nu ar trebui 
să vadă în asemenea expuneri mai mult decât un îndreptar. 

Pentru „văzător”, particularitatea vieţii sufleteşti se exprimă aşa- 
dar în constituţia aurei. Dacă el se află în faţa unei vieţi sufleteşti dă- 
ruite cu totul pornirilor sensibile, poftelor şi excitaţiilor exterioare 
momentane, atunci el vede prima aură în cele mai stridente nuanţe de 
culori; în schimb, a doua aură este doar slab dezvoltată. în ea nu se 
văd decât puţine formaţiuni de culori; iar a treia aură este abia schiţa- 
tă. Numai ici şi colo se vede licărind câte o mică scânteie de culoare, 
care arată că până şi într-o asemenea stare sufletească, în om trăieşte 
Veşnicul drept predispoziţie, dar că el este înăbuşit de activitatea 
senzorială despre care am vorbit. - Cu cât omul se dezbară mai mult 
de natura sa instinctuală, cu atât mai puţin marcantă devine prima 
parte a aurei. A doua parte se măreşte atunci din ce în ce mai mult şi 
umple complet cu puterea sa luminătoare corpul de culori în interio- 
rul căruia trăieşte omul fizic. - Şi cu cât omul se dovedeşte mai mult 
a fi un „slujitor al Veşnicului”, cu atât mai mult se manifestă a treia 
aură minunată, aceea care arată în ce măsură este omul cetăţean al 
lumii spirituale. Căci prin această parte a aurei umane Sinea divină 
radiază în lumea pământească. în măsura în care posedă această aură, 
oamenii sunt flăcări prin care Dumnezeirea luminează această lume. 
Ei arată prin această parte a aurei în ce măsură ştiu să trăiască nu 
pentru ei, ci pentru adevărul veşnic, pentru frumosul şi binele nobil; 
în ce măsură s-au smuls şinei lor înguste, pentru a se jertfi pe altarul 
marii activităţi cosmice. 



112 




în acest fel se exprimă în aură ceea ce omul a făcut din sine de-a 
lungul întrupărilor sale. 

în toate cele trei părţi ale aurei se găsesc culori de cele mai variate 
nuanţe. Dar aceste nuanţe îşi schimbă caracterul în funcţie de gradul 
de dezvoltare al omului. - în prima parte a aurei poate fi văzută viaţa 
neevoluată a poftelor în toate nuanţele, de la roşu până la albastru. 
Aceste nuanţe au un caracter tulbure, neclar. Nuanţele de roşu care 
domină indică poftele senzoriale, plăcerile trupeşti, lăcomia după 
plăcerile cerului gurii şi ale stomacului. Nuanţe de verde par a se găsi 
preponderent la acele naturi inferioare care înclină spre apatie, spre 
indiferenţă, care se dedau cu lăcomie oricărei plăceri, dar cărora le 
vine totuşi greu să facă eforturi pentru satisfacerea acestor plăceri. 
Acolo unde pasiunile violente tind către un ţel ce nu poate fi atins 
prin însuşirile deja dobândite, apar culori ale aurei verzi-brune şi 
verzi-gălbui. Anumite sisteme modeme de viaţă cultivă tocmai acest 
gen de aură. 

Un sentiment personal de sine care îşi are rădăcina în mod exclu- 
siv în înclinaţii josnice, care reprezintă aşadar treapta cea mai de jos 
a egoismului, se arată în nuanţe galben neclar până la nuanţe brune. 
Este evident că viaţa de porniri animalice poate lua şi un caracter îm- 
bucurător. Există o capacitate de sacrificiu pur firească pe care o în- 
tâlnim şi în regnul animal intr-un grad înalt. Această dezvoltare a 
unei porniri animalice îşi găseşte desăvârşirea cea mai frumoasă în 
dragostea de mamă. Aceste porniri fireşti dezinteresate apar în prima 
aură în nuanţe de roşu deschis până la roz. Frica laşă, spaima faţă de 
impresiile venite din lumea fizică se arată în aură prin culori 
brun-albastre sau cenuşiu-albastre. 

A doua aură se manifestă şi ea în cele mai variate trepte de culori. 
Un sentiment personal puternic dezvoltat, trufia şi ambiţia, se expri- 
mă prin formaţiuni brune şi portocalii. Curiozitatea se manifestă prin 
pete roşii-galbene. Un galben deschis oglindeşte o gândire clară şi 
inteligenţă; verdele este expresia înţelegerii vieţii şi a lumii. Copiii, 
care prind totul uşor, au mult verde în această parte a aurei lor. O 
memorie bună pare să se trădeze în a doua aură printr-un „gal- 
ben-verde”. Rozul indică o entitate binevoitoare, iubitoare; albastrul 
este semnul evlaviei. Cu cât evlavia se apropie mai mult de ardoarea 
religioasă, cu atât mai mult albastrul trece în violet. Idealismul şi se- 

riozitatea vieţii într-o concepţie mai înaltă se văd ca un albas- 
tru-indigo. 

Culorile fundamentale ale celei de a treia aure sunt galbenul, ver- 
dele şi albastrul. Galbenul deschis apare aici când gândirea este plină 
de idei înalte, cuprinzătoare, în măsură să înţeleagă particularul în 
lumina ansamblului ordinii divine a lumii. Atunci când gândirea este 
intuitivă şi cu desăvârşire purificată de reprezentările sensibile, acest 
galben are un luciu auriu. Verdele exprimă iubirea pentru toate fiinţe- 
le; albastrul este semnul capacităţii altruiste de jertfă pentru toate 
fiinţele. Când această capacitate de a se jertfi creşte până la voinţa 
puternică ce se pune, în mod activ, în serviciul lumii, atunci albastrul 
se deschide spre un violet luminos. în cazul în care, cu toată fiinţa 
sufletească superior dezvoltată, mai există trufie şi ambiţie, ca ultime 
resturi ale egoismului personal, atunci, pe lângă nuanţele de galben, 
apar şi unele care bat în portocaliu. - Trebuie să observăm că în 
această parte a aurei culorile sunt foarte diferite de nuanţele pe care 
omul este obişnuit să le vadă în lumea sensibilă. Aici „văzătorul” 
găseşte o frumuseţe şi o splendoare cu care nu se poate compara ni- 
mic din lumea obişnuită. - Acela care nu găseşte important faptul că 
prin „ vederea aurei” se înţelege o extindere şi o îmbogăţire a celor 
percepute în lumea fizică, acela nu poate judeca în mod just această 
descriere a „aurei”. Este vorba de o extindere care tinde spre cunoaş- 
terea formei vieţii sufleteşti, care are realitate spirituală în afara lumii 
sensibile. întreagă această expunere nu are nimic de-a face cu o in- 
terpretare a caracterului sau a gândurilor unui om pe baza unei aure 
percepute în mod halucinatoriu. Ea vrea să extindă cunoaşterea în- 
spre lumea spirituală şi nu vrea să aibă nimic de-a face cu arta du- 
bioasă de a interpreta sufletele umane din aurele lor. 

Calea cunoaşterii 



Fiecare om poate dobândi el însuşi cunoaşterea din domeniul şti- 
inţei spirituale, despre care este vorba în această carte. Expuneri de 
felul celor date în această lucrare oferă o imagine de gânduri a lumi- 
lor superioare. Şi, intr-o anumită privinţă, ele constituie primul pas 
spre propria contemplare. Căci omul este o fiinţă gânditoare. Şi el îşi 
poate găsi calea sa de cunoaştere numai dacă porneşte de la gândire. 
Dacă înţelegerii sale i se oferă o imagine a lumilor superioare, aceas- 
ta nu este nerodnică pentru el, chiar dacă, deocamdată, ea nu este 
decât o relatare despre realităţile superioare, în care nu poate încă 
privi prin contemplare proprie. Căci înseşi gândurile care i se comu- 
nică reprezintă o putere care acţionează mai departe în lumea gându- 
rilor sale. Această putere va fi activă în el; ea va trezi facultăţi 
latente. Cel care este de părere că e inutil să te dedici unei asemenea 
imagini de gânduri, acela se înşeală. Şi aceasta pentru că el vede în 
gândire doar ceva ireal, abstract. Dar la temelia gândului se află o 
putere vie. Şi după cum pentru cel ce posedă cunoaşterea, gândul 
este o expresie directă a lucrurilor contemplate în spirit, tot astfel 
comunicarea acestei expresii acţionează în cel care o primeşte ca 
germene din care se va naşte rodul cunoaşterii. Cel care caută cu- 
noaşterea superioară, dar, dispreţuind munca de gândire, se adresează 
altor forţe din om, acela nu ţine seama de faptul că gândirea este cea 
mai înaltă dintre facultăţile de care dispune omul în lumea senzoria- 
lă. Aşadar, celui care întreabă: Cum dobândesc eu însumi cunoştinţe- 
le superioare ale ştiinţei spirituale? - aceluia să i se spună: începe 
prin a te instrui din comunicările pe care le fac alţii despre aceste cu- 
noştinţe. Şi dacă va spune: Eu însumi vreau să văd; nu vreau să ştiu 
nimic despre ceea ce au văzut alţii - atunci să i se răspundă: întâia 
treaptă spre propria cunoaştere o constituie tocmai asimilarea comu- 
nicărilor făcute de alţii. La aceasta el poate răspunde: Bine, dar 
atunci sunt constrâns pentru început la credinţa oarbă. Totuşi, în ceea 
ce priveşte o comunicare nu este vorba de credinţă sau de necredinţă, 

ci numai de o preluare nepărtinitoare a celor aflate. Adevăratul cerce- 
tător spiritual nu vorbeşte niciodată cerând să fie crezut orbeşte. El 
nu vrea decât să spună: Eu am trăit aceste lucruri în domeniile spiri- 
tuale ale existenţei şi acum relatez despre aceste trăiri ale mele. Dar 
el ştie, de asemenea, că primirea acestor trăiri ale sale şi pătrunderea 
relatărilor cu gândirea sunt pentru celălalt puteri vii pentru a se dez- 
volta spiritual. 

Lucrurile despre care vorbim aici vor fi privite în mod just numai 
de acela care ştie că orice cunoaştere despre lumile sufleteşti şi spiri- 
tuale se odihneşte în adâncurile sufletului uman. Ea poate fi scoasă la 
iveală prin „calea cunoaşterii”. Noi putem înţelege nu numai ceea ce 
am scos noi înşine din adâncurile sufletului, ci şi cele scoase de un 
altul. Aceasta este cu putinţă chiar şi înainte ca noi înşine să fi făcut 
ceva pentru a păşi pe calea cunoaşterii. O pătrundere justă cu mintea 
a lucrurilor spirituale trezeşte în sufletul netulburat de prejudecăţi 
puterea de a înţelege. Cunoaşterea se ridică din inconştient în întâm- 
pinarea realităţilor spirituale găsite de altul. Şi această întâmpinare 
nu este o credinţă oarbă, ci acţiunea justă a raţiunii umane sănătoase, 
în această înţelegere sănătoasă ar trebui să vedem un punct de pleca- 
re mult mai bun, chiar şi pentru cunoaşterea personală a lumii spiri- 
tuale, decât dubioasele „adânciri” mistice şi alte asemenea lucruri, în 
care adesea se crede că se poate găsi ceva mai bun decât în ceea ce 
poate recunoaşte raţiunea umană sănătoasă din ceea ce îi oferă ade- 
vărata cercetare spirituală. 

Nu putem stărui îndeajuns asupra faptului că este foarte necesar 
ca acela care vrea să-şi dezvolte facultăţile superioare de cunoaştere 
să întreprindă o serioasă muncă de gândire. Trebuie să stăruim cu 
atât mai mult asupra acestui lucru, cu cât mai mulţi oameni care vor 
să devină „văzători” dispreţuiesc tocmai această muncă de gândire 
serioasă şi plină de renunţare. Ei spun, „gândirea” nu-mi poate ajuta 
la nimic; aici este vorba de „senzaţie”, de „sentiment” sau de ceva 
asemănător. Faţă de această atitudine trebuie să spunem că nimeni nu 
poate deveni un „văzător” intr-un sens mai înalt (adică adevărat), 
dacă nu s-a deprins mai întâi cu viaţa de gândire. în această privinţă, 
la multe persoane joacă un rol nefast o anumită comoditate lăuntrică. 
Ele nici nu-şi dau seama de această comoditate deoarece ea se îm- 
bracă intr-un dispreţ pentru „gândirea abstractă”, pentru „speculaţiile 

sterile” ş.a.nxd. Dar a confunda gândirea cu depanarea unui şir de 
gânduri abstracte şi sterile înseamnă a o aprecia greşit. Această 
„gândire abstractă” poate uşor ucide cunoaşterea suprasensibilă; dar 
gândirea plină de viaţă poate să-i devină temelie. Ar fi, desigur, mult 
mai comod dacă s-ar putea ajunge la darul superior al vederii ocolind 
munca de gândire. Acest lucru, de bună seamă, l-ar dori mulţi. Dar 
pentru a ajunge la vederea spirituală este nevoie de o tărie lăuntrică, 
de o siguranţă sufletească la care numai gândirea poate conduce. De 
altfel, fără ea se ajunge numai la imagini neesenţiale care pâlpâie ici 
şi acolo, la un joc sufletesc zăpăcitor care, ce-i drept, place multora, 
dar care nu are nimic de-a face cu o adevărată pătrundere în lumile 
superioare. - Dacă ne mai gândim apoi ce trăiri pur spirituale au loc 
în omul care pătrunde cu adevărat în lumea superioară, atunci vom 
înţelege că lucrurile mai au şi un alt aspect. „Văzătorul” are nevoie 
de o viaţă sufletească absolut sănătoasă. Şi nu există o mai bună cul- 
tivare a acestei sănătăţi decât gândirea adevărată. Această sănătate 
poate fi chiar serios periclitată dacă exerciţiile pentru a ajunge la 
dezvoltarea superioară nu sunt clădite pe gândire. Pe cât este de ade- 
vărat că pe un om care gândeşte sănătos şi corect darul vederii îl va 
face şi mai sănătos şi mai destoinic pentru viaţă decât este fără ea, tot 
atât de adevărat este că orice dorinţă de dezvoltare care ocoleşte stră- 
dania de gândire, orice visătorie în acest domeniu, înlesnesc atât în- 
clinarea spre fantastic, cât şi o falsă atitudine faţă de viaţă. Nimeni nu 
trebuie să se teamă de ceva dacă vrea să se ridice la cunoaşterea su- 
perioară prin respectarea celor descrise aici; dar această ridicare tre- 
buie să se facă numai prin respectarea acestor premise. Aceste 
premise au de-a face numai cu sufletul şi cu spiritul omului; de ace- 
ea, este absurd să se vorbească despre o influenţă dăunătoare asupra 
sănătăţii trupeşti, dacă se respectă aceste premise. 

Necredinţa neîntemeiată este, în orice caz, dăunătoare. Căci ea ac- 
ţionează în cel ce primeşte ca o putere de respingere. Ea îl împiedică 
să primească gândurile fecunde. Pentru deschiderea simţurilor super- 
ioare nu este deloc necesară credinţa oarbă, dar este neapărat necesa- 
ră asimilarea lumii de gânduri a ştiinţei spirituale. Cercetătorul 
spiritual cere discipolului său următoarele: Tu nu trebuie să crezi în 
cele ce îţi spun, ci să le gândeşti, să faci din acestea conţinutul pro- 
priei tale lumi de gândire, şi atunci gândurile mele, ele însele, vor 

acţiona în tine în aşa fel încât vei recunoaşte adevărul lor. Aceasta 
este atitudinea cercetătorului spiritual. El dă impulsul; puterea de a 
înţelege adevărul porneşte din interiorul celui care primeşte. Şi în 
acest sens ar trebui abordate viziunile ştiinţei spirituale. Cel care face 
efortul de a-şi adânci gândirea în ele poate fi sigur că acestea îl vor 
duce mai curând sau mai târziu la propria contemplare. 

în cele spuse este deja indicată o primă însuşire pe care trebuie să 
o dezvolte în el cel ce vrea să ajungă la propria vedere a realităţilor 
superioare. Este dăruirea fără rezerve, nepărtinitoare, faţă de ceea 
ce ne poate revela viaţa umană sau chiar lumea din afara omului. Cel 
care se apropie din capul locului de o realitate a lumii cu judecata pe 
care o aduce cu sine din viaţa sa de până atunci, acela, printr-o ase- 
menea judecată, se închide faţă de influenţa liniştită, multilaterală, pe 
care această realitate o poate exercita asupra lui. Discipolul trebuie să 
fie capabil în orice clipă să se transforme intr-un vas cu totul gol, în 
care să se poată revărsa lumea străină. Numai acele clipe în care tace 
orice judecată, orice critică provenită din noi înşine, sunt clipe de 
cunoaştere. Aşa de pildă, când stăm în faţa unui om nu are nici o im- 
portanţă dacă suntem mai înţelepţi decât el. Chiar şi copilul cel mai 
neştiutor poate revela ceva celui mai mare înţelept. Şi dacă acesta se 
apropie de copil cu judecata sa, oricât de înţeleaptă ar fi ea, atunci 
înţelepciunea sa se interpune ca un geam mat în faţa celor ce trebuie 
să-i reveleze copilul.* Pentru a ajunge la această dăruire faţă de reve- 
laţiile lumii străine lui, omul trebuie să tindă spre o totală abnegaţie 
lăuntrică. Şi când omul se cercetează pentru a vedea în ce măsură e 
capabil de această dăruire, atunci va face descoperiri uimitoare cu 
privire la sine însuşi. Dacă cineva vrea să păşească pe calea cunoaş- 
terii superioare, el trebuie să se exerseze pentru a se putea stinge, în 
orice clipă, pe sine însuşi cu toate prejudecăţile sale. Şi pe măsură ce 
el se stinge, celălalt element se revarsă în el. Numai un înalt grad de 
asemenea dăruire de sine altruistă face posibilă preluarea realităţilor 
spirituale superioare, care pretutindeni îl înconjoară pe om. Această 
însuşire se poate dezvolta conştient. Aşa de pildă să încercăm să ne 



Se vede bine chiar din această indicaţie că în cazul cerinţei de „dăruire fără rezer- 
vă” nu este vorba de eliminarea judecăţii personale sau de dăruirea prin credinţă 
oarbă. Căci acestea nu ar avea nici un sens faţă de un copil. 

abţinem de la orice judecată faţă de oamenii din jurul nostru. Să stin- 
gem în noi criteriul de atractiv şi de respingător, de prost şi de de- 
ştept, pe care suntem obişnuiţi să-l aplicăm; şi să încercăm să 
înţelegem oamenii numai din ei înşişi, fără acest criteriu. Cele mai 
bune exerciţii se pot face cu oamenii faţă de care avem o aversiune. 
Să înăbuşim cu toată puterea această aversiune şi să lăsăm să acţio- 
neze asupra noastră, fără părtinire, tot ce fac ei. - Sau dacă ne aflăm 
intr-o ambianţă care ne inspiră o judecată sau alta, să înăbuşim în noi 
această judecată şi să ne expunem nepărtinitori impresiilor.** - Să 
lăsăm să ne vorbească obiectele şi evenimentele mai mult decât să 
vorbim noi despre ele. Să extindem acest exerciţiu şi asupra lumii 
gândurilor noastre. Să înăbuşim în noi ceea ce plăsmuieşte un gând 
sau altul, şi să lăsăm ca gândurile să fie provocate exclusiv de ceea 
ce este în afara noastră. - Numai când aceste exerciţii sunt făcute cu 
cea mai sfântă seriozitate şi perseverenţă ele duc la ţelurile superioa- 
re ale cunoaşterii. Cine subapreciază asemenea exerciţii nu ştie nimic 
despre valoarea lor. Iar cel care are experienţă în asemenea lucruri 
ştie că dăruirea de sine şi nepărtinirea sunt cu adevărat producătoare 
de putere. După cum căldura, care se produce în cazanul de aburi, se 
transformă în forţa motrice a locomotivei, tot astfel şi practicarea 
dăruirii de sine spirituale altruiste se transformă în om în puterea ve- 
derii în lu mi le spirituale. 

Prin acest exerciţiu omul devine capabil să preia tot ceea ce-1 în- 
conjoară. Dar capacităţii de preluare trebuie să i se adauge şi o apre- 
ciere justă a lucrurilor. Cât timp omul are încă tendinţa de a se 
supraaprecia pe sine în detrimentul lumii care-1 înconjoară, el îşi 
amână accesul la cunoaşterea superioară. Cel care, faţă de orice lucru 
sau eveniment, se dă cu totul plăcerii sau durerii pe care acestea i le 
procură, acela este prins într-o asemenea supraapreciere a sa. Căci 
prin plăcerea sa şi prin durerea sa nu află nimic despre lucruri, ci 
doar ceva despre sine însuşi. Dacă simt simpatie pentru un om, 
atunci simt mai întâi numai relaţia mea cu acel om. Dacă judecata 



Această dăruire nepărtinitoare nu are nimic de-a face cu „credinţa oarbă”. Nu este 
vorba să credem orbeşte în ceva, ci să nu punem .judecata oarbă” în locul impresiei 
vii. 

mea, conduita mea depind numai de acest sentiment de plăcere, de 
simpatie, atunci pun caracterul meu personal pe primul plan; îl im- 
pun lumii. Eu vreau să mă încadrez în lume aşa cum simt, şi nu vreau 
să primesc nepărtinitor această lume în mine şi să o las să se mani- 
feste în sensul forţelor care acţionează în ea. Cu alte cuvinte: nu rabd 
decât ceea ce corespunde specificului meu. Exercit o forţă de respin- 
gere faţă de tot restul. Atât timp cât omul este prins în lumea simţuri- 
lor, el acţionează mai ales respingând toate influenţele care nu sunt 
accesibile simţurilor. Discipolul trebuie să dezvolte în sine însuşirea 
de a se comporta faţă de lucruri şi oameni ţinând seama de particula- 
rităţile acestora, apreciind toate după valoarea şi însemnătatea lor. 
Simpatia şi antipatia, plăcerea şi neplăcerea trebuie să joace roluri cu 
totul noi. Nu poate fi vorba ca omul să le stârpească, să devină insen- 
sibil faţă de simpatie şi de antipatie. Dimpotrivă, cu cât va dezvolta 
în el facultatea de a nu lăsa să urmeze după fiecare simpatie şi anti- 
patie o judecată, o acţiune, cu atât va dezvolta mai mult în sine o sen- 
sibilitate mai subtilă. Va afla că simpatiile şi antipatiile îmbracă o 
formă superioară atunci când le ţine în frâu în forma în care ele se 
găsesc deja în el. Chiar şi obiectul care la început pare cel mai anti- 
patic are calităţi ascunse; el le manifestă când omul nu-şi urmează 
simţurile sale egoiste în comportamentul său. Cine s-a format în 
acest sens, acela are, în toate privinţele, o sensibilitate mai subtilă 
decât altul, pentru că nu se lasă ispitit de sine însuşi la 
nereceptivitate. Orice înclinaţie căreia ne supunem orbeşte ne toceşte 
capacitatea de a vedea lumea înconjurătoare în adevărata lumină. 
Urmând înclinaţiilor noastre, ne impunem oarecum lumii înconjură- 
toare, în loc de a ne expune ei ca să-i simţim valoarea. 

Şi dacă omul nu mai are răspunsul său egoist, comportarea sa 
egoistă faţă de fiecare plăcere şi durere, simpatie şi antipatie, atunci 
devine, de asemenea, independent şi de impresiile schimbătoare ale 
lumii exterioare. Plăcerea pe care ne-o procură un lucru ne face să 
depindem imediat de el. Ne pierdem în el. Un om care, în funcţie de 
impresiile schimbătoare, se pierde în bucurie sau în durere, nu poate 
umbla pe calea cunoaşterii spirituale. El trebuie să întâmpine cu calm 
plăcerea şi durerea. Va înceta atunci să se piardă în ele; în schimb, va 
începe să le înţeleagă. O plăcere căreia mă dăruiesc cu totul îmi ab- 
soarbe existenţa în chiar clipa în care mă dăruiesc ei. De plăcere eu 

trebuie să mă folosesc, însă numai pentru a ajunge prin ea la înţele- 
gerea lucrului care îmi procură această plăcere. Esenţial să nu fie 
pentru mine faptul că lucrul acesta îmi procură plăcere. Eu trebuie să 
simt plăcerea şi, prin intermediul plăcerii, esenţa lucrului. Plăcerea să 
fie pentru mine numai vestitorul faptului că în acel obiect se găseşte 
o însuşire care poate produce plăcere. Trebuie să învăţ să recunosc 
această însuşire. Dacă mă opresc la plăcere, dacă mă las cu totul cu- 
prins de ea, nu fac altceva decât să mă trăiesc pe mine însumi; dacă 
plăcerea este pentru mine numai ocazia de a trăi o însuşire a lucrului, 
atunci, prin această trăire, mă îmbogăţesc lăuntric. Plăcerea şi neplă- 
cerea, bucuria şi durerea trebuie să fie pentru cercetător prilejul prin 
care el învaţă de la lucruri. Prin aceasta, cercetătorul nu devine in- 
sensibil la plăcere şi la durere; dar el se ridică deasupra lor, pentru ca 
ele să-i reveleze natura lucrurilor. Cel care se dezvoltă în această di- 
recţie învaţă să înţeleagă ce îndrumători sunt plăcerea şi durerea. El 
va simţi împreună cu orice fiinţă, şi în felul acesta va primi revelarea 
interiorului fiinţei. Cercetătorul nu-şi spune niciodată numai: ah, cât 
sufăr, cât mă bucur, ci întotdeauna: cum vorbeşte suferinţa, cum vor- 
beşte bucuria. El se oferă pentru a lăsa să acţioneze asupra lui plăce- 
rea şi bucuria lumii exterioare. Prin aceasta se dezvoltă în om un 
mod cu totul nou de a se situa faţă de lucruri. înainte, omul făcea ca 
o impresie sau alta să fie urmată de o acţiune sau alta, numai deoare- 
ce impresiile îl bucurau sau îi produceau neplăcere. Acum însă, plă- 
cerea şi neplăcerea devin şi organele prin care lucrurile îi spun cum 
sunt ele, conform esenţei lor. Din simple sentimente, plăcerea şi du- 
rerea devin în el organe de simţ prin care percepe lumea exterioară. 
După cum ochiul nu acţionează el însuşi când vede ceva, ci lasă mâi- 
nii această misiune, tot astfel plăcerea şi durerea, în măsura în care 
cercetătorul spiritual le foloseşte ca mijloace de cunoaştere, nu pro- 
voacă nimic, ci ele primesc impresii, iar ceea ce este aflat prin inter- 
mediul plăcerii şi al neplăcerii determină acţiunea. Dacă omul cultivă 
plăcerea şi neplăcerea în aşa fel încât ele devin organe de transmite- 
re, atunci ele clădesc în suflet organele propriu-zise prin care i se 
deschide lumea sufletească. Ochiul nu poate fi de folos corpului de- 
cât prin faptul că este un organ de transmitere a impresiilor sensibile; 
plăcerea şi durerea vor deveni ochi sufleteşti dacă vor înceta să aibă 

valoare numai în sine şi vor începe să reveleze propriului suflet, su- 
fletul altuia. 

Prin însuşirile amintite, cunoscătorul ajunge în situaţia de a lăsa 
să acţionează asupra sa ceea ce există în mod real în lumea înconju- 
rătoare, fără influenţe perturbatoare datorate particularităţilor sale. 
însă trebuie, de asemenea, să se integreze în mod just în lumea spiri- 
tuală înconjurătoare deoarece, ca fiinţă gânditoare, el este cetăţean al 
lumii spirituale. El poate fi cetăţean al lumii spirituale în mod just 
numai dacă în timpul cunoaşterii spirituale dă gândurilor sale un curs 
corespunzător legilor eterne ale adevărului, legilor ţării spiritului. 
Căci numai astfel poate acţiona asupra lui această ţară şi îi poate re- 
vela realităţile ei. Omul nu ajunge la adevăr dacă se lasă condus nu- 
mai de gândurile ce trec continuu prin Eul său. Căci aceste gânduri 
iau în acest caz un curs care le este impus prin faptul că ajung la 
existenţă în cadrul naturii trupeşti. Lumea gândurilor unui om care se 
mărgineşte, în primă instanţă, la o activitate spirituală condiţionată 
de creierul fizic, se prezintă ca fiind lipsită de reguli şi încâlcită. 
Apare un gând care se întrerupe, fiind înlocuit de un altul. Cel care 
ascultă cu atenţie conversaţia a doi oameni, cel care se observă pe 
sine însuşi cu nepărtinire, acela îşi va putea face o reprezentare de- 
spre acest noian de gânduri pasagere, care vin şi trec. Atât timp cât 
omul nu se ocupă decât de îndatoririle vieţii fizice, faptele realităţii 
vor corecta întotdeauna cursul încâlcit al gândurilor sale. Pot să gân- 
desc oricât de încâlcit: viaţa de toate zilele impune faptelor mele le- 
gile care corespund realităţii. Imaginea pe care mi-o formez în gând 
despre un oraş poate îmbrăca o formă dintre cele mai neclare: de în- 
dată ce vreau să parcurg un drum prin acel oraş, trebuie să mă supun 
realităţilor existente. Mecanicul poate intra în atelierul său având în 
cap ideile cele mai incoerente; legile maşinilor sale îl vor face să ia 
măsurile corecte. în cadrul lumii sensibile, realităţile corectează con- 
tinuu gândirea. Dacă îmi fac o părere falsă despre un fenomen fizic 
sau despre forma unei plante, atunci mă întâmpină realitatea şi îmi 
readuce gândul pe drumul cel drept. Cu totul altfel stau lucrurile când 
este vorba de relaţia mea cu domeniile superioare ale existenţei. Ele 
mi se dezvăluie numai dacă pătrund în lumile lor cu o gândire deja 
sever disciplinată. Aici gândirea va trebui să-mi dea impulsul cel 
just, cel sigur, altfel nu voi găsi căile corespunzătoare. Căci legile 

spirituale care se manifestă în aceste lumi nu sunt condensate până la 
manifestare fîzic-sensibilă şi nu exercită aşadar asupra mea constrân- 
gerea caracterizată. Eu mă pot supune acestor legi numai dacă ele 
sunt înrudite cu ale mele proprii, ca legi ale unei fiinţe gânditoare. 
Aici va trebui să-mi fiu eu însumi un îndrumător sigur. Aşadar cu- 
noscătorul trebuie să-şi transforme gândirea într-o gândire sever dis- 
ciplinată. Gândurile sale trebuie treptat să se dezveţe cu desăvârşire 
de a lua cursul gândirii de toate zilele. în întreaga lor desfăşurare, ele 
trebuie să preia caracterul lăuntric al lumii spirituale. El trebuie să se 
poată observa în această direcţie şi să fie stăpân pe sine. Să nu i se 
înşire în mod arbitrar un gând lângă alt gând, ci să se alăture numai 
în conformitate cu conţinutul strict al lumii gândurilor. Trecerea de la 
o reprezentare la alta trebuie să corespundă legilor severe ale gândi- 
rii. Ca gânditor, omul trebuie să reprezinte mereu, într-o anumită mă- 
sură, o imagine a acestor legi ale gândirii. Să-şi interzică orice 
reprezentare care nu decurge din aceste legi. Când îi iese în cale un 
gând favorit, să-l respingă, dacă acest gând tulbură mersul ordonat al 
gândirii sale. Dacă vreun sentiment personal vrea să impună gânduri- 
lor sale o direcţie care nu le este inerentă, el trebuie să-l reprime. - 
Platon a cerut de la cei care doreau să intre în şcoala sa să parcurgă 
mai întâi un curs de matematică. Şi matematica, prin legile ei severe, 
care nu se conduc după cursul zilnic al fenomenelor sensibile, este, 
intr-adevăr, o bună pregătire pentru cel care caută cunoaşterea. Dacă 
omul vrea să progreseze în ea, trebuie să îndepărteze de la sine orice 
element arbitrar personal, orice dezorganizare. Cel care caută cu- 
noaşterea se pregăteşte pentru menirea sa prin faptul că învinge în 
mod voit orice element arbitrar care domină în gândire şi este activ 
prin sine însuşi. El învaţă să urmeze numai cerinţele gândirii. Şi ast- 
fel trebuie să înveţe el să procedeze în orice gândire care se pune în 
serviciul cunoaşterii spirituale. Această viaţă de gândire trebuie să 
fie ea însăşi o imagine a judecăţilor şi a concluziilor matematice ne- 
părtinitoare. El trebuie să se străduiască, oriunde ar merge sau s-ar 
afla, să poată gândi în acest fel. Atunci în el se vor revărsa legităţile 
lumii spirituale care trec fără să lase vreo urmă pe lângă el şi prin el 
dacă gândirea sa are caracteristica cotidianului şi confuziei. Gândirea 
ordonată îl va duce, pornind de la puncte de plecare sigure, la cele 
mai ascunse adevăruri. Dar aceste indicaţii nu trebuie să fie luate în 

mod unilateral. Deşi matematica produce o bună disciplinare a gândi- 
rii, se poate ajunge la o gândire pură, sănătoasă, plină de viaţă, şi fără 
matematică. 

Cel care caută cunoaşterea trebuie să se străduiască să obţină şi 
pentru acţiunile sale ceea ce năzuieşte pentru gândire. Acestea trebu- 
ie să poată urma legile frumosului nobil şi ale adevărului etern, fără a 
suferi influenţe perturbatoare din partea personalităţii sale. Aceste 
legi trebuie să-i poată da direcţia. Dacă întreprinde o acţiune pe care 
o recunoaşte a fi justă, şi simţirea sa personală nu este satisfăcută de 
această acţiune, el nu trebuie să abandoneze calea pe care a păşit, din 
această cauză. Dar nu trebuie nici să o urmeze doar pentru că-i adu- 
ce bucurie, dacă descoperă că nu este în concordanţă cu legile frumo- 
sului veşnic şi ale adevărului. în viaţa de toate zilele oamenii se lasă 
determinaţi în acţiunile lor de ceea ce îi satisface în mod personal şi 
de ceea ce le aduce lor roade. Prin aceasta, ei impun punctul de vede- 
re al personalităţii lor cursului fenomenelor lumii. Ei nu împlinesc 
adevărul, care este înscris în legile lumii spirituale, ci cerinţele bunu- 
lui lor plac. Acţionăm în sensul lumii spirituale abia atunci când ur- 
măm numai legile acestei lumi. Din ceea ce se înfăptuieşte pornind 
doar de la personalitate nu rezultă puteri care să poată constitui o ba- 
ză pentru cunoaşterea spirituală. Cel ce caută cunoaşterea nu poate 
întreba numai: ce îmi aduce roade, cum pot avea succes, ci el trebuie 
să poată întreba şi: ce am recunoscut a fi binele? Renunţarea la roa- 
dele acţiunilor care vizează personalitatea, renunţarea la tot ce este 
arbitrar: acestea sunt legile severe pe care trebuie să şi le poată trasa 
el însuşi. Atunci el păşeşte pe căile lumii spirituale şi întreaga sa fiin- 
ţă se pătrunde de aceste legi. El se eliberează faţă de orice constrân- 
gere a lumii senzoriale: Omul-spirit din el se ridică din învelişul 
sensibil. Astfel progresează spre cele spirituale, astfel se spirituali- 
zează pe sine însuşi. Nu se poate spune: la ce-mi folosesc toate inten- 
ţiile de a urma numai legile adevărului dacă mă înşel poate asupra 
acestui adevăr? Esenţială este strădania, atitudinea lăuntrică. Chiar şi 
cel care greşeşte are în strădania sa spre adevăr o putere care îl abate 
de la calea greşită. Dacă se află în eroare, această putere îl cuprinde 
şi îl duce pe căile adevărului. Chiar obiecţia „pot să mă şi înşel” este 
necredinţă stânjenitoare. Ea arată că omul nu are nici o încredere în 
puterea adevărului. Esenţialul este tocmai ca omul să nu-şi fixeze 

ţeluri din punctul său de vedere egoist, ci să se dăruiască dezinteresat 
şi să se lase condus de spirit. Nu voinţa umană egoistă poate să dea 
prescripţii adevărului, ci acest adevăr însuşi trebuie să ajungă suve- 
ran în om, să-i pătrundă întreaga fiinţă şi să facă din el o imagine a 
legilor eterne ale ţării spiritului. El trebuie să se umple cu aceste legi 
eterne pentru a le lăsa să se reverse în viaţă. - Aşa cum cel care caută 
cunoaşterea trebuie să fie stăpân pe gândirea sa, el trebuie să poată fi 
stăpân şi pe voinţa sa. El devine, prin aceasta, absolut modest - lipsit 
de aroganţă -, un mesager al lumii adevărului şi frumosului. Astfel, 
devenit mesager al acestei lumi, el ajunge să fie participant la lumea 
spirituală. Şi prin aceasta el se înalţă pe scara evoluţiei din treaptă în 
treaptă. Căci numai prin contemplare nu se poate ajunge la viaţa spi- 
rituală, la ea trebuie să ajungem prin trăire. 

Dacă cel care caută cunoaşterea respectă aceste legi, atunci trăirile 
sufleteşti care se referă la lumea spirituală vor lua în el o formă cu 
totul nouă. El nu va mai trăi numai în ele. Ele nu vor avea însemnăta- 
te numai pentru viaţa sa proprie. Ele vor deveni percepţii sufleteşti 
ale lumii superioare. în sufletul său, sentimentele, plăcerea şi neplă- 
cerea, bucuria şi durerea devin organe sufleteşti, după cum ochii şi 
urechile nu duc în corpul său numai o viaţă pentru sine ci, în mod 
altruist, lasă să treacă prin ele impresiile exterioare. Şi, prin aceasta, 
cel care caută cunoaşterea dobândeşte calm şi siguranţă în structura 
sa sufletească, însuşiri necesare pentru cercetarea în lumea spirituală. 
O mare plăcere nu-1 va mai face doar să chiuie, ci îi va putea vesti 
însuşirile lumii, care mai înainte i-au scăpat din vedere. El va rămâne 
liniştit; şi prin această linişte i se vor revela caracteristicile entităţilor 
care îi aduc plăcerea. O durere nu-1 va mai umple doar de întristare, 
ci îi va putea spune şi ce însuşiri are fiinţa care îi produce durere. 
După cum ochiul nu doreşte nimic pentru el, ci îi arată omului direc- 
ţia drumului pe care trebuie să apuce, tot astfel şi plăcerea şi durerea 
vor călăuzi în mod sigur sufletul pe calea sa. Aceasta este starea de 
echilibru sufletesc la care trebuie să ajungă cunoscătorul. Cu cât plă- 
cerea şi durerea se vor epuiza mai puţin în valurile pe care ele le 
aruncă în viaţa lăuntrică a cunoscătorului, cu atât mai mult vor forma 
ele ochii pentru lumea suprasensibilă. Atât timp cât omul trăieşte în 
plăcere şi durere, el nu cunoaşte prin ele. Când învaţă să trăiască prin 
ele, când elimină din ele sentimentul de sine, atunci ele devin orga- 

nele sale de percepţie; atunci, el vede prin ele, atunci cunoaşte prin 
ele. Este o greşeală să se creadă că în felul acesta cunoscătorul devi- 
ne un om sec, arid, care nu mai simte nici plăcerea şi nici suferinţa. 
Plăcerea şi suferinţa există şi în el, dar atunci când el cercetează lu- 
mile spirituale, ele îmbracă o altă formă; ele au devenit „ochi şi 
urechi”. 

Atât timp cât trăim cu lumea în mod personal, lucrurile îşi dezvă- 
luie numai ceea ce le leagă de personalitatea noastră. Dar aceasta este 
numai partea lor trecătoare. Dacă ne retragem noi înşine din ceea ce 
este trecător în noi şi dacă trăim în partea noastră nepieritoare cu sen- 
timentul nostru de sine, cu „Eul” nostru, atunci părţile trecătoare din 
noi devin pentru noi mijlocitoare, şi ceea ce ni se dezvăluie prin ele 
este ceva netrecător, este partea veşnică a lucrurilor. Cunoscătorul 
trebuie să poată dezvolta relaţia între propria sa fiinţă veşnică şi veş- 
nicul din lucruri. Chiar înainte de a face alte exerciţii de felul celor 
descrise, şi chiar şi în timpul practicării lor, el trebuie să-şi îndrepte 
atenţia asupra acestei părţi netrecătoare a lucrurilor. Dacă observ o 
piatră, o plantă, un animal, un om, trebuie să-mi pot aduce aminte că, 
în toate acestea, se exprimă ceva etern. Trebuie să-mi pot pune între- 
barea: Ce trăieşte oare ca element veşnic în piatra trecătoare, în omul 
trecător? Ce va dăinui din fenomenul sensibil, trecător? - Să nu cre- 
dem cumva că această direcţie dată spiritului spre cele veşnice ar 
stinge în noi privirea devotată şi simţul pentru însuşirile vieţii de zi 
cu zi şi că ne-ar înstrăina de realitatea nemijlocită. Dimpotrivă, fieca- 
re frunză, fiecare gândăcel ne vor dezvălui nenumărate taine când 
îndreptăm spre ele nu numai ochiul nostru ci, prin ochi, şi spiritul 
nostru. Fiecare sclipire, fiecare nuanţă de culoare, fiecare cadenţă 
sonoră vor rămâne vii şi perceptibile simţurilor, nimic nu se va pier- 
de; numai că li se va adăuga o nemărginită viaţă nouă. Iar cel care nu 
ştie să observe cu ochiul lucrurile cele mai mici, acela nu va ajunge 
decât la gânduri şterse, anemice, dar nu la contemplarea spirituală. - 
Totul depinde de starea de spirit pe care ne-o dobândim în această 
privinţă. Cât de departe vom putea progresa, aceasta depinde de fa- 
cultăţile noastre. Nu avem de făcut decât să procedăm în mod corect 
şi să lăsăm tot restul în grija evoluţiei. La început trebuie să ne mul- 
ţumim a ne îndrepta privirea asupra părţii nepieritoare a lucrurilor. 
Făcând astfel, tocmai prin aceasta ni se va deschide cunoaşterea a 

ceea ce este durabil. Trebuie să aşteptăm până ce ni se dă. Şi, la tim- 
pul potrivit, i se va da fiecărui om care aşteaptă cu răbdare şi - lu- 
crează. - Făcând asemenea exerciţii, omul observă în curând ce 
transformare puternică se petrece cu el. El învaţă să considere fiecare 
lucru important sau neimportant numai când a recunoscut raportul 
acestui lucru cu un element durabil, etern. El ajunge la un alt mod de 
a evalua şi de a preţui lumea decât cel pe care îl avea înainte. Simţi- 
rea sa intră într-un alt raport cu întreaga lume înconjurătoare. Ceea ce 
este trecător nu-1 mai atrage ca înainte numai prin el însuşi; acesta 
devine, de asemenea, o parte componentă şi un simbol al Veşnicului. 
Iar el învaţă să iubească acest Veşnic ce trăieşte în toate lucrurile. 
Acesta îi devine familiar, aşa cum mai înainte îi era familiar efeme- 
rul. Dar prin aceasta el nu se înstrăinează de viaţă, ci el învaţă să pre- 
ţuiască orice lucru conform adevăratei sale importanţe. Chiar şi 
nimicurile deşarte ale vieţii nu vor trece pe lângă el fără urme; dar, 
pe măsură ce caută spiritualul, omul nu se va mai pierde în ele, ci le 
va recunoaşte în valoarea lor limitată. El le va vedea în lumina cea 
adevărată. E rău cunoscător cel care ar vrea să umble numai pe la 
înălţimile norilor şi să piardă astfel viaţa. Un adevărat cunoscător va 
şti ca de pe culmea pe care se găseşte, printr-o vedere de ansamblu 
limpede şi printr-o simţire justă pentru toate, să pună orice lucru la 
locul său. 

Astfel, cunoscătorului i se deschide posibilitatea să nu mai urme- 
ze exclusiv influenţele incalculabile ale lumii exterioare, care îi mână 
voinţa când încoace, când încolo. El a privit prin cunoaştere în esenţa 
veşnică a lucrurilor. Prin transformarea lumii sale lăuntrice, el are în 
sine facultatea de a percepe această esenţă veşnică. Următoarele gân- 
duri dobândesc o importanţă deosebită pentru cunoscător. Când acţi- 
onează din sine, el este conştient că acţionează din esenţa veşnică a 
lucrurilor. Căci lucrurile îşi exprimă în el această esenţă a lor. Aşadar 
el acţionează în sensul ordinii eterne a lumii când îşi conduce acţiu- 
nea din acest element etern care trăieşte în el. Ştie că prin aceasta 
încetează a mai fi mânat de lucruri; ştie că el le mână acum conform 
legilor sădite în ele însele şi care au devenit legile propriei sale esen- 
ţe. Această acţiune din lăuntru nu poate fi decât un ideal spre care se 
tinde. El nu poate fi atins decât într-un viitor îndepărtat. Dar cunos- 
cătorul trebuie să aibă voinţa de a vedea în mod clar această cale. 

Aceasta este voinţa sa spre libertate. Căci libertate înseamnă a acţio- 
na din tine însuţi. Şi are dreptul să acţioneze din sine însuşi numai 
acela care îşi preia din cele veşnice motivele acţiunilor. Fiinţa care 
nu face acest lucru acţionează din alte motive decât acelea care sunt 
sădite în lucruri. Aşa ceva este contrar ordinii lumii. Şi aceasta, în 
mod necesar, va triumfa atunci asupra sa. Aceasta îns eamnă că, în 
ultimă instanţă, scopurile pe care le-a fixat voinţei sale nu se pot îm- 
plini. Acea fiinţă nu poate deveni liberă. Bunul plac al unei fiinţe in- 
dividuale se nimiceşte el însuşi prin efectul acţiunilor sale. 

* 

Cel care poate să acţioneze în acest fel asupra vieţii sale lăuntrice 
se ridică din treaptă în treaptă în cunoaşterea spirituală. Rodul exerci- 
ţiilor sale va fi faptul că percepţiei sale spirituale i se vor deschide 
anumite perspective în lumea suprasensibilă. El învaţă sensul just al 
adevărurilor referitoare la această lume; şi va afla confirmarea lor 
prin experienţă proprie. Această treaptă o dată atinsă, de el se apropie 
ceva ce nu poate deveni trăire decât pe această cale. într-un anumit 
mod, al cărui sens îl poate înţelege în mod clar abia acum, îi va fi 
împărtăşită aşa-numita iniţiere de către „marile puteri spirituale con- 
ducătoare ale neamului omenesc”. El devine „discipol al înţelepciu- 
nii”. Cu cât vom vedea mai puţin într-o astfel de iniţiere ceva care să 
constea în relaţii omeneşti exterioare, cu atât vom avea o idee mai 
corectă despre ea. Aici nu putem decât să sugerăm ceea ce i se în- 
tâmplă cunoscătorului. El dobândeşte o patrie nouă. El devine prin 
aceasta cetăţean conştient în lumea suprasensibilă. Izvorul înţelegerii 
spirituale care se revarsă în el provine acum dintr-un loc mai înalt. 
De acum înainte lumina cunoaşterii nu-1 mai luminează din exterior, 
ci el însuşi este strămutat în punctul-izvor al acestei lumini. Enigme- 
le pe care le pune lumea primesc în el o lumină nouă. De acum înain- 
te el nu mai vorbeşte cu lucrurile plăsmuite de spirit, ci cu spiritul 
plăsmuitor însuşi. Viaţa proprie a personalităţii, în clipele de cunoaş- 
tere spirituală, nu mai există decât pentru a fi un simbol conştient al 
Veşnicului. îndoielile despre existenţa spiritului, care mai puteau să 
se ivească în el înainte, dispar; căci nu se poate îndoi decât acela pe 
care lucrurile îl amăgesc cu privire la spiritul care domneşte în ele. Şi 
deoarece „discipolul înţelepciunii” a putut conversa cu spiritul însuşi, 

va dispărea pentru el orice formă falsă sub care îşi închipuise mai 
înainte spiritul. Forma falsă sub care ne închipuim spiritul este super- 
stiţie. Iniţiatul se află dincolo de superstiţie, căci el ştie care este ade- 
vărata înfăţişare a spiritului. Eliberarea de prejudecăţile 
personalităţii, de îndoieli şi de superstiţie, acestea sunt caracteristicile 
aceluia care s-a ridicat la gradul de Discipol pe calea cunoaşterii. Nu 
trebuie să confundăm această unire a personalităţii cu viaţa spirituală 
generală, cu o contopire nimicitoare a personalităţii în „Spiritul uni- 
versal”. O astfel de „dispariţie” nu are loc în cazul unei adevărate 
dezvoltări a personalităţii. Aceasta se menţine ca personalitate în ra- 
portul pe care îl stabileşte cu lumea spirituală. Nu are loc o înfrânge- 
re a personalităţii, ci o mai înaltă dezvoltare a ei. Dacă vrem să avem 
un simbol al acestei coincideri dintre spiritul individual şi Spiritul 
universal, atunci nu trebuie să alegem imaginea a diferite cercuri care 
se suprapun pe un singur cerc, pentru a se pierde în el, ci trebuie să 
alegem imaginea mai multor cercuri care au fiecare o culoare bine 
definită. Aceste cercuri de culori diferite se suprapun, dar fiecare nu- 
anţă particulară îşi păstrează entitatea în cadrul întregului. Nici una 
nu îşi pierde deplinătatea puterilor sale proprii. 

Nu vom continua aici cu descrierea „căii”. Ea este dată, în măsura 
posibilului, în cartea mea «Ştiinţa ocultă în rezumat», care este con- 
tinuarea acestei cărţi. 

Cele spuse aici despre calea cunoaşterii spirituale pot conduce 
foarte uşor, printr-o înţelegere greşită, la concluzia falsă că în aceas- 
tă cale se recomandă stări sufleteşti care ar duce la o îndepărtare de 
trăirea nemijlocită, plină de bucurie şi putere activă a existenţei. Faţă 
de această obiecţie trebuie să accentuăm că acea stare a sufletului, 
care îl face capabil să trăiască în mod nemijlocit realitatea spiritului, 
nu poate fi extinsă asupra întregii vieţi ca o cerinţă generală. Pentru 
cercetările sale, cercetătorul existenţei spirituale poate dobândi pute- 
rea de a-şi sustrage sufletul de la realitatea fizică sensibilă fără ca 
această sustragere să facă din el, în general, un înstrăinat de lume. - 
Dar trebuie să recunoaştem, pe de altă parte, că o cunoaştere a lumii 
spirituale, nu numai aceea pe care o dobândim urmând calea cunoaş- 
terii ci şi aceea pe care o dobândim asimilând adevărurile ştiinţei spi- 
rituale cu raţiunea umană sănătoasă şi liberă de prejudecăţi, duce la o 
moralitate superioară, la o cunoaştere a existenţei fizice în conformi- 

tate cu adevărul, la siguranţă în viaţă şi la sănătate sufletească lăun- 
trică. 

Unele observaţii şi completări 



Referitor la pagina 28. Vorbind despre „simţul tactil” al organis- 
melor inferioare, nu vrem să înţelegem prin acest cuvânt ceea ce se 
desemnează prin el în expunerile obişnuite despre „simţuri”. Din 
punctul de vedere al ştiinţei spiritului s-ar putea obiecta multe împo- 
triva justificării acestei expresii. Prin „simţ tactil” vrem să înţelegem 
aici mai curând o conştientizare generală a unei impresii exterioare, 
în opoziţie cu conştientizarea specială care constă în văz, auz ş.a.nxd. 

Referitor la pagina 28. A vorbi despre „forţa vitală” era conside- 
rat încă acum câtva timp ca o dovadă de spirit neştiinţific. Astăzi în- 
cepe să se manifeste din nou, ici şi colo, în ştiinţă, o tendinţă în 
favoarea ideii unei asemenea „forţe vitale”, aşa cum fusese admisă în 
timpuri mai vechi. Totuşi, cel care pătrunde bine mersul evoluţiei 
ştiinţifice actuale va vedea că cei care nu vor să ştie nimic despre 
„forţa vitală” au o logică mai consecventă. „Forţa vitală” nu face par- 
te deloc din ceea ce se numeşte astăzi „forţă a naturii”. Astfel încât 
cei ce nu vor să se ridice deasupra obişnuinţelor de gândire şi a mo- 
durilor de reprezentare ale ştiinţelor curente nu ar trebui să vorbească 
despre o „forţă vitală”. Numai felul de a gândi şi premisele „ştiinţei 
spiritului” fac posibilă o apropiere fără contradicţii de aceste lucruri. 
Chiar şi gânditorii care vor să-şi întemeieze concepţiile numai pe da- 
tele ştiinţei naturale au părăsit în prezent credinţa care, în a doua ju- 
mătate a secolului al XlX-lea, nu voia să admită pentru explicarea 
fenomenului vieţii decât forţele care sunt active şi în natura lipsită de 
viaţă. Scrierea unui naturalist atât de important ca Oskar Hertwig, 
intitulată «Devenirea organismelor. O combatere a teoriei hazardului 
a lui Darwin» este o apariţie ştiinţifică profund lămuritoare. Ea com- 
bate accepţia conform căreia simpla corelare a legilor pur fizice şi 
chimice poate plăsmui viul. De asemenea, este important că, în 
aşa-numitul neovitalism, se relevă concepţia care admite existenţa 
unor forţe deosebite în fiinţele vii, aşa cum făceau vechii adepţi ai 

„forţei vitale”. Dar în acest domeniu nimeni nu va putea trece dinco- 
lo de nişte noţiuni schematice şi abstracte dacă nu poate recunoaşte 
ceea ce este activ în viu, dincolo de forţele anorganice, nu este acce- 
sibil decât unei percepţii care se ridică la contemplarea suprasensibi- 
lului. Aici nu este vorba să continuăm după aceleaşi metode 
cunoaşterea ştiinţei naturale, aplicată domeniului anorganic, ci să 
dobândim un alt mod de cunoaştere. 

Referitor la paginile 26-43. Ar putea să pară că împărţirea fiinţei 
omului dată în aceste expuneri ar fi întemeiată pe o deosebire pur 
arbitrară de părţi în cadrul vieţii sufleteşti unitare. Faţă de această 
presupunere, trebuie să accentuăm că această împărţire a vieţii sufle- 
teşti unitare are un înţeles analog fenomenului apariţiei celor şapte 
culori ale curcubeului, când lumina trece printr-o prismă. Cercetăto- 
rul spiritual face, pentru înţelegerea entităţii sufletului, acelaşi lucru 
pe care-1 face fizicianul pentru explicarea fenomenelor luminoase, 
când studiază trecerea luminii prin prismă cu consecinţa apariţiei ce- 
lor şapte nuanţe de culori. Cele şapte părţi ale fiinţei umane nu sunt 
simple diferenţe făcute de raţiunea abstractă, exact aşa cum cele şap- 
te culori nu sunt simple diviziuni făcute de raţiunea abstractă, în ceea 
ce priveşte lumina. în ambele cazuri, deosebirea se întemeiază pe 
natura lăuntrică a realităţilor. Numai că în timp ce cele şapte culori 
ale luminii devin vizibile prin amenajări exterioare, cele şapte părţi 
ale sufletului devin vizibile prin observaţia spirituală făcută asupra 
esenţei sufletului. Adevărata esenţă a sufletului nu poate fi înţeleasă 
fără cunoaşterea acestei diviziuni. Căci prin cele trei părţi: trup fizic, 
trup al vieţii şi trup sufletesc, sufletul aparţine lumii trecătoare; prin 
celelalte patru părţi, el îşi are rădăcina în veşnicie. în „sufletul uni- 
tar”, cele trecătoare şi cele veşnice sunt legate în mod indistinct. Nu 
putem cunoaşte raportul sufletului cu universul dacă nu înţelegem 
diviziunile sufletului. Putem întrebuinţa şi o altă comparaţie. Chimis- 
tul descompune apa în hidrogen şi oxigen. în „apa unitară” nu putem 
distinge aceste două substanţe. Totuşi, fiecare din ele îşi are propria 
sa natură. Atât hidrogenul cât şi oxigenul se combină şi cu alte sub- 
stanţe. Tot astfel, la moarte, cele trei „părţi inferioare ale sufletului” 
intră în combinaţie cu entitatea trecătoare a lumii; cele patru părţi 
superioare se încadrează în Veşnicie. Cel ce refuză să studieze divi- 

ziunea sufletului seamănă cu un chimist care n-ar vrea să ştie că apa 
se descompune în hidrogen şi oxigen. 

Referitor la pagina 32. Expunerile ştiinţei spirituale trebuie luate 
absolut precis, căci ele au valoare numai într-o formulare exactă a 
ideilor. Dacă, de pildă, în fraza: „La el (la animal) senzaţiile nu sunt 
întreţesute de gânduri independente care depăşesc trăirea imediată” 
cineva ar trece cu vederea cuvintele „independente, care depăşesc 
trăirea imediată”, uşor ar putea face greşeala de a crede că noi susţi- 
nem că în simţirea sau în instinctele animalelor nu ar exista gânduri. 
Dar adevărata ştiinţă a spiritului se bazează tocmai pe o cunoaştere 
pentru care orice trăire interioară a animalelor (ca şi orice existenţă, 
în general) este întreţesută de gânduri. Numai că gândurile animalu- 
lui nu sunt gândurile independente ale unui „Eu” care trăieşte în 
animal, ci ele svrnt gândurile Eului-grup animalic, ce trebuie privit 
drept o fiinţă ce stăpâneşte animalul din exterior. Acest Eu-grup nu 
se află în lumea fizică, cum este cazul cu Eul omului, ci el acţionează 
asupra animalului din lumea sufletelor, descrisă la pagina 62 şi urmă- 
toarele. (Amănunte se găsesc în cartea mea «Ştiinţa ocultă în rezu- 
mat».) Ceea ce îl caracterizează pe om este faptul că în el gândurile 
dobândesc o existenţă independentă, ele nu sunt trăite în mod indi- 
rect în senzaţii, ci sunt trăite şi din punct de vedere sufletesc în mod 
direct ca gânduri. 

Referitor la pagina 36. Când spunem despre copiii mici că zic 
„Ionel este cuminte!” „Maria vrea cutare lucru”, trebuie să menţio- 
năm că este vorba mai puţin de perioada când copiii încep să întrebu- 
inţeze cuvântul „eu”, cât mai ales de clipa în care ei leagă acest 
cuvânt de reprezentarea corespunzătoare. Când copiii aud de la oa- 
menii adulţi rostindu-se cuvântul „eu”, ei pot desigur să-l pronunţe şi 
ei, dar fără să aibă ideea de „Eu”. Totuşi, folosirea cel mai adesea 
târzie a acestui cuvânt indică, desigur, un fapt important al evoluţiei 
copilului, şi anume dezvoltarea treptată, din sentimentul obscur al 
acestui Eu, a ideii de Eu. 

Referitor la pagina 38. Entitatea propriu-zisă a „intuiţiei” se află 
descrisă în cărţile mele «Cum dobândim cunoştinţe despre lumile su- 

perioare» şi în «Ştiinţa ocultă în rezumat». în cazul unui studiu puţin 
aprofundat, s-ar putea găsi uşor o contradicţie între folosirea acestui 
cuvânt în aceste două cărţi şi aceea care se găseşte în această carte la 
pagina 46. Dar această contradicţie nu există pentru cel care ţine 
seama de faptul că ceea ce i se revelează cunoaşterii suprasensibile 
din lumea spirituală prin intuiţie în deplina sa realitate se anunţă 
Şinei spirituale în manifestarea sa cea mai de jos, la fel cum existenţa 
exterioară a lumii fizice se anunţă prin senzaţie. 

Referitor la pagina 44 şi urm. Referitor la capitolul «Reîntruparea 
spiritului şi destinul». Trebuie să avem în vedere că în acest capitol 
s-a făcut încercarea de a ne forma o idee - pe baza observării prin 
gândire a cursului vieţii umane înseşi, fără să ne folosim de cunoştin- 
ţele spirituale, în felul cum s-a făcut în celelalte capitole - de a ne 
forma o idee prin care să vedem în ce măsură viaţa omului şi destinul 
său sunt dovada unor vieţi pământeşti succesive. Aceste idei vor tre- 
bui să apară, bineînţeles, ca foarte îndoielnice acelora care nu admit 
ca „pe deplin întemeiate” decât reprezentările obişnuite, care se refe- 
ră numai la o singură viaţă. Dar trebuie să ţinem seama că prin de- 
scrierea dată aici încercăm să dovedim că un asemenea mod obişnuit 
de reprezentare nu ne poate duce la cunoaşterea cauzelor cursului 
vieţii. De aceea, trebuie căutate alte reprezentări, care simt, în apa- 
renţă, în contradicţie cu cele obişnuite. Numai atunci nu căutăm 
aceste alte reprezentări, când refuzăm sistematic să examinăm cu 
gândirea şirul fenomenelor care nu pot fi sesizate decât pe plan sufle- 
tesc, la fel cum aplicăm această examinare fenomenelor fizice. în 
cazul unui asemenea refuz nu acordăm nici o valoare, de pildă, faptu- 
lui că o lovitură de destin care atinge Eul, în simţire se dovedeşte în- 
rudită cu întâlnirea unei amintiri cu o trăire care îi este înrudită. Dar 
cel care încearcă să perceapă felul în care trăim cu adevărat o lovitu- 
ră de destin, acela poate deosebi această trăire de aprecierile care 
trebuie să ia naştere când ne luăm punctul de plecare în lumea fizică 
şi, prin aceasta, fireşte, dispare orice legătură vie a acestei lovituri cu 
Eul. Pentru acest punct de vedere, lovitura poate fi sau un hazard sau 
ceva determinat de o cauză exterioară. Dar cum există şi asemenea 
lovituri de destin care, într-o oarecare măsură, constituie o primă in- 
tervenţie în viaţa omului şi care nu îşi vor arăta consecinţele decât 

mai târziu, suntem cu atât mai ispitiţi să generalizăm acest lucru şi să 
nu luăm în seamă şi alte posibilităţi. Nu ne gândim la aşa ceva decât 
atunci când experienţele vieţii dau reprezentărilor noastre o direcţie 
deosebită, cum este de exemplu cazul prietenului lui Goethe, Knebel, 
care spune într-o scrisoare următoarele: „Observând mai atent lucru- 
rile, vom vedea că în viaţa celor mai mulţi oameni se găseşte un 
anumit plan, care le este oarecum prescris din propria lor natură sau 
prin împrejurările care îi conduc. Condiţiile lor de viaţă pot fi oricât 
de variate şi oricât de schimbătoare, la sfârşit viaţa se prezintă totuşi 
ca un întreg, în care se poate observa o concordanţă... Oricât de as- 
cunsă ar fi activitatea ei, mâna unui anumit destin se arată în mod 
precis, fie că este determinată printr-o influenţă exterioară, fie de o 
mişcare lăuntrică: ba, în această direcţie, pot influenţa adesea şi cau- 
ze contradictorii. Oricât de încâlcit ar fi cursul unei vieţi, se poate 
desluşi în el, întotdeauna, o cauză şi o direcţie”. O asemenea obser- 
vaţie poate fi uşor combătută mai ales de persoanele care nu vor să ia 
în considerare trăirile sufleteşti care stau la baza ei. Autorul acestei 
cărţi crede că, în expunerea asupra vieţilor pământeşti repetate şi 
asupra destinului, el a trasat limitele exacte în interiorul cărora se pot 
forma reprezentări despre cauzele care stau la baza modelării vieţii. 
El a arătat că aceste reprezentări nu pot duce decât la o „schiţare” a 
faptelor şi că ele nu pot decât să ne pregătească, prin gândire, pentru 
cunoştinţele şi realităţile găsite de ştiinţa spirituală. Dar această pre- 
gătire prin gândire este o acţiune sufletească interioară care, dacă 
ştim să-i preţuim în mod just importanţa şi dacă nu-i cerem să „aducă 
dovezi”, ci doar să „exerseze” sufletul, face să dispară orice prejude- 
cată din noi şi ne pregăteşte astfel pentru cunoştinţe care, fără o ase- 
menea pregătire, ne-ar părea nebuneşti. 

Referitor la pagina 66. Ceea ce se spune numai pe scurt despre 
„organele spirituale de percepţie” în ultimul capitol al acestei cărţi, 
intitulat «Calea cunoaşterii» se găseşte expus amănunţit în cărţile 
mele «Cum dobândim cunoştinţe despre lumile superioare?» şi «Şti- 
inţa ocultă în rezumat». 

Referitor la pagina 83. Nu ar fi just să presupunem că în lumea 
spirituală există o nelinişte continuă, prin faptul că „acolo nu există 

odihnă, oprire pe loc, ca în lumea fizică”. Acolo unde „arhetipurile 
sunt fiinţe creatoare” nu există, ce-i drept, ceea ce se poate numi 
„oprire pe loc”, dar există acea odihnă, acea linişte de natură spiritua- 
lă care se află în perfectă armonie cu mişcarea activă. Ea poate fi 
comparată cu mulţumirea calmă şi fericirea spiritului, fericire care se 
manifestă în acţiune, nu în lipsa de activitate. 

Referitor la pagina 86. Trebuie să folosim cuvântul „intenţii” cu 
privire la puterile care impulsionează evoluţia lumii, cu toate că acest 
cuvânt ne poate face să cădem în ispita de a ne reprezenta aceste pu- 
teri asemănătoare intenţiilor umane. Această tentaţie nu poate fi evi- 
tată decât dacă dăm acestor cuvinte, pe care nu le putem lua decât din 
domeniul lumii umane, un înţeles mai înalt, prin care să piardă tot ce 
conţin ele din noţiunile umane mărginite şi, în schimb, să câştige 
cam ceea ce le poate da omul în anumite împrejurări ale vieţii sale, 
când se ridică, într-o oarecare măsură, deasupra lui însuşi. 

Referitor la pagina 86. în cartea mea «Ştiinţa ocultă în rezumat» 
se găsesc şi alte lămuriri cu privire la „Cuvântul spiritual”. 

Referitor la pagina 96. Când spunem aici că „...el poate să hotă- 
rască, din veşnicie, direcţia viitorului”, vrem să indicăm felul deose- 
bit al structurii sufleteşti a omului în perioada corespunzătoare dintre 
moarte şi o nouă naştere. O lovitură de destin care îl loveşte pe om în 
viaţa sa din lumea fizică poate să pară, pentru structura sufletească a 
acestei vieţi, ceva cu totul opus voinţei sale: în viaţa dintre moarte şi 
o nouă naştere domneşte în suflet o putere asemănătoare voinţei care 
dă omului direcţia spre trăirea acestei lovituri de destin. Sufletul ve- 
de, într-o anumită măsură, că din vieţi pământeşti anterioare i-a ră- 
mas o imperfecţiune, care provine dintr-o faptă urâtă, sau dintr-un 
gând urât. Intre moarte şi o nouă naştere apare în suflet impulsul 
asemănător voinţei de a compensa această imperfecţiune. De aceea, 
sufletul primeşte în sine tendinţa de a se arunca într-o nenorocire în 
viitoarea sa viaţă pământească pentru a obţine astfel, prin acea sufe- 
rinţă, compensarea pe care o caută. După naşterea în corpul fizic, 
sufletul nu bănuieşte, atunci când îl loveşte o nenorocire, că în viaţa 
pur spirituală dinainte de naştere el însuşi şi-a hotărât direcţia către 

această lovitură de destin. Aşadar, ceea ce pare cu totul nevrut din 
punct de vedere al vieţii pământeşti, este voit de suflet în cele supra- 
sensibile. „Din Veşnicie îşi determină omul viitorul”. 

Referitor la pagina 105 şi urm. Capitolul acestei cărţi intitulat: 
«Despre formele gândurilor şi despre aura umană» dă, dintre toate 
capitolele, cel mai uşor prilej la înţelegeri greşite. Adversarii acestor 
idei găsesc în explicaţiile ce se dau aici cel mai nimerit prilej pentru 
a-şi formula obiecţiile lor. Am putea fi ispitiţi, de pildă, să cerem vă- 
zătorului să-şi dovedească spusele cu privire la acest domeniu prin 
experimente stabilite conform regulilor ştiinţelor naturale. S-ar putea 
cere ca un număr de oameni, care pretind că văd aura, să fie puşi în 
faţa altor oameni şi să se supună impresiilor pe care le fac aurele 
acestora asupra lor. Apoi, văzătorii să spună ce gânduri, ce sentimen- 
te ş.a.m.d. văd ei ca aură la oamenii observaţi. Dacă observaţiile lor 
coincid şi dacă se dovedeşte că oamenii observaţi au avut intr-adevăr 
sentimentele, gândurile ş.a.m.d. pe care le-au indicat văzătorii, atunci 
s-ar putea crede în existenţa unei aure. Desigur, acest raţionament 
este cu totul conform ştiinţelor naturale. Numai că trebuie să ţinem 
seama de următoarele: Munca depusă de cercetătorul spiritual, în 
propriul său suflet, şi care îi dă facultatea vederii spirituale, are drept 
scop tocmai dobândirea acestei facultăţi. Dacă apoi, într-un anumit 
caz, el percepe ceva din lumea spirituală şi ce anume percepe, aceas- 
ta nu mai depinde de el. Aceasta îi vine ca un dar din lumea spiritua- 
lă. El nu poate forţa această vedere, ci trebuie să aştepte să-i fie 
hărăzită. Intenţia sa de a provoca percepţia nu va fi niciodată una din 
cauzele realizării acestei perceperi. însă tocmai această intenţie o 
cere modul de reprezentare natural-ştiinţific pentru experiment. Dar 
lumii spirituale nu i se poate porunci. Dacă o încercare de felul aces- 
ta ar avea loc, atunci ea ar trebui să fie iniţiată de lumea spirituală. în 
această lume o fiinţă ar trebui să aibă intenţia de a revela unuia sau 
mai multor văzători gândurile unuia sau ale mai multor oameni. 
Atunci, văzătorii ar trebui să fie întruniţi, pentru a face aceste obser- 
vaţii, printr-un „impuls spiritual”, şi atunci datele lor ar coincide cu 
siguranţă. Oricât de paradoxale ar părea toate acestea pentru gândirea 
ştiinţifică pur naturalistă, lucrurile stau, totuşi, în acest fel. „Experi- 
mentele” spirituale nu pot fi făcute după modelul celor fizice. Dacă 

de pildă văzătorul primeşte vizita unei persoane străine, el nu poate 
să-şi „propună”, pur şi simplu, să observe aura acelei persoane. El va 
vedea aura acestei persoane dacă în lumea spirituală există un motiv 
ca ea să i se dezvăluie. - Aceste puţine cuvinte nu au alt scop decât 
să atragă atenţia cititorului asupra neînţelegerii din care ia naştere 
obiecţia de mai sus. Datoria ştiinţei spirituale este să indice calea pe 
care omul poate să ajungă la vederea aurei; aşadar calea prin care el 
însuşi se poate convinge de existenţa ei. Prin urmare, aceluia care 
caută cunoaşterea, această ştiinţă nu poate să-i răspundă decât: Apli- 
că propriului tău suflet condiţiile pe care le cere vederea, şi vei ve- 
dea. Ar fi desigur mai comod ca cerinţele ştiinţelor naturale, despre 
care am vorbit mai sus, să fie îndeplinite; dar cel care pretinde aceas- 
ta arată că nu cunoaşte nici măcar cele mai elementare date ale ştiin- 
ţei spirituale. 

Expunerea făcută în această carte cu privire la „aura umană” nu 
are drept ţintă satisfacerea „poftei de senzaţional”, care se declară 
mulţumită faţă de lumea spirituală numai atunci când i se arată drept 
„spirit” un lucru care în reprezentare nu se deosebeşte de cele sensi- 
bile şi în cazul căruia putem rămâne, aşadar, foarte comod cu ideile 
în acest domeniu sensibil. Ceea ce a fost spus la pagina 105 şi urmă- 
toarele, despre felul deosebit cum trebuie să ne reprezentăm culoarea 
aurică, ar trebui să fie suficient pentru a pune această expunere la 
adăpost faţă de o astfel de înţelegere greşită. Dar trebuie ca şi acela 
care caută să-şi facă o idee justă despre aceste lucruri să înţeleagă că 
sufletul uman va avea, în mod necesar, contemplarea spirituală - nu 
sensibilă - a aurei, dacă el are trăirea spiritualului şi sufletescului. 
Fără o asemenea contemplare , trăirea rămâne în inconştient. Nu ar 
trebui să confundăm contemplarea în imagini cu trăirea însăşi; dar ar 
trebui să ne dăm seama şi de faptul că în această contemplare în ima- 
gini trăirea îşi găseşte o exprimare perfectă. Nu printr-o imagine pe 
care o creează sufletul contemplativ în mod arbitrar, ci printr-o ima- 
gine care se formează ea însăşi în percepţia suprasensibilă. - în zilele 
noastre, i se iartă unui naturalist dacă vorbeşte despre un fel de „aură 
umană”, cum o face de pildă profesorul dr. Moritz Benedikt, în car- 
tea sa «Teoria baghetei şi a pendulului». „Există - chiar dacă un nu- 
măr relativ mic - oameni care sunt ‘adaptaţi vederii în întuneric’. Cei 
mai mulţi dintre ei văd în întuneric multe din obiecte fără culoare şi 

numai foarte puţini dintre ei văd obiectele şi în culori... Un mare 
număr de savanţi şi de medici au putut fi examinaţi în camera mea 
obscură de cei doi oameni ai mei ‘adaptaţi vederii în întuneric’ ... şi 
nu a mai rămas nici un fel de îndoială asupra exactităţii observaţiei şi 
a descrierii. . . Persoanele care percep culorile în întuneric văd fruntea 
şi partea de sus a capului albastră, partea din dreapta tot albastră şi 
cea din stânga roşie sau unii... galben-portocalie. Privind din spate, 
se găsesc aceleaşi diviziuni şi aceleaşi nuanţe”. Dar cercetătorului 
spiritual nu i se iartă aşa de uşor când vorbeşte despre „aură”. Aici nu 
vom lua o atitudine împotriva acestor expuneri ale profesorului 
Benedikt - expuneri care fac parte dintre cele mai interesante studii 
ale ştiinţelor naturale modeme -, nici nu vrem să prindem o ocazie 
ieftină, pe care mulţi o prind cu atâta plăcere, pentru a „scuza” ştiinţa 
spirituală prin ştiinţa naturală. Vrem numai să arătăm cum, intr-un 
anumit caz, un naturalist poate să facă afirmaţii care nu sunt chiar 
atât de departe de acelea ale ştiinţei spirituale. Dar trebuie să menţio- 
năm că aura spirituală, despre care se vorbeşte în această carte, este 
cu totul altceva decât aura care poate fi cercetată cu mijloace fizice şi 
despre care vorbeşte Benedikt. Facem desigur o greşeală grosolană 
dacă ne imaginăm că „aura spirituală” ar putea fi cercetată cu mijloa- 
cele exterioare ale ştiinţelor naturale. Ea nu este accesibilă decât con- 
templării spirituale, care a trecut prin calea cunoaşterii (în felul 
descris în ultimul capitol al acestei cărţi). Dar ar fi tot o înţelegere 
greşită dacă am pretinde că realitatea faptelor care se desfăşoară în 
lumea spirituală poate fi demonstrată în acelaşi fel ca realitatea fapte- 
lor care pot fi percepute în lumea sensibilă. 

Note la această ediţie 



la pagina 

15 Johann Gottlieb Fichte, 1762-1814. 

Această învăţătură presupune...” : Citat după «Prelegeri introductive 
ale lui Johann Gottlieb Fichte în teoria ştiinţei, logica transcendentală 
şi realităţile conştienţei. Prezentate la Universitatea din Berlin în anii 
1812 şi 13. Din moştenirea lăsată de I. H. Fichte» (Johann Gottlieb 
Fichte ’s Einleitungsvorlesungen in die Wissenschaftslehre, die trans- 
cendentale Logik und die Tatsachen des Bewu(3tseins. Vorgetragen 
an der Universităt zu Berlin in den Jahren 1812 u. 13. Aus dem 
NachlaP herausgegeben von I. H. Fichte), Bonn 1834, p. 4. 

20 „De îndată ce omul...”: Citat din manualul «Experienţa ca mijlocitor 
între obiect şi subiect» (Der Versuch als Vermittler von Object und 
Subject) (1793). 

23 Cari Gustav Carus, 1789-1869; savant, medic, psiholog şi pictor 
peisagist german. 

,, Ce-i drept ... rămâne încă...”: Citat din capitolul «Despre cunoaşte- 
re» (Von dem Erkennen), în Cari Gustav Carus: «Organon al cunoaş- 
terii naturii şi a spiritului» (Organon der Erkenntnis der Natur und 
des Geistes), Leipzig 1856, p. 89 şi urm. 

35 Jean Paul Friedrich Richter, 1763-1825. 

„Nu voi uita niciodată...”: Această trăire a fost descrisă pentru prima 
dată în „Adevăr din viaţa lui Jean Paul. Istoria copilăriei scrisă de el 
însuşi” (“Wahrheit aus Jean Pauls Leben. Kindheitsgeschichte von 
ihm selbst geschrieben”) (3 Caiete în 2 volume), Breslau 1826-1828; 
Caietul 1, p. 53. 

54 ,JDe la tatăl meu am statura ...”: „Xenii blânde” (“Zahme Xenien”), 
Cartea a Vl-a. 

55 Wolfgang Amadeus Mozart, 1756-1791. 

55 Gotthold Ephraim Lessing, 1729-1781. 

63 „De fapt noi încercăm zadarnic...”: «Tratat despre culoare» (Zur 
Farbenlehre), Cuvânt înainte. Vezi «Scrierile de ştiinţe naturale ale 
lui Goethe» (Goethes naturwissenschaftliche Schriften), editate de 
Rudolf Steiner în «Literatura Naţională Germană a lui Kurschner» 
(Kurschners Deutsche National-Literatur), 5 voi. 1883-97 (Tipogra- 
fia Domach 1975). 

99 Johannes Kepler, 1571-1630. 

„Este adevărat că divina chemare... Sursa citatului nu a putut fi 
stabilită până acum. 

129 „ ...în cartea mea «Ştiinţa ocultă» «Ştiinţa ocultă în rezumat» (Die 
Geheimwissenschaft im Umri|3), GA 13, 1968; 131 Os- 

car Hertwig, 1849-1922, zoolog, între 1888-1921, profesor la Berlin. 

133 «Cum dobândim cunoştinţe despre lumile superioare?» (Wie erlangt 
man Erkenntnisse der hoheren Welten?), GA 10 1972; 

135 Karl Ludwig von Knebel, 1744-1834. 

„Observând mai atent lucrurile, vom vedea...”: Această scrisoare 
este redată în «Moştenirea literară şi corespundenţa lui K. L. v. 
Knebel» (K. L. v. Knebels literarischer NachlaP und Briefwechsel), 
editată de K. A. Vamhagen von Ense şi Th. Mundt, ediţia a 2-a 1840, 
voi. 3, p. 452. 

138 Moritz Benedikt, 1835-1920, medic; cartea sa «Teoria baghetei şi a 
pendulului» (Ruten- und Pendellehre) a apărut la Viena în 1917, cita- 
tul redat apare acolo la p. 17. 

Ediţia operelor complete ale lui Rudolf Steiner 

Alcătuită după: Rudolf Steiner - Opera literară şi artistică. 

O privire de ansamblu bibliografică 
(Numărul bibliografic, cursiv în paranteze) 



A. SCRIERI 
I. Opere 

Scrierile goetheene de ştiinţe ale naturii, editate şi comentate de R. Steiner, 5 volu- 
me, 1883-97, ediţie nouă 1975 (la-e); ediţie separată a Introducerilor, 1925 (1) 
Linii fundamentale ale unei teorii a cunoaşterii în concepţia goetheană despre lu- 
me, 1886(2) 

Adevăr şi ştiinţă. Preludiul unei «Filosofii a libertăţii», 1892 (3) 

Filosofia libertăţii. Trăsături fundamentale ale unei concepţii modeme despre lume, 
1894 (4) 

Friedrich Nietzsche, un luptător împotriva timpului său, 1895 (5) 

Concepţia despre lume a lui Goethe, 1897 (6) 

Mistica la începuturile vieţii spirituale contemporane şi legătura ei cu concepţia mo- 
dernă despre lume, 1901 (7) 

Creştinismul ca fapt mistic şi misteriile Antichităţii, 1902 (8) 

Teosofte. Introducere în cunoaşterea suprasensibilă a lumii şi menirea omului, 1904 

( 9 ) 

Cum se dobândesc cunoştinţe despre lumile superioare? 1904-05 (10) 

Din Cronica Akasha, 1904-08 (11) 

Treptele cunoaşterii superioare, 1905-08 (12) 

Ştiinţa ocultă în rezumat, 1910 (13) 

Patru drame-misterii, 1910-13 (14) 

Călăuzirea spirituală a omului şi a omenirii, 1911 (15) 

Calendar sufletesc antroposofic, 1912 (în 40) 

Un dram către cunoaşterea de sine a omului, 1912 (1 6) 

Pragul lumii spirituale, 1913 (17) 

Enigmele filosofiei prezentate ca rezumat în istoria lor, 1914 (18) 

Despre enigma omenească, 1916 (20) 

Despre enigme sufleteşti, 1917 (21) 

Spiritualitatea lui Goethe manifestată în «Faust» şi în basmul «Despre Şarpele verde 
şi frumoasa Floare de Crin», 1918 (22) 

Puncte centrale ale problemei sociale în necesităţile vieţii prezente şi din viitor, 1919 
(23) 

Articole asupra structurii tripartite a organismului social şi asupra situaţiei momen- 
tului, 1915-21 (24) 

Cosmologie, religie şi filosofte, 1922 (25) 

Teze antroposofice, 1924-25 (26) 

Fundamente pentru extinderea artei vindecării pe baza cunoştinţelor ştiinţei spiritua- 
le, 1925. De Dr. Rudolf Steiner şi Dr. med. Ita Wegman (27) 

Viaţa mea, 1923-25 (28) 

II. Articole 

Articole referitoare la dramaturgie 1889-1901 (29) - Fundamente metodice ale 
antroposofiei 1884-1901 (30) - Articole referitoare la cultură şi istorie 1887-1901 
(31) - Articole referitoare la literatură 1886-1902 (32) - Biografii şi schiţe biogra- 
fice 1894-1905 (33) - Articole din «Lucifer-Gnosis» 1903-1908 (34) - Filosofie şi 
antroposofie 1904-1918 (35) - Articole din «Das Goetheanum» 1921-1925 (36) 

III Publicaţii postume 

Scrisori - Maxime - Prelucrări pentru scenă - Schiţe pentru cele patru dra- 
me-misterii 1910-1913 - Antroposofie. Un fragment din anul 1910 - Schiţe şi 
fragmente - Din carnetele de note şi de pe foi separate - (38-47) 

B. CONFERINŢE 

I. Conferinţe publice 

Cicluri de conferinţe publice la Berlin, 1903/1904 până în 1917/18 (51-67) - Cicluri 
de conferinţe şi cursuri la şcoli superioare, în alte locuri din Europa 1906-1924 
(68-84) 

II. Conferinţe ţinute în faţa membrilor Societăţii Antroposoflce 

Conferinţe şi cicluri de conferinţe cu conţinut general-antroposofic - Christologie şi 
comentarii ale Evangheliilor - Cunoaşterea spiritual-ştiinţifică a omului - Istorie 
cosmică şi istorie umană - Fundalul spiritual al problemei sociale - Omul în legă- 
tura sa cu Cosmosul - Consideraţii asupra karmei - (91-244) 

Conferinţe şi scrieri referitoare la istoria Mişcării antroposoflce şi a Societăţii 
Antroposoflce (251-263) 

III. Conferinţe şi cursuri asupra unor domenii particulare ale vieţii 

Conferinţe despre artă: Arta în general - Euritmie - Arta vorbirii şi arta dramatică - 

Muzică - Arte plastice - Istoria artei (271-292) - Conferinţe referitoare la educa- 
ţie (293-311) - Conferinţe referitoare la medicină (312-319) - Conferinţe referi- 
toare la ştiinţele naturii (320-327) - Conferinţe referitoare la viaţa socială şi 
tripartiţia organismului social (328-341) - Conferinţe pentru muncitorii care lu- 
crau la construcţia Goetheanumului (347-354) 

C. OPERA ARTISTICĂ 

Reproduceri ale schiţelor grafice şi a celor pictate de Rudolf Steiner, în albume sau 
foi separate: Schiţe pentru pictura primului Goetheanum - Schiţe pentru exersarea 
picturii - Afişe cu programul reprezentaţiilor de euritmie - Forme pentru euritmie 
- Schiţe pentru figurile de euritmie, ş. a. 

Volumele din Operele Complete 
sunt alcătuite unitar în cadrul fiecărei grupe. 

Fiecare volum poate fi obţinute separat 

